(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΔ΄

Δευτέρα, 24 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθεί αντιπροσωπεία της Κοινοβουλευτικής Ομάδας Φιλίας Ελβετίας-Ελλάδος, σελ.
2. Ανακοινώνεται ότι η Βουλευτής κυρία Φωτεινή Μπακαδήμα με την από 24 Οκτωβρίου 2022 επιστολή της προς τον Πρόεδρο της Βουλής μας γνωστοποιεί την ανεξαρτητοποίησή της από την Κοινοβουλευτική Ομάδα του ΜέΡΑ25, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Οικονομικών, με θέμα: «Απαλλαγή από το ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων», σελ.
 β) Προς τον Υπουργό Δικαιοσύνης:
 i. με θέμα: «Συνεχίζονται οι καθυστερήσεις αναφορικά με την ανέγερση του Δικαστικού Μεγάρου Ηρακλείου», σελ.
 ii. με θέμα: « Άμεσες ενέργειες για να προχωρήσει το ώριμο έργο της ανέγερσης του νέου Δικαστικού Μεγάρου Ηρακλείου», σελ.
 γ) Προς τον Υπουργό Υγείας:
 i. με θέμα: «Η υποστελέχωση και η έλλειψη κρίσιμων ιατρικών ειδικοτήτων «παραλύουν» το ΕΣΥ» , σελ.
 ii. με θέμα: «Σε αποδρομή το Γενικό Νοσοκομείο Κέρκυρας με επιπτώσεις στην παροχή υπηρεσιών υγείας στους πολίτες», σελ.
 δ) Προς τον Υπουργό Εργασίας και Κοινωνικών Υποθέσεων:
 i. με θέμα: « Η δραματική αύξηση των εργατικών ατυχημάτων καθιστά αναγκαία την άμεση λήψη μέτρων για την προστασία της υγείας και για την ασφάλεια των εργαζομένων», σελ.
 ii. με θέμα: « Άμεση και ολοκληρωμένη διερεύνηση του εργατικού ατυχήματος στο κατάστημα Jumbo στο Παγκράτι και πλήρης κάλυψη των αναγκών των τραυματισμένων εργαζομένων», σελ.
 ε) Προς τον Υπουργό Υποδομών και Μεταφορών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή-Νυμφαία-Ελληνοβουλγαρικά σύνορα, σελ.
 στ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Χωρίς σχέδιο η κυβέρνηση για την κλιματικά απαραίτητη σταδιακή μετάβαση στη φυτική διατροφή», σελ.
 ii. με θέμα: «Κατανομή του αποθεματικού κρίσης εξαιτίας της ουκρανικής κρίσης σε όλους τους αγρότες του τομέα των οπωροκηπευτικών» , σελ.
 ζ) Προς την Υπουργό Πολιτισμού και Αθλητισμού, με θέμα: «Για την αύξηση της τακτικής επιχορήγησης με βάση τις σημερινές ανάγκες της Ομοσπονδίας» , σελ.
 η) Προς τον Υπουργό Περιβάλλοντος και Ενέργειας:
 i. με θέμα: «Για την εγκατάσταση Υβριδικών Σταθμών Παραγωγής Ηλεκτρικής Ενέργειας στα Αστερούσια Περιφερειακής Ενότητας Ηρακλείου Κρήτης», σελ.
 ii. με θέμα: «Ασφυκτική η κατάσταση με τη διαχείριση των απορριμμάτων της Κεντρικής και Νότιας Εύβοιας», σελ.
 iii. με θέμα: «Ολοκλήρωση πολεοδομικής μελέτης Καστελίου Δήμου Μινώα Πεδιάδας», σελ.
 θ) Προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Μέτρα στήριξης πλημμυροπαθών στην Κρήτη και αναγκαία έργα αποκατάστασης και προστασίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Προστασίας του Πολίτη «Αναμόρφωση και εκσυγχρονισμός του Σωφρονιστικού Κώδικα-Τροποποιήσεις στο ν.2776/1999», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΒΙΤΣΑΣ Δ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΙΤΣΑΣ Δ. , σελ.
 ΜΠΟΥΡΑΣ Α. , σελ.
 ΦΡΑΓΓΙΔΗΣ Γ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΑΥΓΕΝΑΚΗΣ Ε. , σελ.
 ΑΥΛΩΝΙΤΗΣ Α. , σελ.
 ΑΧΜΕΤ Ι. , σελ.
 ΒΑΡΔΑΚΗΣ Σ. , σελ.
 ΒΕΣΥΡΟΠΟΥΛΟΣ Α. , σελ.
 ΓΕΩΡΓΑΝΤΑΣ Γ. , σελ.
 ΓΚΑΓΚΑ Α. , σελ.
 ΚΑΡΑΓΙΑΝΝΗΣ Γ. , σελ.
 ΚΑΤΣΩΤΗΣ Χ. , σελ.
 ΚΕΓΚΕΡΟΓΛΟΥ Β. , σελ.
 ΣΚΟΥΡΛΕΤΗΣ Π. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΖΑΚΡΗ Θ. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΙΑΡΑΣ Κ. , σελ.
 ΦΡΑΓΓΙΔΗΣ Γ. , σελ.
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΔ΄

Δευτέρα 24 Οκτωβρίου 2022

Αθήνα, σήμερα στις 24 Οκτωβρίου 2022, ημέρα Δευτέρα και ώρα 15.50΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Οι πρώτες επίκαιρες ερωτήσεις που θα συζητηθούν είναι οι παρακάτω:

Οι με αριθμό 73/17-10-2022 και 75/17-10-2022 επίκαιρες ερωτήσεις, που θα απαντηθούν από τον Υπουργό Δικαιοσύνης, τον κ. Κωνσταντίνο Τσιάρα.

Οι με αριθμό 61/15-10-2022 και 67/17-10-2022 επίκαιρες ερωτήσεις, που θα απαντηθούν από τον Υπουργό Αγροτικής Ανάπτυξης και Τροφίμων, τον κ. Γεώργιο Γεωργαντά.

Οι με αριθμό 60/14-10-2022 και 79/17-10-2022 επίκαιρες ερωτήσεις, που θα απαντηθούν από την Αναπληρώτρια Υπουργό Υγείας, την κ. Ασημίνα Γκάγκα.

Η με αριθμό 78/17-10-2022 επίκαιρη ερώτηση, που θα απαντηθεί από τον Υφυπουργό στον Πρωθυπουργό, τον κ. Χρήστο Τριαντόπουλο.

Η με αριθμό 74/17-10-2022 επίκαιρη ερώτηση, που θα απαντηθεί από τον Υφυπουργό Οικονομικών, τον κ. Απόστολο Βεσυρόπουλο.

Οι με αριθμό 54/12-10-2022 και 71/17-10-2022 επίκαιρες ερωτήσεις, που θα απαντηθούν από τον Υφυπουργό Εργασίας και Κοινωνικών Υποθέσεων, τον κ. Παναγιώτη Τσακλόγλου.

Οι με αριθμό 56/12-10-2022, 65/17-10-2022, 66/17-10-2022, 68/17-10-2022 και 76/17-10-2022 επίκαιρες ερωτήσεις, που θα απαντηθούν από τον Υφυπουργό Περιβάλλοντος και Ενέργειας, τον κ. Νικόλαο Ταγαρά.

Η με αριθμό 72/17-10-2022 επίκαιρη ερώτηση θα απαντηθεί, που από τον Υφυπουργό Πολιτισμού και Αθλητισμού, τον κ. Ελευθέριο Αυγενάκη.

Η με αριθμό 53/11-10-2022 επίκαιρη ερώτηση, που θα απαντηθεί από τον Υφυπουργό Υποδομών και Μεταφορών, τον κ. Γεώργιο Καραγιάννη.

Θα ξεκινήσουμε με τη δέκατη με αριθμό 74/17-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ πολύ, κύριε Πρόεδρε.

Καλή εβδομάδα.

Κύριε Υπουργέ, όπως γνωρίζετε, ο καταστροφικός σεισμός της 27ης Σεπτεμβρίου 2021 στην Περιφερειακή Ενότητα Ηρακλείου προκάλεσε σημαντικές ζημιές σε κτήρια κάθε κατηγορίας, σπίτια, καταστήματα. Το πρώτο αίτημα που καταθέσαμε ήταν η αναθεώρηση του τιμολογίου, αφού ανάμεσα στις τιμές που προβλέπονται και στο πραγματικό κόστος υπήρξε τεράστια διαφορά. Το τιμολόγιο αυτό του 2011 αναθεωρήθηκε, αλλά οι τιμές δεν καλύπτουν το κόστος. Είναι περίπου 10% που αναθεωρήθηκε σε σχέση με το 2011, ενώ όπως ξέρετε η ακρίβεια, δυστυχώς, έχει προκαλέσει μεγάλες ανατιμήσεις και στα δομικά υλικά.

Η πρόταση που κατέθεσα στη συνέλευση του Συλλόγου «ΕΛΠΙΔΑ», με αφορμή τις εκδηλώσεις που έγιναν για τον ένα χρόνο από τον σεισμό, αφορούσε την απαλλαγή ή την επιστροφή όλου ή μέρους του ΦΠΑ που θα εισπραχθεί από την ανακατασκευή των κτηρίων ή την ανοικοδόμηση ή τις υπηρεσίες που θα προσφερθούν για τον σκοπό αυτό. Τα κτήρια είναι συγκεκριμένα, είναι με απόφαση του Υπουργείου Υποδομών –συγκεκριμένα τα τιμολόγια, το ύψος δηλαδή του προϋπολογισμού- και επομένως με ασφάλεια και βεβαιότητα μπορεί να υπολογιστεί, χωρίς να εμφιλοχωρήσουν άλλες παρενέργειες.

Η πρόταση αυτή είναι συμβατή με το Ενωσιακό Δίκαιο, που προβλέπει συντελεστές μειωμένους ως δυνατότητα, με απόφαση των χωρών-μελών στις περιπτώσεις φυσικών καταστροφών και στις περιπτώσεις που υλοποιείται κοινωνική πολιτική. Δεν υπάρχει καμμία πολιτική περισσότερο κοινωνική από την αποκατάσταση των αστέγων που βρέθηκαν στους πέντε δρόμους λόγω του σεισμού.

Γι’ αυτό ερωτάστε, κύριε Υπουργέ, εάν προτίθεστε να εξετάσετε την πρόταση αυτή, προκειμένου να συμβάλλουμε στην μείωση της ζημιάς των πολιτών και, βέβαια, στην ευρύτερη ανοικοδόμηση της περιοχής και στην οικονομική και κοινωνική αποκατάσταση. Σε κάθε περίπτωση, να εξετάσουμε κάθε δυνατότητα στην κατεύθυνση αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, είναι δεδομένη η πρόθεση όλων μας να στηρίζουμε συνανθρώπους μας που οι περιουσίες τους υφίστανται ζημιές από φυσικές καταστροφές. Όπως είναι ευρέως γνωστά και τα άμεσα αντανακλαστικά που επέδειξε η Κυβέρνηση του Κυριάκου Μητσοτάκη για τις περιοχές που επλήγησαν από τον σεισμό της 27ης Σεπτεμβρίου του 2021 στο Αρκαλοχώρι, τα οποία αποτυπώθηκαν με έγκαιρα, συγκεκριμένα μέτρα στήριξης και αποκατάστασης.

Αναφέρω ενδεικτικά τα εξής: Πρώτον, τη χορήγηση πρώτης αρωγής έναντι στεγαστικής συνδρομής προς ιδιοκτήτες ακινήτων, την έναντι επιχορήγηση προς επιχειρήσεις και την αποζημίωση οικοσκευής, για τα οποία μέχρι στιγμής έχουν χορηγηθεί 66 εκατομμύρια ευρώ σε περίπου επτά χιλιάδες δικαιούχους.

Αναφορικά με τη συνολική επιχορήγηση των επιχειρήσεων που επλήγησαν, έχει ήδη εκδοθεί η σχετική απόφαση που προβλέπει την αποζημίωση τριακοσίων εξήντα πέντε συνολικά δικαιούχων με 593.045 ευρώ. Μέρος αυτού του ποσού και συγκεκριμένα 143.000 ευρώ αφορούν ανθρώπους κατά κύριο επάγγελμα αγρότες.

Δεύτερον, την απαλλαγή από τον ΕΝΦΙΑ, που προβλέφθηκε από την πρώτη στιγμή, συνολικά για μία τριετία, δηλαδή για τα έτη 2021, 2022 και 2023.

Τρίτον, την έκτακτη οικονομική ενίσχυση των Οργανισμών Τοπικής Αυτοδιοίκησης Α΄ και Β΄ Βαθμού, η οποία στην παρούσα φάση διαμορφώνεται στα 13,36 εκατομμύρια ευρώ, τα οποία διοχετεύονται ως εξής: Τα 8 εκατομμύρια ευρώ στην Περιφέρεια Κρήτης, 4,01 εκατομμύρια ευρώ στον Δήμο Μινώα Πεδιάδας και 1,35 εκατομμύρια ευρώ στον Δήμο Αρχανών Αστερουσιών.

Τέταρτον, τη χορήγηση επιδόματος ενοικίου ή συγκατοίκησης, με συνολικό προϋπολογισμό 16,56 εκατομμύρια ευρώ, για την οποία έχουν υποβληθεί τετρακόσιες τριάντα έξι αιτήσεις, εκ των οποίων έχουν εγκριθεί οι εκατόν ενενήντα δύο, έχουν απορριφθεί οι σαράντα τρεις και είναι υπό επεξεργασία οι διακόσες μια. Και φυσικά προχωρήσαμε και σε πλήθος άλλων παρεμβάσεων, τις οποίες γνωρίζετε.

Υπενθυμίζω ενδεικτικά ότι για τις επιχειρήσεις που δεν κατάφεραν να ενταχθούν στο πρόγραμμα του Υπουργείου Ανάπτυξης και Επενδύσεων, προβλέψαμε νέο ειδικό σχήμα στήριξης -η σχετική διαδικασία υποβολής εκδήλωσης ενδιαφέροντος έχει ήδη ολοκληρωθεί- και οι ενισχύσεις θα χορηγηθούν βάσει του Κανονισμού της Ευρωπαϊκής Ένωσης, περί ενισχύσεων ήσσονος σημασίας de minimis.

Σας ενημερώνω ότι μέχρι τώρα η συνολική δημοσιονομική επιβάρυνση, λαμβάνοντας υπ’ όψιν τις διαθέσεις και χορηγήσεις πόρων, τις εντάξεις πιστώσεων και τις εγκρίσεις χρηματοδότησης, αγγίζει τα 300 εκατομμύρια ευρώ και αναμένεται να αυξηθεί όσο συνεχίζουμε την υλοποίηση του σχεδίου στήριξης και αποκατάστασης.

Με την ερώτησή σας, ζητάτε την απαλλαγή από τον ΦΠΑ των δαπανών επισκευής των κίτρινων και πράσινων κτηρίων, καθώς και της ανοικοδόμησης των κόκκινων κτηρίων στις σεισμόπληκτες περιοχές.

Όπως γνωρίζετε το ισχύον θεσμικό πλαίσιο, ο Κώδικας ΦΠΑ αποτελεί ενσωμάτωση στο Εθνικό μας Δίκαιο διατάξεων οι οποίες είναι δεσμευτικές για όλα τα κράτη-μέλη της Ευρωπαϊκής Ένωσης. Με βάση το πλαίσιο αυτό οι υφιστάμενες και εφαρμοστέες διατάξεις του Κώδικα ΦΠΑ δεν προβλέπουν τη δυνατότητα για απαλλαγή από τον ΦΠΑ των δαπανών που δεν εμπίπτουν στις προβλεπόμενες στο νόμο περιπτώσεις απαλλαγής, όπως είναι η επισκευή και η ανοικοδόμηση κατηγορίας κτηρίων των σεισμόπληκτων περιοχών.

Στη δευτερολογία μου θα αναφερθώ σε πρόσθετα σχετικά στοιχεία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, η γενικότερη ενημέρωση που μας κάνατε έχει ασφαλώς βάση αλλά δεν αφορά το συγκεκριμένο ερώτημα.

Μπορώ, όμως, να κάνω ένα σχόλιο γι’ αυτή. Ενώ έχουν δοθεί χρήματα, προκαταβολές, χρηματοδοτήσεις, η κατάσταση είναι δραματική. Δεν προχωρά τίποτα. Να είστε σίγουρος ότι οι προκαταβολές θα μείνουν προκαταβολές, γιατί οι πολίτες βλέποντας μέσα από τον φάκελο και τους υπολογισμούς ότι το πραγματικό κόστος είναι σχεδόν διπλάσιο ή και σε ορισμένες περιπτώσεις τριπλάσιο της ενίσχυσης, η οποία προβλέπεται από τις κυβερνητικές αποφάσεις, δεν προχωρούν στην ανακατασκευή.

Δεν υπάρχουν οι οικονομικές δυνατότητες να χρηματοδοτήσουν την ανακατασκευή των έργων και να πάρουν ένα μέρος αυτών. Γι’ αυτό η πρόταση για τον ΦΠΑ είναι πάρα πολύ σημαντική και επιμένουμε να εξεταστεί σε συνδυασμό, βεβαίως, και με το Ενωσιακό Δίκαιο το οποίο εμείς επιμένουμε ότι το επιτρέπει.

Αν συμφωνήσουμε ότι η αποκατάσταση των αστέγων είναι κοινωνική πολιτική, εάν συμφωνήσουμε ότι η κοινωνική κατοικία δεν είναι τίποτα άλλο από αποκατάσταση αστέγων, τότε, πραγματικά, μπορούμε να αξιοποιήσουμε τις ευεργετικές διατάξεις που υπάρχουν σε απόφαση της Ευρωπαϊκής Επιτροπής και που είναι δημοσιευμένες στην επίσημη εφημερίδα της Ευρωπαϊκής Ένωσης. Αναφέρω μία συγκεκριμένη περίπτωση, που μιλάει για μειωμένο συντελεστή ΦΠΑ σε περιπτώσεις όπως η κοινωνική κατοικία.

Επιτρέψτε μου να διαβάσω από την επίσημη εφημερίδα των Ευρωπαϊκών Κοινοτήτων, το παράρτημα 3, τον κατάλογο των παραδόσεων αγαθών και παροχών υπηρεσιών, που μπορούν να υπαχθούν στο μειωμένο συντελεστή ΦΠΑ, που προβλέπονται από το άρθρο 98 της συγκεκριμένης οδηγίας. Είναι το σημείο 10, που αναφέρει: «Η παράδοση, ανέγερση, ανακαίνιση και μετασκευή κατοικιών στο πλαίσιο κοινωνικής πολιτικής».

Το καταθέτω για τα Πρακτικά.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, λοιπόν, θέμα πολιτικής βούλησης, κύριε Υπουργέ, όχι να το αποφασίσει η ελληνική Κυβέρνηση άμεσα -και αυτό βέβαια θα μπορούσε- αλλά να το ερευνήσει. Και αυτό το οποίο σας ζητάω είναι στη δευτερομιλία σας -συμπληρωματικά σε αυτά που είπατε- να δείξετε τη βούληση να ερευνηθεί αυτό στο πλαίσιο του Ενωσιακού Δικαίου και εφόσον υπάρχει η δυνατότητα με συγκεκριμένη διάταξη, να την αξιοποιήσουμε για να συνδράμουμε έτσι στην ανοικοδόμηση της περιοχής και στην αποκατάσταση της οικονομικής και κοινωνικής ζωής που έχει γονατίσει. Είναι έκκληση των ανθρώπων της περιοχής.

Μπορώ να πω ότι στην αρχή υπήρξε σημαντική ανταπόκριση από την πλευρά της Κυβέρνησης. Μετέπειτα τα πράγματα έχουν βαλτώσει, γιατί υπάρχει αυτή η μεγάλη διαφορά που σας εξήγησα ανάμεσα στο πραγματικό κόστος και στην προβλεπόμενη επιχορήγηση, ενίσχυση, συνδρομή από την πλευρά του κράτους.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, στην πρωτολογία μου ανέφερα ότι οι υφιστάμενες και εφαρμοστέες διατάξεις του Κώδικα ΦΠΑ δεν παρέχουν τη δυνατότητα για διακριτική μεταχείριση, δηλαδή για απαλλαγή από τον ΦΠΑ των δαπανών επισκευής και ανοικοδόμησης κτιρίων σε σεισμόπληκτες περιοχές. Ωστόσο, με στόχο τη στήριξη των σεισμόπληκτων και στα πλαίσια των όσων προβλέπει ο Κώδικας ΦΠΑ, προχωρήσαμε στην αξιοποίηση όλων των δυνατοτήτων που παρέχονται από το άρθρο 9 παράγραφος 2 και 27 παράγραφος 1 ΙΕ΄ του Κώδικα ΦΠΑ.

Με βάση λοιπόν τις ισχύουσες διατάξεις όσον αφορά την απαλλαγή από το ΦΠΑ για τη στήριξη των σεισμόπληκτων κατοίκων των Δήμων Μινώα Πεδιάδος και Αρχανών Αστερουσίων της Περιφερειακής Ενότητας Ηρακλείου της Περιφέρειας Κρήτης έχουν ήδη εκδοθεί όλες οι προβλεπόμενες σχετικές αποφάσεις για τη στήριξη των υπόχρεων.

Υπενθυμίζω ότι με απόφασή μου, την Α.1240 του 2021, καθορίστηκαν οι όροι και οι λεπτομέρειες για την απαλλαγή από τον ΦΠΑ της αυτοπαράδοσης αγαθών και της ιδιοχρησιμοποίησης υπηρεσιών των άνευ ανταλλάγματος παραδόσεων αγαθών και παροχών υπηρεσιών που πραγματοποιούνται για την κάλυψη των αναγκών των σεισμόπληκτων της Περιφερειακής Ενότητας Ηρακλείου.

Με δεύτερη επίσης απόφασή μου, την Α.1241 του 2021, καθορίστηκε η διαδικασία για την παράδοση αγαθών και την παροχή υπηρεσιών χωρίς ΦΠΑ σε υποκείμενο στον φόρο, ο οποίος έχει σκοπό να τα διαθέσει περαιτέρω άνευ ανταλλάγματος για την κάλυψη των αναγκών σεισμοπλήκτων.

Παράλληλα με την εξουσιοδοτική διάταξη της περίπτωσης β΄ της παραγράφου 12 του άρθρου 38 του Κώδικα ΦΠΑ, σε περιπτώσεις φυσικών καταστροφών ή άλλων αντίστοιχων εξαιρετικών και δυσμενών συμβάντων που επηρεάζουν φορολογούμενους, παρέχει τη δυνατότητα έκδοσης απόφασης με την οποία να χορηγείται διαφορετική προθεσμία για την υποβολή της δήλωσης ΦΠΑ ή παράταση της προθεσμίας για την υποβολή της δήλωσης αυτής και των ανακεφαλαιωτικών πινάκων, καθώς και κάθε διαφορετική προθεσμία καταβολής του φόρου.

Στα πλαίσια αυτά, με σχετική απόφαση για τους σεισμόπληκτους της Κρήτης παρατάθηκε έως τις 29-10-2021 η προθεσμία υποβολής των δηλώσεων ΦΠΑ, οι οποίες είχαν αρχική καταληκτική προθεσμία υποβολής στις 30-9-2021. Υπενθυμίζω ότι είμαστε η πρώτη Κυβέρνηση που προχώρησε στη διαμόρφωση ενός ευέλικτου και αποτελεσματικού θεσμικού πλαισίου για τη στήριξη επιχειρήσεων και επαγγελματιών που πλήττονται από τις επιπτώσεις θεομηνιών και φυσικών καταστροφών.

Με τον ν.4797/2021 διαμορφώσαμε μια ενιαία διαδικασία συντονισμού όλων των εμπλεκόμενων φορέων για τα απαιτούμενα μέτρα αποκατάστασης και στήριξης και δημιουργήσαμε ειδικές και εξειδικευμένες δομές που ανέλαβαν να διεκπεραιώνουν τη διαδικασία χορήγησης των αποζημιώσεων, τη διαμόρφωση έκτακτων μέτρων στήριξης και την υλοποίηση των μέτρων αποκατάστασης των ζημιών.

Ο νόμος αυτός αποτελεί εχέγγυο εφαρμογής άμεσων πολιτικών που συνδέονται με τη χορήγηση αποζημιώσεων λόγω των έκτακτων συνθηκών που προκλήθηκαν από την ύπαρξη θεομηνιών και φυσικών καταστροφών.

Συνοψίζοντας, η Κυβέρνηση του Κυριάκου Μητσοτάκη παραμένει αρωγός από την πρώτη στιγμή για όλους όσους έχουν πληγεί από τις φυσικές καταστροφές, και λαμβάνει όλα τα δυνατά μέτρα στο πλαίσιο των δυνατοτήτων που της παρέχει το ισχύον ευρωπαϊκό και εθνικό θεσμικό πλαίσιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στην επόμενη επίκαιρη ερώτηση, έχω να κάνω μια ανακοίνωση προς το Σώμα.

Κυρίες και κύριοι συνάδελφοι, θα ήθελα να σας ανακοινώσω ότι η Βουλευτής κ. Φωτεινή Μπακαδήμα με την από 24 Οκτωβρίου 2022 επιστολή της προς τον Πρόεδρο της Βουλής, μας γνωστοποιεί την ανεξαρτητοποίησή της από την Κοινοβουλευτική Ομάδα του ΜέΡΑ25.

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Η προαναφερθείσα επιστολή έχει ως εξής:

ΑΛΛΑΓΗ ΣΕΛΙΔΑΣ

Να μπει η σελίδα15

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε τώρα με την συζήτηση της ένατης με αριθμό 73/17-10-2022 επίκαιρης ερώτησης δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Δικαιοσύνης και της δωδέκατης με αριθμό 75/17-10-2022 επίκαιρης ερώτησης δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Δικαιοσύνης, οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Δηλαδή, ο κάθε συνάδελφος Βουλευτής έχει το δικαίωμα πρωτολογίας δύο λεπτών και δευτερολογίας τριών λεπτών, ενώ ο Υπουργός έχει το δικαίωμα συνολικά των έξι λεπτών και στην πρωτολογία και στη δευτερολογία.

Ξεκινάμε με τον κ. Σωκράτη Βαρδάκη.

Έχετε τον λόγο, κύριε Βαρδάκη.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ πολύ, κύριε Πρόεδρε.

Θα μπορούσα να πω δέκα λέξεις. Γιατί, κύριε Υπουργέ, δεν έχετε τηρήσει τις υποσχέσεις και τις δεσμεύσεις σας εδώ και τρία χρόνια; Και, παρακάτω, βρίσκομαι εδώ σήμερα για να σας μεταφέρω την ανησυχία, την απογοήτευση και τη δυσαρέσκεια που επικρατεί στην τοπική κοινωνία του Ηρακλείου αναφορικά με τις διαδικασίες ανέγερσης του δικαστικού μεγάρου. Τριάμισι χρόνια τώρα κωλυσιεργείτε και αυτό, κύριε Υπουργέ, είναι ντροπή για όλους μας, όχι μόνο για σας. Τριάμισι χρόνια τώρα μας διαβεβαιώνετε στις επανειλημμένες κοινοβουλευτικές μας παρεμβάσεις ότι δεν θα υπάρξουν άλλες καθυστερήσεις. Αν αυτό δεν είναι εμπαιγμός, άραγε τι είναι;

Το 2015, είχε ανασύρει ένα έργο το Υπουργείο Υποδομών από τα συρτάρια, και ξεκίνησε όλες τις διαδικασίες που έπρεπε να γίνουν ακόμα και με την Αρχαιολογική Υπηρεσία. Επρόκειτο για ενέργειες που εκκρεμούσαν -ακούστε- από το 2008. Και, βέβαια, ήταν ενέργειες που απαιτούνταν για να έχουμε μια ώριμη μελέτη.

Από το 2003, κύριε Πρόεδρε, είχε απαλλοτριωθεί το συγκεκριμένο οικόπεδο. Είκοσι χρόνια μετά ερχόμαστε σήμερα εδώ χωρίς αποτέλεσμα. Από το 2003 είχε απαλλοτριωθεί.

Θα σας θυμίσω, κύριε Υπουργέ, για να δικαιολογήσω τον πρόλογό μου, ότι στις 17 Ιανουαρίου του 2020 -θα κλείσουμε τρία χρόνια σε λίγο- κατά τη συζήτηση της επίκαιρης ερώτησης που είχα καταθέσει τότε για την πορεία του έργου, ο Υπουργός Υποδομών και Μεταφορών, ο κ. Καραμανλής, είχε αναφέρει επακριβώς: «Κινούμαστε με πολύ μεγάλη ταχύτητα για να ολοκληρωθεί η εξέταση της υπόθεσης, ώστε να προωθηθεί στη διυπουργική επιτροπή για τα ΣΔΙΤ και να υπογράψουμε για να βρούμε χρηματοδότηση του έργου».

Επιπλέον, μας ενημέρωσε ότι «στις 5 Σεπτεμβρίου του 2019 υπογράφηκε η σύμβαση του χρηματοοικονομικού συμβούλου για την υποβοήθηση της ΚΤΥΠ σε θέματα που αφορούν τις περαιτέρω ενέργειες».

Επίσης, εσείς ο ίδιος εσείς, κύριε Υπουργέ, μας διαβεβαιώσατε σε επίσημη απάντησή σας σε ερώτηση που είχαμε καταθέσει ότι «βρισκόμαστε στο τελικό στάδιο υλοποίησης του έργου». Και ήρθατε λίγους μήνες μετά να ανατρέψετε τον δικό σας σχεδιασμό με μια εντελώς παράλογη και αψυχολόγητη, θα έλεγα, κίνηση. Παρ’ όλα αυτά, μας διαβεβαιώνατε και πάλι τότε ότι η αλλαγή αυτή στον σχεδιασμό δεν θα επιφέρει καθυστερήσεις. Και μάλιστα ήταν Υφυπουργός, κύριε Πρόεδρε, ο κ. Γιάννης Κεφαλογιάννης, που δεσμευόταν εδώ στη Βουλή ότι εντός του πρώτου εξαμήνου του 2021 θα ξεκινούσε να υλοποιείται το έργο. Δεν ξέρω αν έτσι εννοείτε την ανάπτυξη, κύριε Υπουργέ.

Επειδή, λοιπόν, οφείλετε συγκεκριμένες απαντήσεις στην κοινωνία του Ηρακλείου, που δικαίως αισθάνεται αγανακτισμένη, ερωτάστε: Σε ποιο στάδιο βρίσκονται οι διαδικασίες ανέγερσης του δικαστικού μεγάρου Ηρακλείου και ποιο είναι το χρονοδιάγραμμα του Υπουργείου για την ολοκλήρωση του έργου;

Κλείνοντας, κύριε Υπουργέ, ειλικρινά σας λέω, λυπάμαι που βρίσκομαι πάλι εδώ σήμερα για ένα θέμα που έπρεπε, όπως είχατε υποσχεθεί ο ίδιος, να είχατε λύσει χθες.

Είναι δυνατόν εσείς, Υπουργός Δικαιοσύνης, κύριε Υπουργέ, να επιτρέπετε σήμερα να γίνονται δίκες σε αίθουσες που έχει παραχωρήσει ο Δήμος Ηρακλείου, μη βρίσκοντας άλλη επιλογή; Επιτέλους, κλείστε το αυτό το θέμα. Περιμένουμε μια σαφή απάντηση σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για την πρωτολογία σας επί του ίδιου θέματος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν θα ήθελα με αφορμή και όσα γράφονται στην ερώτηση του κυρίου συναδέλφου -διάβασα στην ερώτηση για το τι είχε γίνει και τι δεν είχε γίνει στο παρελθόν- να έχουμε μια τέτοιου είδους αντιπαράθεση.

Σήμερα είμαστε σε ένα συγκεκριμένο σημείο.

Ο Υφυπουργός Υποδομών, ο κ. Καραγιάννης, τις προηγούμενες μέρες σε ερώτησή μου απάντησε εδώ στη Βουλή ότι, πρώτον, ήρθε σε επικοινωνία με το ΤΑΧΔΙΚ, την ΕΤΑΔ, τον κ. Βλαστό και το Υπερταμείο για την άμεση παραχώρηση του οικοπέδου στα Χανιά, αφού το πρόβλημα είναι ότι δεν παραχωρήθηκε ακόμα το οικόπεδο στα Χανιά. Και ότι, δεύτερον, συνεδρίασε η επιτροπή ΣΔΙΤ, που ενέκρινε το έργο ως πακέτο «Δικαστικό Μέγαρο Ηρακλείου - Χανίων και Αναβάθμιση του Δικαστικού Μεγάρου Ρεθύμνου». Ανέφερε και τα χαρακτηριστικά τα βιοκλιματικά και τα ενεργειακά που θα έχουν τα κτήρια και βεβαίως πολλά άλλα.

Το πρόβλημα εντοπίζεται στην αδυναμία να προχωρήσουν οι διαδικασίες παραχώρησης του οικοπέδου στα Χανιά. Άρα, υπάρχουν δύο λύσεις και επ’ αυτών θέλουμε να τοποθετηθείτε.

Η πρώτη λύση είναι εάν το πακέτο μπορεί να διαχωριστεί, που θεωρώ ότι αφού το προχωράτε με ΣΔΙΤ και έχετε κρίνει τη βιωσιμότητά του ως σύνολο, μπορεί να είναι λίγο δύσκολο να διαχωριστεί και να γίνει χωριστά ΣΔΙΤ.

Υπάρχει, όμως, και η δεύτερη λύση, η οποία είναι συμβατή με το θεσμικό πλαίσιο, νομικά δηλαδή είναι αποδεκτή, λόγω της διαδικασίας που γίνεται η ΣΔΙΤ. Και θα ήθελα να συνεννοηθείτε με το Υπουργείο Υποδομών να εξετάσει τη δυνατότητα αυτή.

Τι λέω συγκεκριμένα; Ότι το πακέτο «Δικαστικό Μέγαρο Ηρακλείου - Χανίων και Αναβάθμιση των Δικαστηρίων Ρεθύμνου» να διαχωριστεί σε δύο υποέργα. Το πρώτο υποέργο να είναι το δικαστικό μέγαρο Ηρακλείου, που είναι πανέτοιμο, ώριμο και δεν έχει κανένα κώλυμα, μαζί με την αναβάθμιση του δικαστικού μεγάρου Ρεθύμνου ως πρώτο υποέργο. Και δεύτερο υποέργο η ανέγερση του δικαστικού μεγάρου Χανίων, με συγκεκριμένα χαρακτηριστικά, που μπορεί να προσδιοριστεί ως «πακέτο» και βεβαίως υπό την αίρεση της παραχώρησης του α΄ ή του β΄ οικοπέδου.

Αυτό θα ισχύει για όλους όσους ενδιαφερθούν για την πρόσκληση, άρα δεν θα είναι κάτι που θα αποτελέσει εμπόδιο ή αιτία προσβολής της διαδικασίας, γιατί θα αφορά όλους τους ενδιαφερόμενους να συμμετάσχουν.

Θα έλεγα, λοιπόν, ότι αυτή η δεύτερη λύση είναι εφικτή, ρεαλιστική και βεβαίως συμβατή με το θεσμικό πλαίσιο και μπορεί άμεσα να προχωρήσει και, ωστόσο, να λυθούν και τα διαδικαστικά προβλήματα της παραχώρησης του οικοπέδου στα Χανιά. Αλλιώς, μπορεί να θεωρηθεί ότι θέλουμε να απεμπλακούμε από το δικαστικό μέγαρο Χανίων για άλλους λόγους. Όχι, δεν υπάρχουν. Είναι πολλά τα χρόνια που έχουν κλείσει οι δήθεν αντιπαραθέσεις αυτού του τύπου. Τώρα το μέλημά μας είναι να γίνει το έργο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη συνολική απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Θέλω να ευχαριστήσω και τους κυρίους συναδέλφους που μου δίνουν τη δυνατότητα να απαντήσω σε ένα θέμα που, αντιλαμβάνομαι, είναι πολύ υψηλής προτεραιότητας για την τοπική κοινωνία, όχι μόνο του Ηρακλείου, αλλά ευρύτερα της περιοχής της Κρήτης.

Και θέλω να σας διαβεβαιώσω ότι και για την Κυβέρνηση, αλλά και για μένα προσωπικά ο εκσυγχρονισμός των κτηριακών υποδομών της δικαιοσύνης είναι πρώτη και πολύ μεγάλη προτεραιότητα.

Και αυτό, κύριε Βαρδάκη, το έχω αποδείξει με τα άλλα δύο έργα τα οποία έχουν εξελιχθεί και έχουν προχωρήσει.

Πρέπει να γνωρίζετε ότι αυτή τη στιγμή έχουν προγραμματιστεί οι κατασκευές έξι κατά βάση δικαστικών μεγάρων και η αναμόρφωση, ανασυγκρότηση, ο εκσυγχρονισμός αρκετών ακόμη. Και βεβαίως, θέλω να είμαι απολύτως ειλικρινής απέναντί σας. Σε αυτόν τον σχεδιασμό από την πρώτη στιγμή ήταν και το δικαστικό μέγαρο Ηρακλείου.

Θέλω, όμως, πριν φτάσω να δούμε τα επιμέρους ζητήματα τα οποία σωστά σε ένα βαθμό έθεσε και ο κ. Κεγκέρογλου, να σας πω ότι η προσπάθεια των κτηριακών υποδομών είναι μια τεράστια προσπάθεια υψηλού δημοσιονομικού κόστους, καθώς προσπαθούμε να λύσουμε ζητήματα τα οποία για χρόνια ξέρετε παραπέμπονταν στις καλένδες.

Βεβαίως, δεν θα μπορούσαμε να ξεκινήσουμε αυτόν τον προγραμματισμό για την ανέγερση επτά νέων δικαστικών μεγάρων με τη δεδομένη θα έλεγα οικονομική κατάσταση της χώρας, η οποία δεν μπορούσε να επιτρέψει, κύριε Κεγκέρογλου -και απαντώ σε αυτό το οποίο θέσατε, εμμέσως πλην σαφώς- καμμία άλλη επιλογή εκτός από τις συμπράξεις δημοσίου και ιδιωτικού τομέα. Η επιλογή αυτή είναι επιβεβλημένη σχεδόν σε όλα τα μεγάλα κατασκευαστικά έργα τα οποία προγραμματίζουμε στον χώρο της δικαιοσύνης. Ήταν στην πραγματικότητα ο καλύτερος τρόπος για άμεση χρηματοδότηση των έργων μέσω ιδιωτικών κεφαλαίων.

Τώρα σε ό,τι αφορά το δικαστικό μέγαρο του Ηρακλείου, θα συμφωνήσω μαζί σας ότι το έργο δεν έχει προχωρήσει με τους ρυθμούς που όντως θέλαμε, όντως είχαμε προαναγγείλει σε προηγούμενο χρονικό διάστημα, βεβαίως για συγκεκριμένους λόγους. Το έργο αφορά το δικαστικό μέγαρο του Ηρακλείου όπου θα έχουμε την κατασκευή της τάξεως των είκοσι τεσσάρων χιλιάδων πεντακοσίων τετραγωνικών μέτρων, αλλά βεβαίως και το δικαστικό μέγαρο Χανίων και σωστά αναφέρατε τη λειτουργική αποκατάσταση του δικαστικού μεγάρου Ρεθύμνου.

Ο συγκεκριμένος σχεδιασμός ήταν μια αυτονόητη επιλογή από τη στιγμή που χρειάστηκε να αναθεωρηθεί ο προγραμματισμός της προηγούμενης κυβέρνησης που προέβλεπε -το είχαμε συζητήσει μαζί- την κατασκευή ενός δικαστικού μεγάρου ως δίδυμου έργου με την αντίστοιχη κατασκευή ενός νέου δικαστικού μεγάρου στην Έδεσσα. Δηλαδή, κυρίες και κύριοι συνάδελφοι, ειδικά εσείς κύριε Βαρδάκη, φαντάζομαι ότι αντιλαμβάνεστε το παράλογο αυτού του σχεδιασμού. Δεν είναι δυνατόν να υπάρξει συμφέρον για το ελληνικό δημόσιο έργο ΣΔΙΤ όταν το ένα κτήριο αφορά τον βορρά και το άλλο κτήριο στο νότο της χώρας. Κι αυτό νομίζω ότι είναι μια συνθήκη την οποία όλοι λίγο-πολύ και αναγνωρίζουμε και κατανοούμε και περιγράφουμε και ξέρουμε τον λόγο της αναθεώρησης.

Ο επανασχεδιασμός, λοιπόν, του προγράμματος και η αναγκαιότητα να συμπεριλαμβάνει έργα από την ίδια γεωγραφική περιοχή, που στην περίπτωση της Κρήτης περιορίζεται ακόμα περισσότερα -ας είμαστε ειλικρινείς- εξαιτίας του νησιωτικού χαρακτήρα, μας οδήγησε στη συγκεκριμένη καθυστέρηση. Αυτή είναι η αλήθεια από την πρώτη στιγμή. Αυτή η καθυστέρηση, όμως, δυστυχώς επεκτάθηκε -είστε καλά πληροφορημένος- από το αντικειμενικό γεγονός των προβλημάτων που αντιμετωπίζουμε ως προς το κτήριο των Χανίων και τα οποία έχουν να κάνουν με το ιδιοκτησιακό καθεστώς του προτεινομένου οικοπέδου. Για να μπορέσει το Υπουργείο Δικαιοσύνης να εντάξει ένα έργο σε πρόγραμμα ΣΔΙΤ πρέπει το συγκεκριμένο οικόπεδο, ο συγκεκριμένος χώρος να έχει παραχωρηθεί στο ΤΑΧΔΙΚ. Αυτά φαντάζομαι σας είναι γνωστά. Όταν, όμως, δεν έχει ξεκαθαριστεί το ιδιοκτησιακό καθεστώς του προτεινομένου χώρου, εκεί αρχίζουν ακριβώς όλα τα προβλήματα. Κι εκεί βρισκόμαστε. Βρισκόμαστε, λοιπόν, σε αυτή τη διαρκή συνεννόηση και με το Υπουργείο Υποδομών, αλλά και με την ΕΤΑΔ στην οποία ανήκει αυτός ο χώρος, ώστε να ξεκαθαριστεί και να επιλυθεί το θέμα που υπάρχει στα Χανιά.

Πριν έρθω να σας απαντήσω προσπάθησα να κάνω όλες τις δυνατές επικοινωνίες -και μάλιστα από την προηγούμενη εβδομάδα, κύριε Κεγκέρογλου, που είχε προηγηθεί η δική σας ερώτηση και είχε αναβληθεί για κάποιους άλλους λόγους- ούτως ώστε να ξέρω ακριβώς με λεπτομέρειες πού βρισκόμαστε. Η διαβεβαίωση όλων είναι ότι αυτή τη στιγμή είμαστε ένα βήμα πριν να υπάρξει η τελική λύση. Αν και εφόσον δεν υπάρξει, θα δούμε τα θέματα τα οποία θέσατε και τα οποία ουσιαστικά αναδείξατε μέσα από τη δική σας τοποθέτηση. Δηλαδή, θέλουμε να λύσουμε τα τεχνικά ζητήματα που υπάρχουν, θέλουμε να ξεκαθαριστεί και η τελευταία λεπτομέρεια που υπάρχει σε ό,τι αφορά τον χώρο, για να προχωρήσει και να γίνει ο διαγωνισμός και για τα δύο δικαστικά μέγαρα. Δεν γίνεται διαφορετικά εύκολα έργο ΣΔΙΤ όταν δεν υπάρχει πραγματικό οικονομικό ενδιαφέρον ούτε από την πλευρά της πολιτείας ούτε από την πλευρά του ιδιωτικού τομέα. Και νομίζω ότι αυτό το καταλαβαίνετε.

Ωστόσο, αυτό που θέλω να σας διαβεβαιώσω -και θα επανέλθω στη δευτερομιλία μου- είναι ότι η προσπάθεια η οποία ξεκίνησε με τη σαφή δρομολόγηση της κατασκευής νέων δικαστικών μεγάρων, με την ήδη σημαντικότατη εξέλιξη στην κεντρική Μακεδονία, με την πρόσφατη ολοκλήρωση όλων των γραφειοκρατικών διαδικασιών στην κεντρική Ελλάδα με τα δικαστικά μέγαρα Λαμίας και Βόλου, αλλά βεβαίως και με σαφή σχεδιασμό από την πρώτη στιγμή σε αυτό το κτηριολογικό πρόγραμμα να συμπεριληφθεί και η Κρήτη με τα δικαστικά μέγαρα Ηρακλείου και Χανίων, χωρίς να θέλουμε να υπάρχει οποιαδήποτε σκιά, κύριε Κεγκέρογλου, -και καταλαβαίνετε τι εννοώ, τα είπατε κι εσείς μόνος σας- σας διαβεβαιώνω ότι και για μένα προσωπικά είναι προτεραιότητα. Είναι ένα θέμα στο οποίο επιμένω συνεχώς όλο αυτό το χρονικό διάστημα. Απόδειξη είναι ότι οι άλλοι δύο διαγωνισμοί που είχαν αντίστοιχα προβλήματα ιδιοκτησίας χώρων, οικοπέδων κ.λπ. έχουν ήδη προχωρήσει και είμαστε πολύ κοντά στο να προχωρήσει ο διαγωνισμός για το ζήτημα των δικαστικών μεγάρων της Κρήτης.

Θα επανέλθω στη δευτερομιλία.

**ΠΡΟΕΔΡΕΥΩΝ (Αθανάσιος Μπούρας):** Κύριε Βαρδάκη, έχετε τον λόγο για τη δική σας δευτερολογία.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, θα αφήσω το κείμενο της δευτερολογίας. Θέλω να μιλήσω εκτός κειμένου. Όλοι ξέρουμε ότι στο συγκεκριμένο πρόγραμμα που αναφέρατε ήταν η Έδεσσα με το Ηράκλειο. Η Έδεσσα προχωρά -δεν ξέρω με ποια διαδικασία και με ποιους οικονομικούς όρους- το Ηράκλειο παραμένει στάσιμο.

Εγώ να δεχτώ ότι δεν μας είπατε ψέματα το 2019, δεν μας είπατε ψέματα το 2020, δεν μας είπε ψέματα το 2021. Να το δεχτώ. Να δεχτούμε, όμως, και πρώτος εγώ ότι αυτή τη στιγμή υπάρχει μια αναγκαιότητα. Και βέβαια, δεν είναι μόνο αρμοδιότητα, αλλά προτεραιότητα. Άρα, να δεχτούμε ότι υπάρχει μια καθυστέρηση, αλλά εδώ, κύριε Υπουργέ, θεωρώ ότι είστε ένας σοβαρός άνθρωπος, πρέπει να μας δώσετε μια σαφή δέσμευση.

Θα το πω λίγο πιο απλά. Και βέβαια είναι αναγκαιότητα και η ανακατασκευή του δικαστικού μεγάρου του Ρεθύμνου, αλλά και η ανέγερση του δικαστικού μεγάρου Χανίων. Βεβαίως είναι προτεραιότητα και αναγκαιότητα. Κύριε Υπουργέ, δεν ξέρετε ότι ακόμα στα Χανιά δεν υπάρχει οικόπεδο; Αν περιμένω τρία χρόνια να βρεθεί το οικόπεδο, να προχωρήσει μια μελέτη -και όλοι πολύ καλά ξέρουμε ότι για να ωριμάσει μια τέτοια μελέτη θα χρειαστούν πάνω από δύο χρόνια- δηλαδή θα πρέπει να περιμένουμε άλλα τέσσερα χρόνια για να υλοποιηθεί μια ώριμη μελέτη πλήρους αναγκαιότητας για να ανεγερθεί το δικαστικό μέγαρο στο Ηράκλειο; Σας είπα είναι ντροπή για όλους μας αυτή τη στιγμή οι αίθουσες του Δημοτικού Συμβουλίου του Δήμου Ηρακλείου να λειτουργούν σαν δικαστικές αίθουσες.

Βρισκόμαστε προ αδιεξόδου. Θέλω να προλάβω τα χειρότερα, κύριε Υπουργέ. Και ποια ήταν τα χειρότερα;. Σας είχαμε καλέσει στο Ηράκλειο. Εγώ να πω ότι ξέρω τις υποχρεώσεις κ.λπ. και δεν μπορέσατε να παρευρεθείτε για να δείτε από κοντά το μέγεθος του προβλήματος. Όμως, κύριε Υπουργέ, εάν ξεκινήσουν αύριο κινητοποιήσεις είτε του νομικού κόσμου είτε των πολιτών του Ηρακλείου είτε του Δήμου Ηρακλείου είτε της Περιφέρειας Κρήτης που βλέπουν μετά από είκοσι χρόνια να μην υλοποιείται μια ωριμότατη μελέτη, καταλαβαίνετε ότι κι εμείς είμαστε σε δύσκολη θέση.

Δεν ήρθα εδώ σήμερα για να ακολουθήσω μια αντιπολιτευτική τακτική, δηλαδή να κρίνω εσάς ή την Κυβέρνηση. Είπατε για την Κυβέρνηση. Ναι. Εγώ πιστεύω ότι πρέπει να το πάρετε πάνω σας αυτή τη στιγμή. Κοιτάξτε. Το ξέρουμε ότι είναι ασύμφορες οικονομικά αυτές οι περιπτώσεις και μέσω ΣΔΙΤ. Τα είπατε, να μην τα επαναλαμβάνω. Όμως, κύριε Υπουργέ, εδώ υπάρχει μια αναγκαιότητα, μια προτεραιότητα. Πρέπει κάποια στιγμή να βλέπουμε τους οικονομικούς όρους διαφορετικά για να λύνουμε προβλήματα της κοινωνίας.

Πιστεύω θα αφουγκραστείτε αυτή την αγωνία και θα βρείτε λύση. Και υπάρχει λύση. Μην περιμένετε. Και βέβαια σας είπα, για να μην παρεξηγηθώ, όπως πολύ σωστά είπε και κ. Κεγκέρογλου, εάν περιμένουμε τα Χανιά, που κι εκεί είναι αναγκαιότητα και προτεραιότητα, θα πάμε μετά από πέντε χρόνια. Ε, δεν θα δώσετε λύση έτσι.

Σας παρακαλώ, λοιπόν, δείτε το. Εγώ δεν θα είχα κανένα πρόβλημα να μην μου απαντήσετε στη δευτερολογία σας, αλλά επικοινωνήστε με τον Δήμο Ηρακλείου τις επόμενες μέρες και πείτε ότι θα το προχωρήσετε το θέμα, ακόμα και με ασύμφορους οικονομικούς όρους. Ένα τέτοιο έργο πρέπει να γίνει. Για να μη σας πω ότι έπρεπε να είχε γίνει χθες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δεν γνώριζα την πρωτολογία σας, άρα δεν είχα φτιάξει και δευτερολογία. Επομένως, θέλω την προσοχή σας, κύριε Υπουργέ, σε δύο προτάσεις οι οποίες είναι με δεδομένη τη διαδικασία του ΣΔΙΤ. Δεν την αμφισβητώ ούτε λέω να γυρίσει πίσω η διαδικασία του ΣΔΙΤ. Είναι δεδομένη.

Επίσης, είναι δεδομένη η απόφαση ότι το πακέτο είναι δικαστικό μέγαρο Χανίων και Ηρακλείου και ανακαίνιση του δικαστικού μεγάρου Ρεθύμνου, όπως μας ενημέρωσε ο Υφυπουργός Υποδομών.

Άρα, λοιπόν, από το σημείο αυτό και μετά είναι δύο οι λύσεις ή μπορούν να ταυτιστούν κιόλας. Η μία είναι αυτή που σας κατέθεσα προηγουμένως, να εξειδικευθεί το έργο, το πακέτο αυτό ως δύο υποέργα. Πρώτο υποέργο να είναι το δικαστικό μέγαρο Ηρακλείου και αναμόρφωση, λειτουργική αποκατάσταση -δεν έχει σημασία ο όρος- του δικαστικού μεγάρου Ρεθύμνου και δεύτερο υποέργο το δικαστικό μέγαρο Χανίων.

Αυτό σημαίνει ότι μπορεί να προχωρήσει η διαπραγμάτευση με αυτούς που θα εκδηλώσουν ενδιαφέρον και υπό την αίρεση της οριστικής επίλυσης του θέματος της παραχώρησης του οικοπέδου, αφού υπάρχει συγκεκριμένο οικόπεδο για το οποίο υπάρχουν διαδικαστικά ζητήματα. Αυτό σας διαβεβαιώ μπορεί να γίνει. Είναι απόλυτα συμβατό με το θεσμικό πλαίσιο.

Σε κάθε περίπτωση αν υπάρχουν αμφισβητήσεις σε αυτό, εγώ σας καλώ με νομοθετική ρύθμιση -με υπουργική απόφαση έγινε η παραχώρηση των οικοπέδων στην ΕΤΑΔ παλιότερα, να μην πούμε ποια εποχή, και στο Υπερταμείο- το συγκεκριμένο οικόπεδο να το παραχωρήσουμε με τη διαδικασία που προβλέπεται στο ΤΑΧΔΙΚ στο δικαστικό μέγαρο Χανίων. Και εγώ δεσμεύομαι η παράταξή μου να υπερψηφίσει αυτή τη ρύθμιση. Και ζητώ και από τον συνάδελφο να δεσμευτεί ότι θα υπερψηφίσει αυτή τη ρύθμιση και η Αξιωματική Αντιπολίτευση, ο ΣΥΡΙΖΑ, για να προχωρήσουμε.

Όταν είναι φαύλος κύκλος τα διαδικαστικά ζητήματα των από κάτω, νομίζω ότι το Υπουργείο και η Βουλή μπορεί να δώσει λύση. Αν δεν είστε έτοιμος να απαντήσετε σε αυτή την πρόταση σήμερα, παρακαλώ να την εξετάσετε και να τη δούμε στο άμεσο, όμως, επόμενο διάστημα και να την υλοποιήσουμε από κοινού. Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Κατ’ αρχάς θέλω να σας ευχαριστήσω και τους δύο συναδέλφους γιατί είστε γνώστες των διαδικασιών που υπάρχουν, οι οποίες πολλές φορές εμποδίζουν την τελική ολοκλήρωση μιας εκφρασμένη πολιτικής βούλησης.

Σε ό,τι αφορά τα δικαστικά μέγαρα της χώρας και αυτά τα οποία έχουμε εντάξει σε πρόγραμμα χρηματοδότησης δημοσίου και ιδιωτικού τομέα νομίζω ότι η πραγματικότητα είναι απολύτως σαφής. Όλα έχουν εγκριθεί από κυβερνητική επιτροπή και το ΣΔΙΤ που αφορά στα δικαστικά μέγαρα της Κρήτης. Για όλα έχουμε κάνει τα απαραίτητα βήματα μέχρι τώρα. Απόδειξη είναι ότι είμαστε στην τελική φάση αναδόχου για το ΣΔΙΤ Κεντρικής Μακεδονίας και ήδη έχει ξεκινήσει η διαδικασία για το ΣΔΙΤ Κεντρικής Ελλάδος των δικαστικών μεγάρων.

Η εκκρεμότητα αφορούσε απλά και μόνο στο ποια ήταν η πραγματική δυνατότητα ούτως ώστε το συγκεκριμένο οικόπεδο, ο συγκεκριμένος χώρος που αφορούσε στο δικαστικό μέγαρο Χανίων να μπορέσει να παραχωρηθεί στο ΤΑΧΔΙΚ. Αυτό ήταν το ζήτημα το οποίο υπήρχε.

Και θέλω να σας διαβεβαιώσω, κύριοι συνάδελφοι, ότι η προσπάθεια που κάνουμε είναι διαρκής. Το γνωρίζετε, κύριε Κεγκέρογλου και κύριε Βαρδάκη, ότι τον Δεκέμβριο θα έρθω να εγκαινιάσουμε τα νέα διοικητικά δικαστήρια στο Ηράκλειο, ένα κτήριο κόσμημα όπως με πληροφορούν, του οποίου ολοκληρώθηκε η κατασκευή τώρα αυτή την περίοδο, επί αυτών των ημερών, επί αυτής της Κυβέρνησης. Και νομίζω ότι αυτό από μόνο του αποδεικνύει ότι η προσπάθεια να αντιμετωπίσουμε παθογένειες οι οποίες έρχονται από το παρελθόν μεταξύ των οποίων φυσικά και το θέμα της κατάστασης των δικαστικών μεγάρων της χώρας, είναι περισσότερο από συγκεκριμένη και είναι περισσότερο από σαφής. Ειδικά αυτή την περίοδο, επαναλαμβάνω, υλοποιούμε το μεγαλύτερο κτηριολογικό πρόγραμμα δικαστικών μεγάρων που έχει γίνει ποτέ στην Ελλάδα.

Ξέρετε ότι η τελευταία φορά που προγραμματίστηκε η κατασκευή δικαστικού μεγάρου στην Ελλάδα ήταν περίπου το 2020. Και νομίζω -αν θυμάμαι καλά- ότι είναι τα δύο δικαστικά μέγαρα στα Τρίκαλα και στη Βέροια που είχαν παραδοθεί περίπου το 2007 - 2008. Και έκτοτε δεν υπήρχε η δυνατότητα να κινηθεί απολύτως τίποτα στο θέμα της κατασκευής ή ανακατασκευής δικαστικών μεγάρων. Και αυτή τη στιγμή ξέρετε πολύ καλά ότι είμαστε σε μία θέση που ήδη προγραμματίζουμε επτά νέα δικαστικά μέγαρα σε όλη τη χώρα. Προγραμματίζουμε με τη χρηματοδότηση του Ταμείου Ανάκαμψης το νέο Πρωτοδικείο και τη νέα Εισαγγελία Αθηνών ακριβώς πίσω από το Εφετείο προκειμένου να υπάρχει ένα δικαστικό τετράγωνο. Και υπάρχει ένας ανοικτός διεθνής διαγωνισμός για το νέο δικαστικό μέγαρο Πειραιά. Αν αυτό δεν θεωρείται ενδιαφέρον από την πλευρά του Υπουργείου Δικαιοσύνης ή ένα πραγματικά γενναίο βήμα προς αυτή την κατεύθυνση, προφανώς πρέπει να τεθεί υπό κρίση για όλους τους πολίτες.

Καταλαβαίνω και έχετε πραγματικά δίκιο ότι όπως τελικά κατέληξε ο ανασχεδιασμός της κατασκευής των δικαστικών μεγάρων, το Ηράκλειο που ήταν πραγματικά μια πρώτη πολύ μεγάλη προτεραιότητα έπρεπε ενδεχομένως να το βλέπουμε -εννοώ το δικαστικό μέγαρο- να κινείται σε ό,τι αφορά την κατασκευή του με πιο γρήγορους ρυθμούς.

Σας εξηγώ για άλλη μια φορά ότι βρισκόμαστε στην τελική ευθεία, στην τελική φάση προκειμένου να ξεκαθαρίσουμε τα πράγματα. Αυτό για το οποίο θέλω να σας διαβεβαιώσω και ενδεχομένως να μείνει ως μήνυμα από αυτή τη συζήτηση της επίκαιρης ερώτησης, είναι ότι από τη δική μου πλευρά, από την πλευρά του Υπουργείου Δικαιοσύνης θα κάνουμε τα πάντα, θα κάνουμε ό,τι είναι δυνατόν, προκειμένου το συντομότερο….

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τις προτάσεις που σας κατέθεσα, θα τις εξετάσετε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Προσέξτε, κύριε Κεγκέρογλου, γνωρίζετε καλύτερα και από εμένα τι έχει λειτουργήσει. Ούτως ή άλλως τα έχετε πει όλα μέσω της ερώτησής σας. Αυτή είναι η πραγματικότητα.

Το θέμα είναι ότι εδώ που βρισκόμαστε τελειώνουμε. Παραμένει ένα ξεκαθάρισμα, προκειμένου να δούμε πώς θα κινηθούμε από δω και πέρα. Και επαναλαμβάνω η δρομολόγηση είναι κάτι το οποίο είναι σαφέστατα μέσα στις προθέσεις του Υπουργείου Δικαιοσύνης. Είναι βέβαιο, θέλω να σας διαβεβαιώσω από εδώ, ότι θα το κάνουμε αυτό το βήμα. Το ζήτημα όμως είναι να επιλυθούν τα επιμέρους τεχνικά ζητήματα. Αυτό είναι το μοναδικό.

Όλα τα άλλα θέλω να σας διαβεβαιώσω ότι θα τα δούμε. Όλα είναι στο τραπέζι της συζήτησης και αυτά τα οποία θέσατε. Θέλω να ξεκαθαρίσω προς κάθε κατεύθυνση ότι η εκφρασμένη βούληση να αντιμετωπίσουμε τα προβλήματα των κτηριακών υποδομών και να προχωρήσουμε σε μια κατεύθυνση η οποία θα ανταποκρίνεται και σε μια σύγχρονη κοινωνική πραγματικότητα, αλλά θα δώσει τη δυνατότητα στην ίδια τη δικαιοσύνη να λειτουργήσει μέσα από όρους πραγματικής αξιοπρέπειας και για τους δικαστικούς λειτουργούς και για τους πολίτες ήταν, είναι και θα είναι η πρώτη προτεραιότητα και του Υπουργείου Δικαιοσύνης αλλά και της Κυβέρνησης.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ κύριε Υπουργέ.

Θέλω να κάνω μια ανακοίνωση προς το Σώμα: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Προστασίας του Πολίτη: «Αναμόρφωση και εκσυγχρονισμός του Σωφρονιστικού Κώδικα - Τροποποιήσεις στον ν.2776/1999».

Στις επόμενες δύο επίκαιρες ερωτήσεις θα απαντήσει η Αναπληρώτρια Υπουργός Υγείας, κ. Ασημίνα Γκάγκα.

Θα συζητηθεί τώρα η δεύτερη με αριθμό 60/14-10-2022 επίκαιρη ερώτηση δευτέρου κύκλου του Βουλευτή Κιλκίς του Κινήματος Αλλαγής κ. Γεωργίου Φραγγίδηπρος τον Υπουργό Υγείας**,** με θέμα: «Η υποστελέχωση και η έλλειψη κρίσιμων ιατρικών ειδικοτήτων «παραλύουν» το ΕΣΥ».

Τον λόγο έχει ο κ. Φραγγίδης για την πρωτολογία του.

**ΓΕΩΡΓΙΟΣ ΦΡΑΓΓΙΔΗΣ:** Σας ευχαριστώ, κύριε Πρόεδρε.

Κυρία Υπουργέ είμαι σίγουρος ότι μετά από τόσα χρόνια νοσοκομειακός γιατρός θα συμφωνήσετε μαζί μου ότι το μεγαλύτερο πρόβλημα που αντιμετωπίζει το Εθνικό Σύστημα Υγείας είναι η υποστελέχωσή του. Υπήρχε ήδη από τη δεκαετία της οικονομικής κρίσης. Ξέρουμε ότι περίπου έντεκα χιλιάδες θέσεις μόνιμου ιατρονοσηλευτικού προσωπικού χάθηκαν, αλλά τον τελευταίο καιρό αυτό το φαινόμενο έχει λάβει πρωτόγνωρες διαστάσεις.

Οι ανεπαρκείς προσλήψεις, οι παραιτήσεις και οι συνταξιοδοτήσεις ιατρονοσηλευτικού προσωπικού συνιστούν ένα εκρηκτικό μείγμα. Ολόκληρες κλινικές ακόμα και νοσοκομεία εκπέμπουν SOS, γιατί λειτουργούν οριακά με αδυναμία ασφαλούς εφημέρευσης και επικίνδυνες δυστυχώς συνέπειες για τους ασθενείς αλλά και τους εργαζόμενους.

Στην περιφέρεια και κυρίως στη νησιωτική Ελλάδα η κατάσταση αυτή είναι ακόμα χειρότερη. Ελλιπής υγειονομική κάλυψη και υποβαθμισμένες υπηρεσίες υγείας αποτελούν κύρια χαρακτηριστικά του συστήματος. Έχουμε επισκεφτεί εξάλλου διάφορες υγειονομικές δομές. Έχουμε επισημάνει τα προβλήματα στελέχωσης, υποδομών και εξοπλισμού μέσω κοινοβουλευτικού ελέγχου, δημοσίων τοποθετήσεων και άλλα, αλλά δυστυχώς απαντήσεις δεν έχουμε.

Κρίσιμες ειδικότητες, όπως οι αναισθησιολόγοι και οι εντατικολόγοι, παρουσιάζουν μεγάλη έλλειψη με αποτέλεσμα την εμπλοκή στα χειρουργεία ακόμα και μικρών παιδιών -το ξέρετε εξάλλου- όπως στα νοσοκομεία «Αγία Σοφία» και «Καραμανδάνειο», στις ΜΕΘ και γενικά στη λειτουργία των νοσοκομείων.

Οι μεγάλες λίστες αναμονής είτε σε χειρουργεία είτε για τακτικά ραντεβού οδηγούν τους ασθενείς πολλές φορές στον ιδιωτικό τομέα. Σε μια εποχή δε που τα νοικοκυριά όλα ζορίζονται, λυγίζουν κάτω από το φαινόμενο της ακρίβειας οι ιδιωτικές δαπάνες για την υγεία στην ουσία αποδεκατίζουν το εισόδημα των πολιτών. Μεγάλος αριθμός συμπολιτών μας, που αδυνατεί να πάει στα ιδιωτικά, ξέρετε πολύ καλά ότι, δεν αντιμετωπίζεται ιατρικά στον σωστό χρόνο και αυτό έχει επίπτωση και στην υγεία του και στη ζωή του καμμιά φορά.

Αλλά και για τους εργαζόμενους στο Εθνικό Σύστημα Υγείας, γιατρούς, νοσηλευτές οι συνθήκες είναι απάνθρωπες, ατελείωτα ωράρια, αναξιοπρεπείς μισθοί, καθυστέρηση πληρωμής υπερωριών, εκτέλεση αλλότριων καθηκόντων, σωματική και ψυχική εξουθένωση. Οι παραιτήσεις όλο αυτό το διάστημα είναι συχνές. Τα κενά από συνταξιοδοτήσεις δεν αναπληρώνονται. Οι γιατροί προτιμούν την εργασία στο εξωτερικό ή στον ιδιωτικό τομέα με πιο αξιοπρεπείς συνθήκες και απολαβές.

Οι ευθύνες λοιπόν της Κυβέρνησης και του Υπουργείου σας είναι πολλές γιατί δεν ενισχύει το δημόσιο σύστημα υγείας, αλλά αντιθέτως το αφήνει να απαξιωθεί πλήρως, δικαιώνοντας τις απόψεις πολλών που λένε ότι υπάρχει σχέδιο ιδιωτικοποίησης της υγείας.

Θα ήθελα, κυρία Υπουργέ, να μας πείτε πρώτον, πώς σκοπεύετε να αντιμετωπίσετε αυτή τη δύσκολη και εφιαλτική κατάσταση, που έχει δημιουργηθεί στις δημόσιες υγειονομικές δομές, λόγω της υποστελέχωσης και αν είναι στον σχεδιασμό σας η ενίσχυση του δημόσιου συστήματος υγείας σε όλα τα επίπεδα, προσωπικό, υποδομές, εξοπλισμό και οργάνωση. Και αν ναι, με ποιον τρόπο και ποιο χρονοδιάγραμμα υλοποίησης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα σας, ευχαριστώ πολύ.

Ευχαριστώ, κύριε Φραγγίδη.

Κατ’ αρχήν δεν είναι αλήθεια ότι έχουμε λιγότερους στο σύστημα, η υποστελέχωση δηλαδή δεν συμβαίνει αυτή τη στιγμή. Να σας διαβάσω νούμερα γιατρών που είναι στο σύστημα υγείας. Έχουμε το 2015 στα νοσοκομεία οκτώ χιλιάδες πεντακόσιους ενενήντα δύο, το 2019 έχουμε εννέα χιλιάδες εκατόν είκοσι επτά -για τους μόνιμους συζητάω- και φέτος εννέα χιλιάδες επτακόσιους τριάντα τρεις. Άρα είναι λίγο περισσότεροι οι μόνιμοι. Γενικά το μόνιμο προσωπικό είναι σημαντικό, αλλά αυτό που πρέπει επίσης να υπολογίσετε είναι ότι έκτακτο προσωπικό τον Ιούλιο του 2019 είχαμε είκοσι χιλιάδες επτακόσια ογδόντα άτομα και αυτή τη στιγμή έχουμε τριάντα τέσσερις χιλιάδες τετρακόσια εβδομήντα εννέα άτομα. Άρα η υποστελέχωση είναι κάτι σχετικό. Έχει περισσότερο κόσμο το ΕΣΥ αυτή τη στιγμή απ’ ό,τι είχε πριν την πανδημία, απ’ ό,τι είχε πριν πέντε χρόνια, απ’ ό,τι είχε πριν εφτά χρόνια.

Και βέβαια η αλήθεια είναι ότι έχει κουραστεί ο κόσμος που δουλεύει στα νοσοκομεία και στις δομές υγείας γιατί περάσαμε μια οικονομική κρίση που οι προσλήψεις ήταν ένα προς πέντε. Τώρα έχουν γίνει ένα προς ένα και προχωράμε. Άρα το σύστημα υγείας έχει ενισχυθεί παρόλο που παρατηρούνται συγκεκριμένες ελλείψεις σε συγκεκριμένες ειδικότητες, όπως πολύ σωστά λέτε.

Αλλά είστε γιατρός και ξέρετε ότι για να έχουμε αναισθησιολόγους πρέπει να φροντίσουμε να τους κάνουμε πέντε χρόνια πριν. Γιατί από την ώρα που τελειώνει ο γιατρός την ιατρική θέλει τουλάχιστον μια πενταετία για να αποκτήσει ειδικότητα με τις καλύτερες προϋποθέσεις. Άρα δώσαμε οικονομικά κίνητρα εδώ και περισσότερο από δύο χρόνια για να έρχονται αναισθησιολόγοι. Έχουμε αυτή τη στιγμή σε όλα τα αναισθησιολογικά τμήματα ειδικευόμενους που είναι εκεί. Άρα το πρόβλημα των αναισθησιολόγων θα λυθεί, αλλά δεν μπορεί να λυθεί από τη μία μέρα στην άλλη. Εκ των πραγμάτων δεν γίνεται. Κάνουμε ό,τι μπορούμε, ζητώντας τη βοήθεια και των ιδιωτών και των ανθρώπων που είναι σε νοσοκομεία που είναι καλύτερα στελεχωμένα για να μπορέσουμε να το λύσουμε και το λύνουμε. Δουλεύουμε πάντα μιλώντας με τους ανθρώπους.

Το βασικό όμως που κάνουμε είναι αυτό που φέρνουμε στο τωρινό νομοσχέδιο που λέμε ότι από δω και πέρα οι ειδικότητες θα δίνονται με βάση τις ανάγκες της χώρας. Γιατί, όπως ξέρετε, η χώρα μας είναι η μόνη όπου τελειώνει ο καθένας την ιατρική και πάει και υποβάλλει σε όποιο νοσοκομείο θέλει, για όποια ειδικότητα θέλει. Μπορεί να περιμένει έξι μήνες, μπορεί να περιμένει δέκα χρόνια, αλλά τελικά κάνει όποια ειδικότητα θέλει σε όποιο νοσοκομείο θέλει. Αυτό το σύστημα δεν υπάρχει πουθενά αλλού. Αν λέγατε σήμερα ότι εγώ θέλω να κάνω εισαγωγικές εξετάσεις για το πανεπιστήμιο και θα πάω στην Ιατρική Αθήνας, θα μας κοιτούσαν όλοι σαν να είμαστε τρελοί, γιατί ξέρουμε όλοι ότι είναι συγκεκριμένες οι θέσεις και πρέπει να έχεις συγκεκριμένα πράγματα για να πας σε αυτή την ειδικότητα.

Άρα ένα πολύ σημαντικό πράγμα που κάνουμε, για να μπορέσουμε να λύσουμε το πρόβλημα, είναι αυτό, το ότι από δω και πέρα με συζήτηση με τις επιστημονικές εταιρείες, με συζήτηση με το ΚΕΣΥ θα αποφασίζουμε πόσοι ορθοπεδικοί μας χρειάζονται την επόμενη πενταετία, πόσοι γυναικολόγοι μας χρειάζονται την επόμενη πενταετία και έτσι θα ξεκινάμε να δίνουμε θέσεις.

Όπως επίσης θα προσπαθούμε να κάνουμε ένα rotation στους ειδικευόμενους γιατί αυτό είναι πάρα πολύ σημαντικό και για την εκπαίδευσή τους. Είναι τελείως διαφορετικό να δουλεύεις πέντε χρόνια στο ίδιο νοσοκομείο και τελείως διαφορετικό να έχεις δουλέψει σε δύο ή και σε τρία διαφορετικά περιβάλλοντα, Είναι ένα rotation δηλαδή που γίνεται σε όλες τις χώρες, που σου επιτρέπει να έχεις καλύτερη εμπειρία. Τα υπόλοιπα θα σας τα πω στη δευτερολογία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κυρία Υπουργέ.

Κύριε Φραγγίδη, έχετε τον λόγο για τη δευτερολογία σας.

**ΓΕΩΡΓΙΟΣ ΦΡΑΓΓΙΔΗΣ:** Σας άκουσα με προσοχή, αλλά από τις επισκέψεις που κάνουμε σε όλα τα νοσοκομεία και τα κέντρα υγείας, δυστυχώς, υπάρχει υποστελέχωση. Δεν φτάνουν. Οι εποχές είναι άλλες και δεν φτάνουν. Υπάρχουν κλινικές σε νοσοκομεία που, δυστυχώς, έχουν κλείσει, δεν λειτουργούν καθόλου.

Τώρα, η εμπειρία της πανδημίας απέδειξε σε διεθνές επίπεδο ότι η ικανότητα και ο βαθμός ετοιμότητας ενός συστήματος υγείας απέναντι σε αυτή την υγειονομική κρίση που υπάρχει είναι πάρα πολύ σημαντική. Ανέδειξε επίσης και κάτι άλλο και ιδιαίτερα στη χώρα μας, δηλαδή την απροθυμία του ιδιωτικού τομέα, που κατά κανόνα έχει γνώμονα την κερδοφορία, για να μοιραστεί το βάρος που είχαμε με την πανδημία.

Η Κυβέρνηση δεν έδειξε να μετουσιώνει το δίδαγμα της πανδημίας σε πράξη και αντί να ενδυναμώσει το ΕΣΥ ακολουθεί μία πολιτική, εγώ θα την έλεγα, κοντόφθαλμη τη στιγμή που οι υγειονομικές δομές απαξιώνονται ολοένα και περισσότερο σε όλα τα επίπεδα. Αν ρωτήσετε τους πολίτες, θα σας πουν. Με την πρόφαση της πανδημίας και χωρίς συνεκτικό σχέδιο για την υγεία διαιωνίζει την παθολογική κατάσταση στο Εθνικό Σύστημα Υγείας με εμβαλωματικές λύσεις, με μπαλώματα, προσωρινές μετακινήσεις γιατρών, αφήνουμε πίσω κενά, παρατάσεις προσωπικού ΙΔΟΧ, ΣΟΧ, επικουρικών, που καλύπτουν πάγιες και διαρκείς ανάγκες. Εφαρμόζει κατά παρέκκλιση διατάξεις στις προμήθειες και στις υπηρεσίες με απευθείας αναθέσεις σε ιδιωτικές εταιρείες. Χρηματοδοτεί χωρίς καμμία λογοδοσία με δημόσιους πόρους τον ιδιωτικό τομέα υγείας. Αυτά τα βλέπουμε. Κάθε τρίμηνο που έρχονται και οι παρατάσεις βλέπουμε πολλά από αυτά.

Θα μου πείτε μπήκανε τρεις χιλιάδες επτακόσιοι είκοσι νοσηλευτές που προσλάβατε τώρα. Είναι θετικό βήμα, ναι, έπρεπε να γίνει. Αλλά, να είμαστε ειλικρινείς, στην ουσία γίνεται ανακύκλωση αυτού του προσωπικού, γιατί ήδη αυτοί λειτουργούν, δουλεύουν. Δηλαδή με την πανδημία πάρθηκε επικουρικό προσωπικό και άλλα. Με την υπάρχουσα στελέχωση ξέρετε πόσο χρόνο διαθέτει ένας νοσηλευτής για κάθε ασθενή στις οκτώ ώρες; Δεκατέσσερα λεπτά, αυτό αντιστοιχεί.

Σε σχέση δε με το νομοσχέδιο, που είπατε για τη δευτεροβάθμια περίθαλψη, θεωρείτε αλήθεια ότι καταργώντας την πλήρη και αποκλειστική απασχόληση των νοσοκομειακών γιατρών και θεσμοθετώντας θέσεις μερικής απασχόλησης στο ΕΣΥ, καταργώντας δηλαδή τη βάση αυτή πάνω στην οποία στηρίχτηκε το ΕΣΥ θα δώσετε λύσεις που χρειάζεται;

Επιτρέψτε μου εδώ να κάνω κάποιες επισημάνσεις. Αυτού του είδους τα ΣΔΙΤ έχουν βασικά μειονεκτήματα τα οποία θα πρέπει να μας τα διευκρινίσετε και να μας πείτε πώς σκοπεύετε να τα αντιμετωπίσετε. Πρώτον, καταλύετε τη σαφή οριοθέτηση ανάμεσα σε δύο τομείς υγείας που κινούνται σε δύο διαφορετικούς δρόμους. Είναι ο δημόσιος τομέας, που έχει σκοπό την προστασία και την εξασφάλιση της δημόσιας υγείας δωρεάν, και ο ιδιωτικός τομέας, που αποσκοπεί στο κέρδος, στην κερδοφορία. Επιχειρείτε μια έμμεση δηλαδή ιδιωτικοποίηση του ΕΣΥ. Οι δύο τομείς μπορούν να λειτουργήσουν συμπληρωματικά, αλλά εξ ορισμού δεν μπορούν να υπηρετήσουν τον κοινό σκοπό που είναι δηλαδή η δωρεάν υγεία σε όλους τους πολίτες.

Οι προωθούμενες ρυθμίσεις δεν εξασφαλίζουν επίσης τη διαφάνεια στην υγεία, δίνουν χώρο στις συναλλαγές ανάμεσα σε γιατρό και ασθενή με προτεραιοποίηση στην αντιμετώπιση των περιστατικών κατά το δοκούν -το ξέρετε πώς γίνεται μέσα στα νοσοκομεία- και προώθηση των ασθενών στα ιδιωτικά. Αν δεν γίνεται στα νοσοκομεία, στα ιδιωτικά ιατρεία. Δηλαδή στην ουσία πάλι καλείται ο πολίτης να βάλει το χέρι του στην τσέπη.

Από την άλλη αντί να δώσετε στους γιατρούς του Εθνικού Συστήματος Υγείας σοβαρά κίνητρα, οικονομικά, οικογενειακά, επαγγελματικά, μισθολογικά, επιστημονικά, εκπαιδευτικά, δηλαδή έναν σωρό, για να μπορούν να επανδρώσουν και τις περιφερειακές δομές και τα νησιά, τούς αναγκάζετε να πάνε να εργαστούν στον ιδιωτικό τομέα.

Τους προσθέτετε, δηλαδή, στην ουσία ακόμα ένα επιπλέον έργο, το οποίο βεβαίως και υποβαθμίζει και την ποιότητα ζωής. Ζητάτε, δηλαδή, από τους γιατρούς με burnout σε υποστελεχωμένες δομές υγείας να ανταποκριθούν σε ένα δυσανάλογο έργο, για να κερδίσουν αυτά που θα έπρεπε να λαμβάνουν με την πρωινή τους συνεργασία και με τις εφημερίες. Με δεδομένο μάλιστα ότι τα μεγάλα fund έχουν εξαγοράσει τις ιδιωτικές κλινικές και διαγνωστικά κέντρα βεβαίως, το πιθανότερο είναι ότι θα φτάσουμε σε ένα σημείο που οι γιατροί και το νοσηλευτικό προσωπικό στις ιδιωτικές κλινικές θα είναι ένα φτηνό εργατικό δυναμικό. Δημιουργείτε ακόμα και μέσα στο ΕΣΥ γιατρούς δύο ταχυτήτων, αφού δεν δίνεται η δυνατότητα σε όλες τις ειδικότητες…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Μετατρέπετε επίκαιρες ερωτήσεις σε γενικευμένες επερωτήσεις.

**ΓΕΩΡΓΙΟΣ ΦΡΑΓΓΙΔΗΣ:** Μισό λεπτό. Τελειώνω.

**ΠΡΟΕΔΡΕΥΩΝ (Αθανάσιος Μπούρας):** Η επίκαιρη ερώτηση έχει συγκεκριμένο αιτιολογικό και ερωτήσεις.

**ΓΕΩΡΓΙΟΣ ΦΡΑΓΓΙΔΗΣ:** Τα λέω, επειδή αναφέρθηκε στο νομοσχέδιο.

**ΠΡΟΕΔΡΕΥΩΝ (Αθανάσιος Μπούρας):** Καταλήξτε, όμως. Και δεν έβαλα τον χρόνο από την αρχή.

**ΓΕΩΡΓΙΟΣ ΦΡΑΓΓΙΔΗΣ:** Από την άλλη, και οι ιδιώτες γιατροί παραπονούνται για τον αθέμιτο ανταγωνισμό εναντίον τους.

Συμπερασματικά, δεν πρόκειται στην ουσία, κατά την άποψη μας, για ενδυνάμωση του ΕΣΥ. Μιλάμε για μπαλώματα, κάλυψη όπως-όπως των κενών, με οικονομική επιβάρυνση τελικά του πολίτη και περαιτέρω παρεμπόδιση της πρόσβασής του στις δομές υγείας. Εξάλλου, χθες η «ΚΑΘΗΜΕΡΙΝΗ» είχε ένα άρθρο γι’ αυτό.

Θα ήθελα ακόμα να υπογραμμίσω ότι καλό θα ήταν πριν την κατάθεση του νομοσχεδίου να περιμένετε, τουλάχιστον, να συγκληθούν σε σώμα οι ιατρικοί σύλλογοι όπου έγιναν πρόσφατα εκλογές, για να πουν και αυτοί τις απόψεις τους πιο συγκεκριμένα πριν τη διαβούλευση.

Το ΕΣΥ σίγουρα χρειάζεται αναβάθμιση -και αναγέννηση, θα έλεγα εγώ- αλλά αυτό προϋποθέτει χρηματοδότηση και μακρόπνοη υποστήριξη. Βγάζοντας τους γιατρούς του δημοσίου προς τα έξω και βάζοντας τους ιδιώτες μέσα δεν ακολουθείτε παρά μια αποσπασματική πολιτική για άλλη μια φορά, ενώ δεν προασπίζετε την υγεία ως κοινωνικό δικαίωμα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Φραγγίδη, σας εκτιμώ πολύ, αλλά αυτό δεν σημαίνει ότι συμφωνώ μαζί σας.

Πρώτη φορά στην Ελλάδα κάνουμε ένα πραγματικό σχέδιο, που έχει αρχή μέση και τέλος, έχει σχεδιασμό μελλοντικό και μπορεί να λύσει τα θέματα της χώρας. Να πω ότι η Αγγλία έχει ένα από τα πιο δόκιμα συστήματα υγείας στον κόσμο, με τους Άγγλους πολίτες να το εμπιστεύονται απόλυτα, έχει τη δυνατότητα στους γιατρούς να είναι μέσα και έξω από το δημόσιο σύστημα και δουλεύει μια χαρά. Το ίδιο σύστημα ακολουθεί η Κροατία. Το ίδιο σύστημα ακολουθούν οι περισσότερες ευρωπαϊκές χώρες.

Το γεγονός είναι ότι σήμερα έχουμε 2022 και ότι χρειάζεται να δούμε πραγματικά ποιος είναι ο τρόπος να βοηθήσουμε το δημόσιο σύστημα υγείας. Και το δημόσιο σύστημα υγείας το βοηθάμε, όταν παρέχουμε τη φροντίδα στους ασθενείς. Να σας θυμίσω ότι τα απογευματινά ιατρεία λειτουργούν πάρα πολλά χρόνια χωρίς κανένα απολύτως πρόβλημα. Εγώ έκανα πρωινά ιατρεία και είχα ασθενείς, που ερχόντουσαν στα πρωινά ιατρεία συνεχώς και είχα και μια μερίδα ασθενών που προτιμούσε να έρχεται στα απογευματινά ιατρεία και λειτουργούσαν τα απογευματινά ιατρεία.

Τα χειρουργεία που ξεκινάμε τώρα -και θα τα ξεκινήσουμε πιλοτικά- είναι για όποιον ασθενή τα επιλέξει και για όποιον γιατρό και νοσηλευτή τα επιλέξει. Η ηλεκτρονική πλατφόρμα παρακολουθεί τα χειρουργεία και τον προγραμματισμό συνεχώς. Δηλαδή, η πλατφόρμα που θα λειτουργεί για τα χειρουργεία έχει τον κωδικό του νοσοκομείου, τον κωδικό της κλινικής, τον κωδικό του χειρουργού και του αναισθησιολόγου, του ασθενούς, το είδος της επέμβασης και τη μέση διάρκεια επέμβασης, για να ξέρουμε περίπου έναν μπούσουλα, για να μπορούμε να κλείσουμε τα χειρουργεία. Αυτά τα χειρουργεία παρακολουθούνται καθημερινά, όπως έγινε και με το εμβόλιο, όπου νομίζω κανείς Έλληνας δεν σκέφτηκε ότι του πήρε κάποιος τη σειρά. Από εκεί και πέρα, εφόσον αυτό εκτελείται κανονικά, μπορεί και ο αναισθησιολόγος και ο χειρουργός αλλά και νοσηλευτικό προσωπικό να συμμετέχουν στην απογευματινή λειτουργία. Και αν κάποιος θέλει, διατηρώντας όλα αυτά και έχοντας βοηθήσει το δημόσιο σύστημα υγείας και έχοντας αυξήσει την αποδοτικότητα των νοσοκομείων, να βγει και κάποιο απόγευμα έξω, έχει το δικαίωμα. Δηλαδή, δίνουμε μια μεγαλύτερη επιλογή σε όλους.

Να σας δώσω ένα παράδειγμα. Υπάρχουν γιατροί, που είναι επεμβατικοί καρδιολόγοι, επεμβατικοί γαστρεντερολόγοι ή πνευμονολόγοι που μου λένε: «Εγώ θέλω να νοσηλεύσω τον άρρωστο που με θέλει, που θέλει να διαλέξει εμένα και δεν θέλει να έρθει σε αυτό το νοσοκομείο, βρε παιδί μου. Θέλω να έχω τη δυνατότητα μια φορά στο τόσο να νοσηλεύσω έναν άρρωστο κάπου αλλού.»

Άρα, δίνουμε απλώς μεγαλύτερες δυνατότητες, στηρίζοντας πρώτα απ’ όλα το δημόσιο σύστημα υγείας, δίνοντας μεγαλύτερη επιλογή και στους ασθενείς και στους γιατρούς και βοηθώντας το σύστημα υγείας να δουλέψει περισσότερες ώρες, με επιλογή των ασθενών. Και αν επιλέξει απογευματινά χειρουργεία, τα έξοδα τα επιπλέον είναι ελάχιστα, σε σχέση με αυτά που μπορεί να πληρώνει κάποιος τώρα, όταν οι λίστες είναι μακρές. Και δεν είναι μακρές τώρα, είναι μακρές εδώ και πάρα πολλά χρόνια.

Να πω, επίσης, ότι για τις δομές των νοσοκομείων μέσω του Ταμείου Ανάκαμψης δίνουμε 317 εκατομμύρια, για τις δομές της πρωτοβάθμιας δίνουμε περισσότερα από 250, για πρόληψη άλλα 250, για ψηφιακό μετασχηματισμό, για ψυχική υγεία 55 εκατομμύρια. Άρα και χρήματα δίνουμε για τις δομές και για τον μηχανολογικό εξοπλισμό, και δυνατότητα σε όλους να είναι πιο ευχαριστημένοι με το σύστημα πρώτα από όλα οι Έλληνες πολίτες.

Βάζουμε μια μεγάλη μεταρρύθμιση στα επείγοντα. Προσέχουμε τις μονάδες. Θα κυκλοφορήσουν γρήγορα τα μίνιμουμ για την ασφαλή λειτουργία των μονάδων σε συνεννόηση με την Επιστημονική Εταιρεία Εντατικής Θεραπείας.

Άρα, οι αλλαγές είναι προς το καλό όλων. Οι Έλληνες πολίτες θα είναι ευχαριστημένοι από τις αλλαγές. Θα μπαίνουν σε ΤΕΠ που τελειώνουν όλη τη διαδικασία γρήγορα, με μικρότερες ουρές. Οι εργαζόμενοι θα είναι καλύτερα. Έρχονται τέσσερις χιλιάδες θέσεις νοσηλευτών που έχουν ήδη προκηρυχθεί και πού θα έρθουν. Έχουμε ήδη προκηρύξει θέσεις γιατρών. Προκηρύσσουμε και άλλες θέσεις γιατρών. Έχουμε ήδη προκηρύξει και επικουρικό προσωπικό λοιπό και έρχονται θέσεις μόνιμου λοιπού προσωπικού. Άρα, γενικά το σύστημα υγείας -αφήστε λίγο χρόνο- θα είναι πολύ καλύτερο και ο σχεδιασμός γίνεται μακροχρόνια.

Επίσης, βάζουμε για πρώτη φορά εκπαίδευση στους νέους απόφοιτους της Ιατρικής, ώστε να μην βγαίνουν στο αγροτικό κατευθείαν μετά τη σχολή. Κάνουμε πάρα πολλές αλλαγές, που θα είναι προς όφελος όλων των Ελλήνων πολιτών και όλων των εργαζομένων στο σύστημα υγείας και θα τις δείτε πολύ γρήγορα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την ενδέκατη με αριθμό 79/17-10-2022 επίκαιρη ερώτηση δεύτερου κύκλου του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτηπρος τον Υπουργό Υγείας, με θέμα: «Σε αποδρομή το Γενικό Νοσοκομείο Κέρκυρας με επιπτώσεις στην παροχή υπηρεσιών υγείας στους πολίτες».

Κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρία Υπουργέ, θα έρθετε στην Κέρκυρα στις 28 Οκτωβρίου, από ό,τι πληροφορούμαι μέσω των μέσων μαζικής ενημέρωσης και είστε καλοδεχούμενη. Αφού θα έρθετε, λοιπόν, να πω και μερικά πράγματα για το Νοσοκομείο της Κέρκυρας.

Ανασφάλεια και θυμός επικρατεί στην κοινωνία της Κέρκυρας. Σε εμένα περισσεύει λίγο περισσότερο ο θυμός, διότι έχω υποβάλει στο Υπουργείο σας περίπου δεκατρείς με δεκατέσσερις ερωτήσεις, δύο ή τρεις επίκαιρες συν τη σημερινή, άπειρες επιστολές και στο τέλος, και προσωπική επιστολή στον Πρωθυπουργό, τον κ. Μητσοτάκη. Τα λέω αυτά, για να σας καταδείξω το τεράστιο πρόβλημα που υπάρχει στο Νοσοκομείο της Κέρκυρας.

Μιλούσα και μιλάω και στην ερώτηση αυτή για αποδρομή στη διοικητική λειτουργία του Νοσοκομείου της Κέρκυρας. Υπάρχουν προβλήματα που έχουν να κάνουν με την πλήρη διατάραξη της εργασιακής ομαλότητας και θα εξηγήσω με περισσότερες λεπτομέρειες στη δευτερολογία μου. Επιβάλλονται πειθαρχικές ποινές σε καταξιωμένους γιατρούς του νοσοκομείου, καταξιωμένους και επιστημονικά και κοινωνικά. Επίσης, αναφέρομαι στην παντελή έλλειψη ικανότητας, οργανωσιακής διορατικότητας που έχει επίπτωση στο προσωπικό και στις προκηρύξεις, στην απαράδεκτη από κάθε άποψη μεγιστοποίηση του αριθμού των διακομιδών προς την απέναντι ακτή, στα νοσοκομεία ειδικά των Ιωαννίνων.

Και όλα αυτά συμπληρώνονται με την παραίτηση πριν μερικές ημέρες πέντε βασικών στελεχών του Νοσοκομείου της Κέρκυρας, εννοώ γιατρών. Ένας εξ αυτών ήταν διευθυντής της καρδιολογικής κλινικής. Ακολούθησε κι άλλος στην καρδιολογική κλινική, πρώην διευθύντρια παθολογικής κλινικής και άλλοι πέντε στο σύνολο. Και επίκεινται άλλοι. Αυτόματα όλοι οι φορείς ζητούσαν την παραίτηση του διοικητή του νοσοκομείου, ο οποίος αυθαιρετεί και ουσιαστικά λειτουργεί με μία αλαζονική νοοτροπία, με το εντέλλεσθαι, χωρίς να ακούει τους φορείς, αυτούς που δουλεύουν μέσα στο νοσοκομείο. Αφήστε εμάς που είμαστε έξω από το νοσοκομείο.

Αυτό, λοιπόν, έχει ως αποτέλεσμα να έρθει ο διοικητής της 6ης Υγειονομικής Περιφέρειας ουσιαστικά να απορροφήσει τους κοινωνικούς κραδασμούς. Και η λύση που δόθηκε –ακούσατε, ακούσατε- ήταν να πάρουμε γιατρούς από τα νοσοκομεία των Ιωαννίνων και να τους φέρουμε στην Κέρκυρα. Ξεσηκώθηκαν οι άλλοι νομοί. Σας ήρθε ήδη μια ερώτηση από εμένα και από τους Βουλευτές της Άρτας, της Πρέβεζας, των Ιωαννίνων.

Αυτή, λοιπόν, η έκρυθμη κατάσταση πού θα οδηγήσει; Να σας πω χαρακτηριστικά για τη διοικητική ανοργανωσιά και θέλω να μου απαντήσετε σε αυτό. Το ’20 δεν κινήθηκε καμμία διαδικασία -προσέξτε, στο peak της πανδημίας- να γίνει η διαδικασία των προκηρύξεων. Μία εξ αυτών ήταν και επαναπροκήρυξη. Απαντήστε μου, σας παρακαλώ, σε αυτό. Το αποτέλεσμα ήταν να έχουμε σοβαρότατα τέτοιου είδους οργανωτικά προβλήματα.

Εξάλλου, απ’ ό,τι διαπιστώνω από τις ανακοινώσεις που εξέδωσαν οι γιατροί, προσδιορίζουν όχι μόνο το γενικό ζήτημα που έχει να κάνει με τη δημόσια υγεία -που σε αυτό το κόμμα μου επανειλημμένα έχει εκφράσει δημόσια άποψη- έχει να κάνει με αυτήν την αμφίδρομη σχέση εμπιστοσύνης, μεταξύ διοίκησης και εργαζομένων που έχει διαταραχθεί κατά τέτοιον τρόπο που η φημολογία οργιάζει στην Κέρκυρα ότι παραιτείται σήμερα, παραιτείται αύριο, τον «παραιτούν» τον διοικητή του νοσοκομείου.

Σας ρωτώ, λοιπόν, ευθέως: Προτίθεστε ως Υπουργείο, ως Κυβέρνηση να απομακρύνετε τον διοικητή του νοσοκομείου μετά από όλα όσα σας περιέγραψα;

Και η δεύτερη ερώτηση που εντάσσεται μέσα στο σύνολο της επίκαιρης ερώτησής μου είναι: Τι σκοπεύετε να κάνετε με τις προκηρύξεις; Θα συμπληρώσετε το προσωπικό; Θα κινηθούν γρήγορα οι διαδικασίες; Αυτά τα κενά που δημιουργούνται και που θα δημιουργηθούν τις αμέσως επόμενες ημέρες θα συμπληρωθούν;

Περιμένω την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Λοιπόν, ίσως να ελέγξετε τα στοιχεία σας. Μου λέτε ότι δεν προκηρύχθηκαν θέσεις το ’20. Έχουν προκηρυχθεί έντεκα θέσεις το ’20. Από αυτές έγιναν επτά διορισμοί και τέσσερις έγιναν άγονες. Να σας πω και τις ειδικότητες: χειρουργική, εσωτερική παθολογία, νεφρολογία, αιματολογία, νευρολογία, ιατρική βιοπαθολογία, ψυχιατρική παιδιού και εφήβου, παιδιατρική, νευροχειρουργική, δερματολογία, αναισθησιολογία. Αυτές ήταν οι θέσεις του ’20.

Το ’21 είχαμε άλλες θέσεις: αιματολογία, εσωτερική παθολογία, εσωτερική παθολογία για τα ΤΕΠ, νευρολογία, νεφρολογία, πνευμονολογία. Και επίσης είχαμε δύο διορισμούς και εκεί δυστυχώς, είχαμε τέσσερις άγονες.

Να σας πω επίσης ότι έγιναν πάλι το ’21 μία εσωτερικής παθολογίας, μία ψυχιατρικής, χειρουργικής και ορθοπεδικής τραυματιολογίας. Επίσης, δώσαμε στην Κέρκυρα το άγονο Α΄, για να μπορεί να υπάρχει μεγαλύτερη προσέλευση γιατρών.

Άρα, από δικής μας μεριάς κάναμε ό,τι μπορούσαμε και κάνουμε ό,τι μπορούμε. Και επίσης, με την παραίτηση των δύο συναδέλφων γιατρών πρόσφατα προχωρήσαμε ήδη δύο θέσεις για την παθολογία. Άρα, είναι σαφές ότι μας ενδιαφέρει το Νοσοκομείο της Κέρκυρας και ότι θέσεις προκηρύσσουμε.

Τώρα, για το θέμα του αν ο διοικητής αυθαιρετεί ή όχι, είναι κάτι που μου το λέτε, αλλά πρέπει να πάω να το δω. Έχω κανονίσει λοιπόν στις 27 του μηνός να περάσω το πρωί στο νοσοκομείο βλέποντας όλο το προσωπικό, συζητώντας με όλο το προσωπικό. Υπάρχουν παράλληλα αξιολογήσεις για τους διευθυντές. Την ευθύνη την έχει ο Γενικός Γραμματέας Υπηρεσιών Υγείας και άρα θα μπορώ να σας απαντήσω για τα σχετικά της Κέρκυρας.

Να σας θυμίσω, βέβαια, ότι έχουμε μια ιδιαίτερη ευαισθησία με ανθρώπους που έχουν προβλήματα υγείας και άρα είμαστε πολύ πιο φειδωλοί στο να κάνουμε άσχημες παρατηρήσεις. Άρα, το θέμα το βλέπουμε. Θα είμαι η ίδια στο νοσοκομείο της Κέρκυρας να συζητήσω. Έχω ήδη συζητήσει με τη Διευθύντρια Ιατρικής Υπηρεσίας και συζητώ συχνά. Θα σας πω τι αποφασίζουμε και τι χρειάζεται να κάνουμε, αλλά έχουμε κάνει μέχρι στιγμής και προκηρύξεις και άγονο Α΄ για την Κέρκυρα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Υπουργέ, θα σας παρακαλούσα πάρα πολύ κατά την επαφή σας με το νοσοκομείο να μας καλούσατε και εμάς. Μόνο χαρακτηριστικά θα σας πω ότι οι τρεις Βουλευτές, ανεξαρτήτως κόμματος, σας υποβάλαμε κοινή τροπολογία, σε αντίθεση με τα κοινοβουλευτικά ειωθότα, και έτσι έγινε και εντάχθηκε σε κατηγορία Α΄ το νοσοκομείο, για να αντιληφθείτε τι ακριβώς συμβαίνει στην Κέρκυρα, σε αυτό το νησί που το έχουμε ως παράδειγμα τουρισμού, ώστε να το εντάσσουμε στις προβληματικές κατηγορίες. Το Νοσοκομείο της Κέρκυρας έχει δομηθεί τα τελευταία δέκα-δώδεκα χρόνια κατά τέτοιον τρόπο έτσι ώστε να ήμασταν περήφανοι.

Αυτό που σας λέω ως εικόνα, αυτή η διαμόρφωση του νοσοκομείου είναι τα τρία τελευταία χρόνια. Να πάμε, λοιπόν, μαζί να σας δείξω την Παθολογική Κλινική, να πάμε στο τμήμα της ψυχικής υγείας να δείτε τις πτώσεις των σοφάδων. Να σας δείξω ότι οποιοσδήποτε ασθενής πρέπει να παίρνει παραμάσχαλα σεντόνια. Να σας δείξω τι ακριβώς συμβαίνει. Και τότε θα έρθετε να μου πείτε στην επόμενη επίκαιρη ερώτηση, αν και τελειώνει η κοινοβουλευτική μου θητεία, αν αυτά που λέτε έχουν αντιστοίχιση στην πραγματικότητα.

Κυρία Υπουργέ, σας το ξαναλέω. Έχουμε διοικητική ανεπάρκεια. Ο διοικητής του νοσοκομείου δεν κάνει γι’ αυτήν τη δουλειά. Έχει διαρραγεί η σχέση εμπιστοσύνης. Ανάμεσα στο σύνολο των γιατρών και στον διοικητή του νοσοκομείου προτιμήστε, επιλέξτε, βάλτε ζυγαριά. Αυτό είναι το ένα. Υπάρχουν μόνιμα ανοικτές θέσεις επικουρικών.

Θα σας πω χαρακτηριστικά κάτι άλλο, γιατί σίγουρα θα περάσει η ελάχιστη ώρα που μου δίνει ο Κανονισμός της Βουλής. Ακούστε. Βρισκόμαστε ως νησί στις τελευταίες θέσεις προκηρυγμένων θέσεων στο διάστημα 2020-2023 ανά εκατό χιλιάδες πληθυσμού. Μπορώ να σας καταθέσω τον πίνακα με τα στοιχεία. Μόνο να αναφέρω ότι στην Αρκαδία –και εκεί καλά κάνετε, δεν έρχομαι σε αντιπαράθεση με την Αρκαδία- για παράδειγμα με εβδομήντα επτά χιλιάδες πληθυσμό προκηρύχθηκαν σαράντα επτά θέσεις. Στην Αργολίδα με ενενήντα χιλιάδες σαράντα τρεις θέσεις, ενώ στην Κέρκυρα των εκατόν σαράντα χιλιάδων κατοίκων -και που τώρα είναι εκατοντάδες χιλιάδες στη διάρκεια της σεζόν της τουριστικής- τριάντα πέντε. Φανταστείτε πόσοι έφυγαν συνταξιοδοτούμενοι, για να δείτε την εικόνα του νοσοκομείου και να δείτε πώς υπολειτουργεί.

Και θα σας πω εγώ τι θα απαντούσατε στην πρώην διευθύντρια μιας από τις δύο Παθολογικές Κλινικές –τώρα έχουν μία- που έλεγε προχθές στα μέσα μαζικής ενημέρωσης ότι δεν πρέπει να λειτουργεί η Παθολογική Κλινική γιατί υπολειτουργεί, δεν υπάρχει κόσμος να βοηθήσει, επιστήμονες. Πείτε μου σας παρακαλώ. Αυτή η εικόνα είναι πλασματική; Τι σας είπε ο διοικητής της 6ης Υγειονομικής Περιφέρειας;

Όταν, λοιπόν, έρχονται οι υπεύθυνοι, όπως ο διοικητής της 6ης Υγειονομικής Περιφέρειας, να καλέσει και εμένα, να καλέσει και τους εργαζόμενους και όχι να γίνεται με τον κυβερνητικό Βουλευτή η συνάντηση, με τον διοικητή και με κάποια στελέχη κομματικά. Δεν γίνεται έτσι δουλειά. Εμείς ζούμε εκεί. Εγώ εκεί μεγάλωσα, εκεί είναι τα παιδιά μου, η οικογένειά μου, εκεί θα αποδημήσω εις Κύριον.

Εξ αποστάσεως, λοιπόν, δεν λύνονται τα προβλήματα. Θα μπορούσα πολλές ώρες να μιλάμε πάνω σε αυτό το θέμα για να σας καταδείξω ότι το Νοσοκομείο της Κέρκυρας πάσχει. Πάσχει διοικητικά, πάσχει από έλλειψη προσωπικού, πάσχει, πάσχει, πάσχει. Και πέφτουν πλέον και οι τοίχοι του, σε άλλες δομές φυσικά, όχι στο καινούργιο κτήριο. Η κατάσταση στην Παθολογική Κλινική αλλά και σε άλλες είναι απαράδεκτη ακόμα και από ξενοδοχειακό εξοπλισμό.

Σε αυτά, λοιπόν, σας ρωτάω για μία ακόμη φορά. Σκέφτεστε μήπως αν ίχνος από αυτά που σας λέω είναι βάσιμο και θα πρέπει να κινηθείτε έτσι ώστε να σταματήσει αυτή η απαράδεκτη κατάσταση που έχει δημιουργήσει αυτήν την ανασφάλεια και αυτόν τον θυμό στους κατοίκους της Κέρκυρας;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας ακούω, αλλά αυτό δεν σημαίνει ότι έχετε δίκιο. Μιλάω με τους συναδέλφους και θα πάω η ίδια. Και δεν θα μιλήσω με Βουλευτές, θα μιλήσω με τους γιατρούς και το προσωπικό. Είμαι γιατρός, καταλαβαίνω, άρα θα σας πω, αφού γυρίσω από την επίσκεψη, τι νομίζω και ποιες λύσεις προτείνω.

Σας λέω και πάλι: Προκηρύξαμε. Οι προκηρύξεις που κάνουμε σε κάθε μέρος έχουν σχέση με το πόσοι γιατροί είναι, πόσοι γιατροί έρχονται. Μπορεί κάποιο μέρος να είχε πολλές άγονες και να χρειάστηκε να ξαναπροκηρύξουμε πολλές φορές. Στην Κέρκυρα πάντως δεν είναι λίγες οι θέσεις που προκηρύξαμε. Σκεφτείτε ότι όλη η Ελλάδα είχε εκατόν είκοσι επτά νοσοκομεία. Και, ναι, η Κέρκυρα έχει πληθυσμό, έχουμε νομούς που έχουν μεγαλύτερο πληθυσμό. Τα Χανιά έχουν εκατόν πενήντα χιλιάδες πληθυσμό. Άλλες περιοχές έχουν μεγαλύτερο.

Θα πρέπει να το δούμε και αυτό κάνουμε αυτήν τη στιγμή, κάνουμε τον Χάρτη Υγείας για να δούμε ποιες είναι οι ανάγκες κάθε μέρους. Ήδη φέτος για πρώτη φορά φέραμε κίνητρα για να έρθουν τους καλοκαιρινούς μήνες επιπλέον γιατροί και νοσηλευτές και τεχνολόγοι στα μέρη που η κίνηση το καλοκαίρι αυξάνει πάρα πολύ και αυτό είναι κάτι που θα συνεχίσουμε. Αυτό είναι επίσης κάτι που γίνεται σε όλο τον κόσμο και είναι σημαντικό, γιατί είναι διαφορετικό να έχεις τετρακόσια άτομα και σαράντα γιατρούς για τον χειμώνα και διαφορετικό να έχεις σαράντα χιλιάδες άτομα και αυτούς τους γιατρούς για το καλοκαίρι.

Άρα, σίγουρα τα μέρη τα οποία έχουν μεγάλη τουριστική κίνηση πρέπει να έχουν περισσότερους ανθρώπους στα νοσοκομεία και στις δομές υγείας το καλοκαίρι και αυτό το κάνουμε ήδη από φέτος.

Να σας πω και πάλι: Και προκηρύξεις κάναμε για το Νοσοκομείο της Κέρκυρας και άγονο έγινε…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Υπουργέ…(Δεν ακούστηκε)

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ναι, βεβαίως, εσείς το ζητήσατε, αλλά σας το δώσαμε κατευθείαν, δεν το συζητήσαμε. Είπαμε «άγονο το Νοσοκομείο της Κέρκυρας», με αποτέλεσμα να έχουμε τους Βουλευτές της Ηλείας να λένε: «Γιατί να μην είναι και η Ηλεία άγονη;». Όμως, η Κέρκυρα είναι νησί, είναι διαφορετικό και είναι κατανοητό.

Άρα, να σας πω και πάλι ότι κάνουμε ό,τι μπορούμε και θα συνεχίσουμε να κάνουμε ό,τι μπορούμε. Το νοσοκομείο το στηρίζουμε και θα συνεχίσουμε να το στηρίζουμε. Με το RRF έχουμε κονδύλια για τις επισκευές. Προσωπικό προκηρύσσουμε, και θέσεις νοσηλευτών και λοιπό προσωπικό. Πιστεύω απόλυτα ότι θα είσαστε πάρα πολύ ευχαριστημένοι με το νοσοκομείο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κυρία Υπουργέ.

Προχωρούμε τώρα στην πρώτη με αριθμό 54/12-10-2022 επίκαιρη ερώτηση πρώτου κύκλου του Βουλευτή Επικρατείας του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρλέτη προς τον Υπουργό Εργασίας και Κοινωνικών Υποθέσεων, με θέμα: « Η δραματική αύξηση των εργατικών ατυχημάτων καθιστά αναγκαία την άμεση λήψη μέτρων για την προστασία της υγείας και για την ασφάλεια των εργαζομένων»

Ταυτόχρονα θα συζητηθεί και η τρίτη με αριθμό 71/17-10-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Άμεση και ολοκληρωμένη διερεύνηση του εργατικού ατυχήματος στο κατάστημα «JUMBO» στο Παγκράτι και πλήρης κάλυψη των αναγκών των τραυματισμένων εργαζομένων».

Επειδή οι δύο αυτές επίκαιρες ερωτήσεις αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Κύριε Σκουρλέτη, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, τους τελευταίους μήνες, πιο έντονα από άλλες περιόδους, έχουν πυκνώσει τα εργατικά ατυχήματα. Είναι στοιχείο πια της καθημερινότητάς μας. Και βέβαια, μέσα σε αυτά υπάρχει η πιο ακραία έκφραση του φαινομένου, που είναι τα θανατηφόρα ατυχήματα, τα δυστυχήματα.

Ψάχνοντας στοιχεία για να καταθέσω την ερώτησή μου, είδα πως δεν υπάρχουν στοιχεία για το τελευταίο διάστημα ή υπάρχουν αποσπασματικά, από εδώ, από εκεί, πάντως δεν υπάρχουν από τις αρμόδιες υπηρεσίες που εποπτεύετε, από το Υπουργείο σας, από το ΣΕΠΕ. Θεωρώ, λοιπόν, όπως όλοι καταλαβαίνουμε και όπως όλοι ακούμε, ότι βρισκόμαστε σε έναν ολισθηρό δρόμο, σε έναν επικίνδυνο δρόμο.

Έχουμε τα πρόσφατα γεγονότα στο Μενίδι, τα ατυχήματα που συμβαίνουν κάθε δύο ή τρεις μήνες σε κάποιους εργολαβικούς εργαζόμενους του ΔΕΔΔΗΕ, το ατύχημα πριν από μία εβδομάδα στο Παγκράτι στο «JUMBO», το ατύχημα στην «COSCO» με την περίπτωση του εργαζόμενου ο οποίος έπεσε από δεκατέσσερα μέτρα, επειδή ήταν σάπια τα σίδερα στα οποία ήταν δεμένη η ζώνη ασφαλείας του. Όλα αυτά επιβεβαιώνουν τελικά αυτή την εκτίμηση, κατ’ αρχάς, ότι φέτος μιλάμε για μια εκτίναξη των θανατηφόρων ατυχημάτων -πενήντα ένα τον αριθμό, λένε κάποιες μετρήσεις, ίσως όμως δεν είναι και όλα-, έχοντας ξεπεράσει τις προηγούμενες χρονιές.

Την ίδια στιγμή, για παράδειγμα, θα έχετε υπ’ όψιν σας ότι σε άλλες ευρωπαϊκές χώρες -και αναφέρω το παράδειγμα της Δανίας, που περίπου προσομοιάζει με τα δικά μας μεγέθη- δηλώνονται κάθε χρόνο σαράντα χιλιάδες ατυχήματα, όταν στην Ελλάδα δηλώνονται περί τις έξι χιλιάδες ατυχήματα.

Τι λέτε; Έχουμε καλύτερο σύστημα καταγραφής ή έχουμε καλύτερες συνθήκες υγιεινής και ασφάλισης; Έχουμε καλύτερους εποπτικούς μηχανισμούς; Για να μη μιλήσω για τις καταγεγραμμένες ασθένειες στον εργασιακό χώρο, που στη μεν Δανία είναι δεκατέσσερις χιλιάδες στον αριθμό, ενώ εδώ είναι κάτω από δέκα.

Τελικώς, μήπως η πολιτική σας -παρ’ όλο το ότι οι εργαζόμενοι σας το λένε, τα σωματεία, τα συνδικάτα, η ΓΣΕΕ- στέλνει το λάθος σήμα; Μήπως τελικά έχετε δώσει το «πράσινο φως» στην ασυδοσία; Μήπως η έννοια του γιατρού εργασίας, του ελεγκτή, του ανθρώπου, ο οποίος είναι επιφορτισμένος με τα θέματα της ασφάλειας στον χώρο, είναι κενό γράμμα τα τελευταία χρόνια;

Εν πάση περιπτώσει, μπροστά σε αυτή την τραγική κατάσταση τι προτίθεστε να κάνετε συγκεκριμένα; Διότι, όπως αντιλαμβάνεστε, η κίνηση της ανεξαρτητοποίησης του ΣΕΠΕ είναι ό,τι χειρότερο αυτή τη στιγμή, σε σχέση με την προσπάθεια, όποια προσπάθεια γινόταν, για να ελεγχθούν οι συνθήκες εργασίας στους αντίστοιχους χώρους.

Θα ήθελα επ’ αυτού κάποιες συγκεκριμένες απαντήσεις, για να επανέλθουμε στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Κύριε Κατσώτη, έχετε και εσείς τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, όντως οι χώροι δουλειάς αποτελούν πραγματικό ναρκοπέδιο για την υγεία και την ασφάλεια των εργαζομένων. Μιλάμε για χιλιάδες εργάτες και εργάτριες που τραυματίζονται και σακατεύονται, ενώ δεκάδες πέφτουν νεκροί στους χώρους δουλειάς.

Το 2022, κύριε Υπουργέ, μέχρι τώρα έχουν ξεπεράσει τους πενήντα εργαζόμενους οι νεκροί και αυτό είναι ντροπή. Από το 1999 μέχρι σήμερα έχουν χάσει τη ζωή τους πάνω από δύο χιλιάδες διακόσιοι εργαζόμενοι στον χώρο εργασίας και αυτό μάλιστα, όταν τα επίσημα στοιχεία είναι ελλιπή.

Πριν λίγες ημέρες, στις 8 του Οκτώβρη, τρεις εργαζόμενοι τραυματίστηκαν κατά την πτώση του ανελκυστήρα εμπορευμάτων στον οποίο επέβαιναν στο κατάστημα της επιχείρησης «JUMBO» στο Παγκράτι. Τραυματίστηκαν, λοιπόν, οι εργαζόμενοι και παρά την αρχική ενημέρωση της εργοδοσίας που κατέγραφε τον ελαφρύ τραυματισμό τους, βρίσκονται έως σήμερα σε νοσοκομεία, αναρρώνουν ύστερα από χειρουργεία, έχουν κατάγματα, κακώσεις, αιματώματα.

Μετά το ατύχημα, η εργοδοσία επιδίωξε προκλητικά να διατηρήσει το κατάστημα ανοιχτό. Δεν μας εκπλήσσει, βέβαια, και η στάση της Αστυνομίας, η οποία πήγε να βοηθήσει την εργοδοσία, για να παραμείνει το κατάστημα ανοιχτό και να αλλοιωθούν στοιχεία στον τόπο του ατυχήματος. Μάλιστα, η Αστυνομία κινήθηκε -και θέλω να το ακούσουν αυτό εδώ και οι αρμόδιοι Υπουργοί- με λεκτική επίθεση, με εκφοβισμό απέναντι στους συνδικαλιστές, για να φύγουν από τον χώρο και να ανοίξει το κατάστημα. Ο κίνδυνος, λοιπόν, ήταν μεγάλος.

Κύριε Υπουργέ, εκείνη την ημέρα εγώ ο ίδιος πήρα τηλέφωνο τον αρμόδιο, τον κ. Βούρτση, που είναι υπηρεσιακός παράγοντας. Προσπαθούσε ο άνθρωπος να βρει κάποιον να πάει και πήγε ένας από τον Πειραιά. Δεν είχε αυτοκίνητο να πάει και πήγε με το δικό του! Μιλάμε για μια κατάσταση, δηλαδή, που δεν ξέρω πώς να τη χαρακτηρίσει κάποιος. Δεν δίνετε δεκάρα για την υγεία και την ασφάλεια των εργαζομένων στην εργασία και αυτό φαίνεται από τα στοιχεία.

Κύριε Υπουργέ, η κατάσταση στους εργαζόμενους στο «JUMBO» ακόμη και σήμερα είναι τραγική. Σας είπα, μάλιστα, πού βρίσκονται. Εμείς ζητούμε από εσάς να γίνει ολοκληρωμένη διερεύνηση του εργατικού ατυχήματος, να αποδοθούν οι ευθύνες στην εργοδοσία, να καλυφθούν πλήρως οι ανάγκες των τραυματισμένων εργαζομένων και να προστατευτούν συνολικά η υγεία και η ασφάλεια όλων των εργαζομένων της επιχείρησης σε όλα τα καταστήματά της.

Λέτε εδώ, λέει η Επιθεώρηση Εργασίας ότι έχει επιβάλλει 45.002 ευρώ στην επιχείρηση. Μπορείτε να μας πείτε στην απάντησή σας πόσα έχουν εισπραχθεί; Να τα πείτε, να τα ακούσουμε εδώ, να τα ακούσει ο ελληνικός λαός. Πόσα εισπράξατε από αυτές τις ποινές που έχετε επιβάλει στην εταιρεία «JUMBO» για παραβιάσεις του νόμου περί υγείας και ασφάλειας των εργαζομένων;

Αυτά ήθελα να πω και περιμένουμε την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο και ο χρόνος είναι διπλάσιος, απ’ ό,τι γνωρίζετε, έξι λεπτά, για να απαντήσετε στους δύο συναδέλφους.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Σκουρλέτη και αξιότιμε κύριε Κατσώτη, κατ’ αρχάς επιτρέψτε μου να ξεκινήσω εκφράζοντας τα θερμά μου συλλυπητήρια στις οικογένειες των δύο άτυχων εργαζομένων της ερώτησης του κ. Σκουρλέτη. Θα πω κάτι που μπορεί να ακουστεί ως κοινοτυπία, αλλά είναι απολύτως αληθές. Η ανθρώπινη ζωή είναι ανεκτίμητη και καμμία στατιστική δεν μπορεί να αποτυπώσει τον ανθρώπινο πόνο μιας απώλειας. Κάθε απώλεια- και μάλιστα εν ώρα εργασίας. Είναι βαρύ φορτίο για τους οικείους του εργαζομένου που χάθηκε, αλλά και για την κοινωνία στο σύνολό της.

Πρόκειται για ένα τραγικό γεγονός που μας γεμίζει ευθύνες ως πολιτεία να προσπαθήσουμε ακόμα πιο σκληρά να περιορίσουμε όσο το δυνατόν περισσότερο τέτοιου είδους φαινόμενα.

Επιτρέψτε μου να ξεκινήσω με μια αναφορά στα συγκεκριμένα ατυχήματα. Η διερεύνηση των συνθηκών του ατυχήματος που έλαβε χώρα στις 28 Σεπτεμβρίου στις εγκαταστάσεις εξόρυξης της εταιρείας «IMERYS ΒΩΞΙΤΕΣ ΕΛΛΑΔΟΣ ΜΟΝΟΠΡΟΣΩΠΗ Α.Ε.» στην περιοχή Βάργιανης Φωκίδας εμπίπτει στην αρμοδιότητα του Τμήματος Επιθεώρησης μεταλλείων Νοτίου Ελλάδος που υπάγεται στο Υπουργείο Περιβάλλοντος και Ενέργειας.

Το δεύτερο ατύχημα της ερώτησης του κ. Σκουρλέτη, της 5ης Οκτωβρίου στο Μενίδι, συνέβη σε αυτοματοποιημένο -μη επανδρωμένο, δηλαδή- αποθηκευτικό χώρο επιχείρησης ηλεκτρονικού εμπορίου με την επωνυμία «VFS LOGISTICS SUPPORT Α.Ε.», σύμφωνα με την ενημέρωση που είχαμε από το ΣΕΠΕ, το οποίο από την πρώτη στιγμή κατέφθασε στο σημείο προκειμένου να συλλέξει τα απαραίτητα στοιχεία. Γνωρίζουμε ότι η έρευνα για τον προσδιορισμό των συνθηκών του δυστυχήματος βρίσκεται ακόμα σε εξέλιξη. Μόλις ολοκληρωθεί η λήψη περιγραφών και στοιχείων από την επιχείρηση θα συνταχθεί η προβλεπόμενη έκθεση έρευνας εκ μέρους της επιθεώρησης εργασίας, η οποία και θα αποσταλεί στο αστυνομικό τμήμα που διενεργεί την προανάκριση. Στη συνέχεια ο φάκελος θα διαβιβασθεί στην αρμόδια εισαγγελική αρχή και η ενέργεια αυτή θα ενέχει και θέση μηνυτήριας αναφοράς για τις όποιες ελλείψεις, σε μέτρα ασφάλειας, τεκμηριωθούν.

Για το ατύχημα της ερώτησης του κ. Κατσώτη στο «JUMBO», σύμφωνα με τις πληροφορίες που μας προσκομίστηκαν από το ΣΕΠΕ, ο αρμόδιος επιθεωρητής ασφάλειας και υγείας πραγματοποίησε αυτοψία την ίδια μέρα -όχι με τόσο μεγάλη καθυστέρηση όσο ανέφερε ο κ. Κατσώτης προηγουμένως- δηλαδή στις 8 Οκτωβρίου του 2022 προκειμένου να ερευνήσει τα αίτια που το προκάλεσαν. Μετά την έρευνα των συνθηκών εργασίας και τη συλλογή φωτογραφιών συντάχθηκε δελτίο ελέγχου προς την επιχείρηση όπου ζητήθηκαν επιπλέον πληροφορίες και έγιναν υποδείξεις. Η επιχείρηση κλήθηκε σε παροχή γραπτών εξηγήσεων για παραβιάσεις της εργατικής νομοθεσίας, ενώ έχει ήδη ξεκινήσει η διαδικασία επιβολής διοικητικής κύρωσης.

Όσον αφορά το ερώτημα που έκανε ο κ. Κατσώτης, στο κατάστημα Παγκρατίου όπου συνέβη το ατύχημα είχε διενεργηθεί έλεγχος το 2019 και είχαν επιβληθεί τρία πρόστιμα συνολικού ύψους 12.500 ευρώ για διάφορες παραβάσεις της εργατικής νομοθεσίας, ενώ σε άλλα καταστήματα της ίδιας επιχείρησης στην Αττική έχουν επιβληθεί άλλα τέσσερα πρόστιμα συνολικού ύψους 33.000 ευρώ.

Συνεπώς και για τα δύο ατυχήματα, που εμπίπτουν στις αρμοδιότητες του Υπουργείου Εργασίας, το ΣΕΠΕ έχει δρομολογήσει τις απαιτούμενες ενέργειες και η έρευνα βρίσκεται σε εξέλιξη, οπότε δεν μπορώ να δώσω περισσότερα στοιχεία. Για το ατύχημα στη Βάργιανη, όπως ανέφερα προηγουμένως, υπεύθυνο είναι το Υπουργείο Περιβάλλοντος και Ενέργειας.

Επιτρέψτε μου, όμως, να αναφερθώ στο γενικότερο πλαίσιο. Και οι δύο σας, και στις γραπτές ερωτήσεις σας και στην τοποθέτηση που κάνατε τώρα, παρουσιάσατε μια αγορά εργασίας αποδιαρθρωμένη, με εκτεταμένη ασυδοσία των εργοδοτών, χωρίς ελέγχους όπου οι εργαζόμενοι δεν ξέρουν τι τους ξημερώνει. Σε καμμία περίπτωση δεν θα ισχυριστώ ότι ζούμε σε έναν αγγελικό κόσμο, όμως θα προσπαθήσω να δείξω παρακάτω με αριθμητικά δεδομένα ότι δεν είναι έτσι τα πράγματα.

Αντιθέτως, επιτρέψτε μου να παρατηρήσω ότι επιχειρείται μια έντεχνη εργαλειοποίηση των δυστυχημάτων με προφανή κίνητρα. Επιτρέψτε μου να θέσω ένα γενικότερο πλαίσιο διαπιστώσεων και δεδομένων γύρω από τα εργατικά ατυχήματα στη χώρα μας και τον κρίσιμο ρόλο της κρατικής παρέμβασης που εσείς θεωρείτε ότι έχει υποβιβαστεί, ενώ στην πραγματικότητα έχει συμβεί το ακριβώς αντίθετο με την αναβάθμιση της Επιθεώρησης Εργασίας σε ανεξάρτητη αρχή.

Η Επιθεώρηση Εργασίας, η οποία μετά την ψήφιση του ν.4846/08 του 2021 λειτουργεί πλέον κατά τα πρότυπα της ΑΑΔΕ και της Εθνικής Αρχής Διαφάνειας με πολύ περισσότερες εγγυήσεις αμεροληψίας και αντικειμενικότητας, αποτελεί την πολιτειακή εγγύηση πάταξης κάθε είδους αυθαιρεσίας εις βάρος των εργαζομένων. Είναι και θα εξακολουθήσει να είναι το καταφύγιο προστασίας των εργαζομένων. Αποτελεί το βασικό εργαλείο για την τήρηση των κανόνων τόσο σε σχέση με το ωράριο και τις υπερωρίες των εργαζομένων, όσο και σε σχέση με τις συνθήκες υγιεινής και ασφάλειας στην εργασία.

Όπως γνωρίζετε, βασική προϋπόθεση του εργατικού ατυχήματος είναι η αιτιώδης συνάφεια μεταξύ της εργασίας και του ατυχήματος. Για να θεωρηθεί ένα συμβάν ως εργατικό ατύχημα θα πρέπει η πρόκληση του να μην οφείλεται σε πρόθεση του εργαζομένου, ενώ η ευθύνη του εργοδότη είναι αντικειμενική.

Με βάση τα ανωτέρω και σύμφωνα με τις σχετικές με τα εργατικά ατυχήματα διατάξεις, αυτές καλύπτουν τρεις κύκλους ατυχημάτων. Ο πρώτος αφορά στα ατυχήματα τα οποία συμβαίνουν κατά την εκτέλεση της εργασίας. Ο δεύτερος αφορά στα εργατικά ατυχήματα που δεν αποτελούν την άμεση συνέχεια της εκτέλεσης εργασίας, αλλά συνδέονται προς αυτήν με σχέση αιτίου και αποτελέσματος, λόγω του ότι δημιουργήθηκαν εκείνες οι συνθήκες και πραγματικές καταστάσεις που είναι αναγκαίες για την επέλευση του ατυχήματος και οι οποίες δεν θα υπήρχαν χωρίς την εργασία. Τρίτον -αυτός είναι ένας πιο πρόσφατος διασταλτικός ορισμός- εργατικά ατυχήματα θεωρούνται και εκείνα που οφείλονται σε επαγγελματική ασθένεια. Οι επαγγελματίες ασθένειες και οι προϋποθέσεις αναγνώρισής τους αναφέρονται αναλυτικά στο άρθρο 40 του κανονισμού ασθένειας του ΙΚΑ. Αυτός είναι ο τρίτος κύκλος.

Όσον αφορά την πορεία των εργατικών ατυχημάτων στην Ελλάδα σε γενικές γραμμές ο αριθμός τους μειώνεται διαχρονικά τις τελευταίες δεκαετίες. Αυτό μπορεί να αποδοθεί στο σταδιακά αναβαθμιζόμενο θεσμικό πλαίσιο για την ασφάλεια και την υγεία στην εργασία, στη δράση των ελεγκτικών μηχανισμών, καθώς και στις τεχνολογικές εξελίξεις στην παραγωγική διαδικασία, ιδιαίτερα ως προς τα ατυχήματα στη βιομηχανία.

Κύριε Σκουρλέτη, όπως είχατε επισημάνει και εσείς ως Υπουργός Εργασίας απαντώντας σε ερώτηση κοινοβουλευτικού ελέγχου το 2015 σε γραπτή ερώτηση του Βουλευτή της Νέας Δημοκρατίας, Ευάγγελου Μπασιάκου -μεταφέρω ακριβώς την απάντησή σας- «ειδικά στην περίπτωση της Ελλάδας η μείωση προφανώς οφείλεται και στη μεγάλη κάμψη της οικονομικής δραστηριότητας κατά τα τελευταία έτη σε όλους τους τομείς, προπάντων στις κατασκευές και στην επακόλουθη μείωση της απασχόλησης».

Φυσικά φαντάζομαι ότι θα συμφωνείτε πως η πορεία της οικονομίας είναι πολύ καλύτερη σε σχέση με την κατάσταση επί των ημερών σας και συνεπώς θα συμφωνήσετε ότι η επανεκκίνηση της οικονομίας, η σημαντική μείωση της ανεργίας και η αύξηση της απασχόλησης είναι παράγοντες που θα πρέπει να ληφθούν υπ’ όψιν.

Όμως θέλω να είμαι απολύτως σαφής σε αυτό το σημείο και να τονίσω ότι αυτό δεν σημαίνει σε καμμία μα καμμία περίπτωση ότι αποδεχόμαστε το ανθρώπινο τίμημα ως απότοκο της ανάπτυξης. Κάθε άλλο παρά αυτό. Εννοείται ότι η περίοδος στασιμότητας και ύφεσης που προέκυψε λόγω της πανδημίας έφερε μια χαλάρωση στα θέματα υγείας και ασφάλειας τόσο από τους εργοδότες όσο και από τους εργαζόμενους.

Η εικόνα για τα θανατηφόρα ατυχήματα μη τροχαίας ή παθολογικής αιτίας είναι η εξής. Το 2014 ήταν τριάντα οκτώ, το 2015 ήταν τριάντα τέσσερα, το 2016 ήταν τριάντα τρία, το 2017 ήταν τριάντα τέσσερα, 2018 ήταν τριάντα πέντε, το 2019 ήταν τριάντα δύο, το 2020 ήταν τριάντα εννέα, το 2021 ήταν τριάντα ένα, ενώ φέτος μέχρι σήμερα είναι σαράντα τρία.

Με άλλα λόγια ξεκάθαρη τάση σε όλα τα προηγούμενα χρόνια δεν παρατηρείται. Φέτος, όντως, έχουμε σημαντική αύξηση των εργατικών ατυχημάτων και αυτό όμως είναι αυτό που λέμε ότι μια ξεχωριστή παρατήρηση από μόνη της δεν κάνει τάση. Το γνωρίζετε αυτό, κύριε Σκουρλέτη.

Από το 2015 μέχρι και τον Αύγουστο του 2022 παρατηρείται μία προοδευτική αύξηση της αναγγελίας των εργατικών ατυχημάτων ήσσονος βαρύτητας, δηλαδή των μη σοβαρών ή θανατηφόρων, εξαιτίας της υποχρέωσης των εργοδοτών να χρησιμοποιούν εφεξής την ηλεκτρονική πλατφόρμα αναγγελιών του ολοκληρωμένου πληροφοριακού συστήματος του ΣΕΠΕ. Το σύστημα αυτό τέθηκε σε πλήρη λειτουργία την 1-1-2018 -επί των ημερών σας και μπράβο σας γι’ αυτό το πράγμα- και οδήγησε στην αναβάθμιση της ικανότητας του ΣΕΠΕ για τη διασταύρωση των στοιχείων των ατυχημάτων.

Άρα, ας κρατήσουμε ένα ακόμα στοιχείο. Η καταγεγραμμένη αύξηση των εργατικών ατυχημάτων συνδέεται ως έναν βαθμό και με τη μεγαλύτερη συμμόρφωση των εργοδοτών ως προς την αναγγελία των ατυχημάτων των εργαζομένων τους επ’ απειλή κυρώσεων. Ωστόσο, αυτή δεν αντανακλάται στην αντίστοιχη πορεία των θανατηφόρων εργατικών ατυχημάτων -επαναλαμβάνω εκτός από τη φετινή χρονιά- που συνδέονται άμεσα με λήψεις μέτρων, ασφάλειας και υγείας στους εργασιακούς χώρους.

Αυτά για την πρωτολογία. Έχω υπερβεί τον χρόνο μου αρκετά. Θα επανέλθω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Σκουρλέτη, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, τελειώνοντας την πρωτομιλία μου έβαλα ένα ερώτημα. Μήπως τελικά η πολιτική σας, οι παρεμβάσεις σας, το νομοθετικό πλαίσιο έτσι όπως έχει διαμορφωθεί επί των ημερών της Κυβέρνησής σας, λειτουργεί ως επιταχυντής αυτών των ατυχημάτων; Μήπως τελικά διαμορφώνει συνθήκες οι οποίες οδηγούν στην αύξηση τελικά των ατυχημάτων και των θανατηφόρων ατυχημάτων;

Και να το κάνω πιο κατανοητό. Ξέρετε, όταν κάποιος δουλεύει οκτώ ώρες και, με βάση τον νόμο Χατζηδάκη, του λένε ότι θα δουλέψει άλλες δύο και όχι ως υπερωρία, είναι κουρασμένος. Δεν είναι τυχαίο ότι τα περισσότερα ατυχήματα γίνονται στο τέλος της βάρδιας.

Όταν κάποιος δουλεύει διακεκομμένο ωράριο, πηγαίνει κάπου πρόχειρα από τη δουλειά του, ξαναγυρνάει πίσω να κάνει το υπόλοιπο και του λένε «θα δουλέψεις άλλες δύο ώρες» που δεν θεωρείται υπερωρία για να πάρει, τάχατες με τη συναίνεσή του, ένα ρεπό την Παρασκευή, αυξάνει τις πιθανότητες ενός εργατικού ατυχήματος.

Αναγνωρίσατε πριν στην απάντησή σας ότι η Επιθεώρηση Εργασίας έκανε βήματα το 2017 και 2018. Ουσιαστικά την αδρανοποιείτε αποποιούμενοι τις δικές σας πολιτικές ευθύνες, διότι η Επιθεώρηση Εργασίας είναι εργαλείο του Υπουργείου Εργασίας και την κάνετε τώρα Ανεξάρτητη Αρχή. Δεν αξιοποιείτε ούτε την τεχνογνωσία της, την εμπειρία της, αλλά την κάνετε μία υπηρεσία καταγραφής. Αποδυναμώνετε έτσι ενσυνείδητα τον ελεγκτικό ρόλο της. Αλλά και το ίδιο το Υπουργείο Εργασίας αποποιείται των ευθυνών του.

Όταν πραγματικά αποδιαρθρώνετε -το είπατε, χρησιμοποιήσατε τη λέξη, αλλά συμβαίνει στην πράξη- τις εργασιακές συνθήκες τότε είναι λογικό να αυξάνονται τα εργατικά ατυχήματα. Όταν εσείς ως Κυβέρνηση με το άρθρο 88 του ν.4964/2022 νομοθετήσατε ότι μπορούν τα ειδικά ανυψωτικά μηχανήματα, τα λεγόμενα κλαρκ, να μην τα χειρίζονται άνθρωποι οι οποίοι έχουν πιστοποίηση, που είναι ειδικευμένοι, αλλά οποιοσδήποτε άλλος όταν αφορούν εργασίες μέχρι δύο τόνων, αυξάνονται τα συγκεκριμένα ατυχήματα. Και κάτω από την πίεση και την κατακραυγή των εργαζομένων της πραγματικότητας, ήρθε προχθές ο κ. Γεωργιάδης να πει «ναι, βέβαια, δεν χρειάζεται να είναι πιστοποιημένοι αλλά ίσως να κάνουν μια ταχύρρυθμη εκπαίδευση αυτοί οι άνθρωποι».

Αυτά όλα που λέω είναι πολύ συγκεκριμένα. Όταν οι εργαζόμενοι στις πλατφόρμες περιμένουν έξι ώρες, πέντε ώρες, τέσσερις ώρες σε μία γωνία με το παπάκι τους κάτω από τον ήλιο, τη βροχή για να τους δώσει ο διαχειριστής της πλατφόρμας να πάνε να εξυπηρετήσουν -γιατί δεν είναι εργαζόμενοι με σταθερή σχέση εργασίας είναι υποτίθεται συνεργάτες- και άρα τελικά ο χρόνος εργασίας που τυπικά μπορεί να είναι λίγος γίνεται δωδεκάωρο, δεκαπεντάωρο, τότε αυξάνονται οι πιθανότητες αυτός να γκρεμοτσακιστεί. Αυτή είναι η οδυνηρή πραγματικότητα που δεν βλέπετε. Αυτό είναι το πράσινο φως που έχει δώσει η Κυβέρνησή σας στην αυθαιρεσία της εργοδοσίας. Έχετε τεράστιες ευθύνες γι’ αυτό που κάνατε, για την υποβάθμιση της εργασίας, για την υποβάθμιση του ΣΕΠΕ. Όλα αυτά, λοιπόν, είναι πάρα πολύ συγκεκριμένα ζητήματα.

Ξέρετε ποιος φταίει; Ο ακραίος νεοφιλελευθερισμός με το αντικοινωνικό περιεχόμενό του έτσι όπως τον υλοποιείτε από το 2019 που αναλάβατε τη διακυβέρνηση της χώρας και ξηλώνετε μία προς μία ό,τι είχε απομείνει από την προηγούμενη περίοδο και αποδιαρθρώνετε έτι περαιτέρω τις εργασιακές συνθήκες.

Σίγουρα γνωρίζετε το Ινστιτούτο Υγιεινής και Ασφάλειας στην Εργασία. Παρεμβήκατε και σε αυτό και αλλάξατε τους συσχετισμούς. Τους βάλλατε υπέρ των εργοδοτών χωρίς να αξιοποιείτε την δουλειά του. Υπάρχουν έρευνες όπως της William Russell. Η χώρα μας είναι τρίτη από το τέλος ανάμεσα σε 30 χώρες μέλη του ΟΟΣΑ στα ζητήματα των επιδόσεων στα εργασιακά θέματα. Τα γνωρίζετε πολύ καλά αυτά τα ζητήματα. Όμως εξυπηρετείτε άλλου είδους συμφέροντα. Την απάντηση, κύριε Υπουργέ, την παίρνετε καθημερινά από τις μικρές και μεγάλες κινητοποιήσεις. Αν δεν ήταν προχθές στο «JUMBO» στο Παγκράτι οι ίδιοι οι εργαζόμενοι να επιβάλλουν το κλείσιμο της επιχείρησης για να έρθει η Επιθεώρηση Εργασίας να δει τις συνθήκες, δεν θα έτρεχε ούτε γάτα ούτε ζημιά. Μια επιθεώρηση που καθημερινά την υπονομεύετε.

Αναφερθήκατε στην Επιθεώρηση Μεταλλείων. Το ξέρετε ότι από έντεκα επιθεωρητές τώρα εργάζονται μόνο τρεις; Και επειδή έχω περάσει από το Υπουργείο Ενέργειας και Περιβάλλοντος, ξέρω τον αγώνα που έδωσα μέσα στις μνημονιακές δικές σας δεσμεύσεις. Δικαιολογείτε μόνο εξήντα μέρες εκτός έδρας. Σε ποιους; Στους επιθεωρητές μεταλλείων που θα έπρεπε να είναι στους χώρους δουλειάς. Μόνο εξήντα μέρες είχανε για να μετακινηθούν και πήραμε εξαίρεση για να μπορέσουν να κάνουν τη δουλειά τους. Ξέρετε τι είναι να δουλεύεις, λοιπόν, στα ορυχεία και στα μεταλλεία; Εντάσσεται και αυτό το θέμα στην κατηγορία. Δεν φαντάζομαι να αισθάνεστε μόνο υπεύθυνος για ό,τι τυπικά αφορά τους εργαζόμενους και τους φορείς που εποπτεύει το Υπουργείο σας και μόνο.

Η απάντηση, λοιπόν, θα έρθει και έρχεται αργά, σταθερά από τους ίδιους τους εργαζόμενους. Ένα τέτοιο μήνυμα θα πάρετε στις 9 του μηνός με την πανελλαδική απεργία. Ένα μήνυμα που θα λέει καλύτεροι μισθοί, δεν αντέχουμε άλλο αυτή την ακρίβεια, την χωρίς προηγούμενο, δεν αντέχουμε την ενεργειακή φτώχεια, δεν αντέχουμε την αποδιάρθρωση που υπάρχει στον χώρο της εργασίας. Δεν αντέχουμε τις βάρβαρες συνθήκες που τελικά θεωρούν αναλώσιμους τους εργαζόμενους. Εδώ θα είμαστε. Φαντάζομαι ότι στην επόμενη ερώτηση που θα γίνει να έχετε τουλάχιστον κάποιες πιο πειστικές απαντήσεις, πέρα από την υπεκφυγή. Γιατί εγώ αυτό είδα σήμερα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κατσώτη, έχετε τον λόγο για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είπατε ότι δεν υπήρχε μεγάλη καθυστέρηση. Τέσσερις ώρες δηλαδή μετά, αφού είχε βουίξει το διαδίκτυο και συνολικά τα μέσα ενημέρωσης για το ατύχημα αυτό, κατά την εκτίμησή σας, είναι λίγες οι ώρες; Δηλαδή, δεν υπάρχει τεχνικός, δεν υπάρχει επιθεωρητής την ώρα εκείνη ή οποιαδήποτε ώρα γίνει το ατύχημα, να πάει στον χώρο δουλειάς για να κάνει εκτίμηση. Τότε, λοιπόν, όλα είναι στη δικαιοδοσία του εργοδότη να αλλοιώσει, να καλύψει, να συγκαλύψει να κάνει το τέλειο εργοδοτικό έγκλημα. Άρα, λοιπόν, μαζί με τον εργοδότη κι εσείς έχετε τις μεγάλες ευθύνες για όλη αυτή την κατάσταση που υπάρχει σήμερα. Ποια είναι η αιτία των ατυχημάτων των εργοδοτικών εγκλημάτων; Είναι ακριβώς η πολιτική σας, η πολιτική όλων σας. Έρχεστε να ικανοποιήσετε τις ανάγκες των επιχειρηματικών ομίλων.

Είναι κόστος τα μέτρα υγείας και ασφάλειας και δεν θέλετε να τα επιβάλλετε στην εργοδοσία γι’ αυτό και έχετε απαξιώσει την Επιθεώρηση Εργασίας και την κοινωνική και το τεχνικό τμήμα. Τα έχετε απαξιώσει. Η έλλειψη μέτρων προστασίας η ραγδαία άνοδος των ευέλικτων μορφών απασχόλησης, που είναι δική σας δουλειά, δική σας υπόθεση -εσείς βάλατε τη σφραγίδα σ’ αυτά- η αύξηση των ορίων ηλικίας συνταξιοδότησης, οι ανύπαρκτοι αρμόδιοι ελεγκτικοί μηχανισμοί του αστικού κράτους είναι παράγοντες που βρίσκονται πίσω από τα χιλιάδες εργατικά ατυχήματα και τις επαγγελματικές ασθένειες. Προχθές ακόμη εδώ όλοι μαζί ψηφίσατε την οδηγία της Ευρωπαϊκής Ένωσης για απελευθέρωση των επαγγελμάτων -απαίτηση βέβαια των βιομηχάνων- και την κατάργηση της προϋπόθεσης άδειας άσκησης επαγγέλματος για χειρισμό κλαρκ με δυνατότητα ανύψωσης έως δυόμισι τόνους. Μπορείτε να μας πείτε, κύριε Υπουργέ, πόσους εργαζόμενους νεκρούς οδηγούς κλαρκ έχουμε; Μπορείτε να μας το πείτε σήμερα εδώ; Πήγατε και υπογράψετε όλοι σας αυτή την οδηγία. Κι εσείς το κάνατε. Συμφωνήσατε εδώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τώρα το ανέφερα. Έλεος!

**ΧΡΗΣΤΟΣ ΚΑΤΣΩΤΗΣ:** Είναι, λοιπόν, απόδειξη πως τα μέτρα υγιεινής και ασφάλειας στην καλύτερη περίπτωση ο κεφαλαιοκράτης, τα κόμματά του, τα λαμβάνει μέχρι του σημείου που το κόστος πρόληψης είναι μικρότερο του κόστους του εργατικού ατυχήματος ή της επαγγελματικής ασθένειας. Και σε αυτό συμβάλλετε με την πολιτική τους.

Ποιο πλαίσιο είπατε ότι υπάρχει σήμερα! Ελάχιστοι επιθεωρητές εργασίας και ασφάλειας και επιθεωρητές μεταλλείων σε σχέση με το σύνολο των χώρων εργασίας. Μπορείτε να μας πείτε τα στοιχεία, πόσοι χώροι εργασίας ελέγχονται το χρόνο και πόσα χρόνια απαιτούνται να ελεγχθούν οι χώροι εργασίας; Ο προσανατολισμός των ελέγχων ποιος είναι; Η συμφιλίωση μεταξύ του εργοδότη και του εργαζόμενου και συχνά μετατόπιση της εργοδοτικής ευθύνης στις πλάτες των εργαζομένων και των τεχνικών ασφαλείας. Ο εργοδότης βγαίνει λάδι. Η ακόμα μεγαλύτερη υποβάθμιση του ΣΕΠΕ με τον εκτρωματικό αντεργατικό νόμο Χατζηδάκη που μετέτρεψε τον ΣΕΠΕ σε ανεξάρτητη αρχή ήταν απαίτηση του ΣΕΒ και το αποτέλεσμα της διαχρονικής συνειδητής υπονόμευσης των αρμοδιοτήτων του από όλες τις μέχρι σήμερα κυβερνήσεις. Η υπονόμευσή του αναδεικνύεται με την αποψίλωση του προσωπικού και τον προσανατολισμό των ελέγχων.

Τέλος, για να μην μου κάνει παρατήρηση ο Πρόεδρος, η πολιτική όλων των κυβερνήσεων μέχρι σήμερα διατηρεί ένα πλαίσιο που οδηγεί στην ελλιπή καταγραφή των εργατικών ατυχημάτων και την απουσία στην πράξη καταγραφής των επαγγελματικών ασθενειών, στην υποβάθμιση του προσανατολισμού της αναγκαίας επιστημονικής έρευνας στους σχετικούς τομείς, στη διατήρηση σκοτεινών ελλείψεων στο σχετικό νομοθετικό πλαίσιο, στην παραπέρα εμπορευματοποίηση του ανεπαρκούς και υποβαθμισμένου δημόσιου τομέα της υγείας - πρόνοιας στην απουσία δημόσιων υποδομών εκτίμησης και πρόληψης του επαγγελματικού κινδύνου.

Δεν συμφωνούμε, δεν συναινούμε, δεν ανεχόμαστε αυτή την εγκληματική αδιαφορία, αδράνεια, συνενοχή στα εργοδοτικά εγκλήματα και η απεργία στις 9 του Νοέμβρη έχει συγκεκριμένα αιτήματα των εργαζομένων, για μέτρα υγείας και ασφάλειας στην εργασία, προκειμένου οι εργαζόμενοι να γυρίζουν πάλι πίσω στο σπίτι τους αρτιμελείς.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Επιμένετε, τόσο ο κ. Σκουρλέτης όσο και ο κ. Κατσώτης, ότι για τα εργατικά ατυχήματα στη χώρα ευθύνεται η Κυβέρνηση και οι σκληρές νεοφιλελεύθερες, όπως τις χαρακτήρισε ο κ. Σκουρλέτης, πολιτικές της.

Περί του νεοφιλελευθερισμού ψάξτε λίγο καλύτερα τον όρο. Σε μια χώρα που το μισό ΑΕΠ περνάει από την Κυβέρνηση, που έχουν χιλιάδες εποπτικούς μηχανισμούς ή οτιδήποτε άλλο τέτοιο, να την πεις νεοφιλελεύθερη, νομίζω ότι τα κόκαλα του Χάγιεκ θα τρίζουν μέσα στον τάφο του. Αλλά, ας έρθω στην ερώτηση.

Προφανώς ταυτίζετε την ανάπτυξη και τα εργαλεία επίτευξής της με την καταπάτηση των εργασιακών δικαιωμάτων. Η αντίληψη μας είναι εντελώς αντίθετη. Για την Κυβέρνηση, η οικονομική ανάπτυξη και η δημιουργία νέων θέσεων εργασίας συμβαδίζουν και πρέπει να συμβαδίζουν με την προστασία και τη διεύρυνση των δικαιωμάτων των εργαζομένων. Οι εργασιακές σχέσεις έχουν αλλάξει πολύ και θα συνεχίσουν να αλλάζουν -λογικό είναι αυτό και πάντα γίνεται- λόγω της τεχνολογικής προόδου.

Αναφέρετε στις ερωτήσεις σας ότι οι ευέλικτες μορφές απασχόλησης είναι αυτές που ευθύνονται για τα εργατικά ατυχήματα. Να αναφέρω ότι σύμφωνα με τα τελευταία δημοσιευμένα στοιχεία της EUROSTAT η Ελλάδα έχει το δεύτερο χαμηλότερο ποσοστό μερικής απασχόλησης -είναι ο τυπικός δείκτης για την ευέλικτη απασχόληση, στο σύνολο της απασχόλησης- είμαστε στο 9,6% όταν ο μέσος ευρωπαϊκός όρος είναι στο 21% και αν ίσχυε το επιχείρημά σας, χώρες που έχουν πολύ μεγάλο τέτοιο ποσοστό, η Ολλανδία ίσως ήταν τυπικό παράδειγμα, θα έπρεπε να είναι η κόλαση των εργαζομένων. Νομίζω ότι, μάλλον, δεν το συμμερίζεστε αυτό…

**ΧΡΗΣΤΟΣ ΚΑΤΣΩΤΗΣ:** Λάθος κάνετε που δίνετε κίνητρα για πλήρη απασχόληση στο νομοσχέδιο;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Κατσώτη, τώρα μιλάω εγώ.

Στη μελέτη για την οποία αναφέρθηκε ο κ. Σκουρλέτης και την οποία εντελώς τυχαία δεν την είχατε στην ερώτησή σας, αλλά διάβασα το σχετικό άρθρο στην «ΑΥΓΗ» και πήγα στην πηγή της, δεν λέει αυτά τα πράγματα τα οποία λέτε. Έχει τρεις υποδείκτες, ένας των οποίων είναι οι εργασιακές σχέσεις και οι εργασιακές συνθήκες, όπου η Ελλάδα είναι στη μέση των χωρών οι οποίες συμπεριλαμβάνονται στη συγκεκριμένη μελέτη. Η Ελλάδα παίρνει χαμηλό βαθμό γιατί οι χώρες του ΟΟΣΑ οι οποίες συμπεριλαμβάνονται στη μελέτη είναι κατά τεκμήριο πλουσιότερες από την Ελλάδα οπότε και ο μέσος μισθός είναι υψηλότερες στις χώρες αυτές. Αλλά στις εργασιακές συνθήκες, όπου και το άρθρο της εφημερίδος «ΑΥΓΗ» -και εσείς τώρα αναφερθήκατε επανειλημμένως- η Ελλάδα μόνο κακή βαθμολογία δεν παίρνει στο σχετικό πίνακα και θα σας ενθάρρυνα να πάτε να τον δείτε και να τον διαβάσετε προσεκτικά.

Η διαφορά μας είναι ότι εμείς θέλουμε οι εργαζόμενοι που δουλεύουν σε ευέλικτες μορφές απασχόλησης να μην είναι εργαζόμενοι δεύτερης κατηγορίας. Δεν τους αντιμετωπίζουμε ως θύματα μιας αρρύθμιστης εργασιακής αγοράς, αλλά ως ισότιμους εργαζόμενους που δικαιούνται ό,τι και οι υπόλοιποι εργαζόμενοι. Να θυμίσω εδώ όλες τις ευεργετικές ρυθμίσεις που προώθησε η παρούσα Κυβέρνηση μέσω του Υπουργείου Εργασίας σε σχέση με τους εργαζόμενους στις πλατφόρμες, στις οποίες αναφερθήκατε πριν λίγο, κύριε Σκουρλέτη, όλα τα μέτρα προστασίας που είναι πια υποχρεωμένοι να τους παρέχουν οι εργοδότες τους, όλα αυτά με τα οποία δεν είχατε ασχοληθεί καθόλου επί των ημερών σας.

Γιατί φοβάστε να βγείτε στο σύγχρονο κόσμο της εργασίας, να τον παρακολουθήσετε, να τον καταλάβετε και να εξασφαλίσετε στους εργαζόμενους αυτούς δίκαιους και ασφαλείς όρους εργασίας; Η αλλαγή του παραγωγικού μοντέλου της χώρας, τους περιλαμβάνει όλους και δη τους πιο ευάλωτους και αυτούς που είναι πιθανόν να πέσουν θύματα εργοδοτικών εκβιασμών.

Μου κάνει τρομερή εντύπωση που η Αντιπολίτευση αρνείται να δει το αυτονόητο, πως η μετατροπή της Επιθεώρησης Εργασίας σε ανεξάρτητη αρχή θα λειτουργήσει και ήδη λειτουργεί -και θα δώσω νούμερα γι’ αυτό- μόνο υπέρ της κατοχύρωσης των δικαιωμάτων των εργαζομένων. Αποτελεί κεντρικό στόχο της Επιθεώρησης Εργασίας η εδραίωση νοοτροπίας πρόληψης του επαγγελματικού κινδύνου από τους εργοδότες και τους εργαζόμενους, μέσω των συστηματικών ελέγχων σε χώρους εργασίας για την εφαρμογή της νομοθεσίας για την ασφάλεια και υγεία στην εργασία, αλλά και των σχετικών ενημερωτικών δράσεων σε συνεργασία με τους κοινωνικούς εταίρους.

Ας αξιοποιήσουμε τους αριθμούς για να έχουμε μια καλύτερη δυνατή αποτύπωση της πραγματικότητας: Σύμφωνα με τα στοιχεία των αρμόδιων υπηρεσιών του ΣΕΠΕ οι διενεργηθέντες έλεγχοι για θέματα υγείας και ασφάλειας στην εργασία το 2021 αυξήθηκαν 6,5% σε σχέση με το προηγούμενο έτος και συγκεκριμένα το 2021 έγιναν είκοσι πέντε χιλιάδες εννιακόσιοι ογδόντα τέσσερις έλεγχοι σε επιχειρήσεις όλης της χώρας και ο αριθμός αυτός είναι ο μεγαλύτερος των τελευταίων επτά ετών, ενώ μόνο στο πρώτο εξάμηνο, φέτος, έχουν ήδη γίνει δεκαπέντε χιλιάδες τετρακόσιοι ογδόντα τρεις έλεγχοι.

Μιλάτε για ραγδαία αύξηση των εργατικών ατυχημάτων και για ολιγωρία της Κυβέρνησης. Από τα επίσημα, όμως, στοιχεία που σας ανέφερα νωρίτερα, δεν προκύπτει η αύξηση με τους όρους που τους περιγράφετε.

Ανέφερα ήδη πού οφείλεται η σχετική αύξηση.

Πρώτον, στην αύξηση της οικονομικής δραστηριότητας -με το επιχείρημα που είχατε αναφέρει κι εσείς πριν από μερικά χρόνια, από αυτά ακριβώς τα έδρανα- και δεύτερον στην αύξηση του επιπέδου των αναγγελιών, λόγω της όλο και ευρύτερης απήχησης της δράσης του ΣΕΠΕ. Να προσθέσουμε σε αυτά και τη μηχανοργάνωση των υπηρεσιών του σώματος και την αυξημένη δυνατότητά του για συστηματικούς ελέγχους. Με άλλα λόγια, τα ατυχήματα αναγγέλλονται σε μεγαλύτερο βαθμό απ’ ό,τι στο παρελθόν.

Το κράτος, σε κάθε περίπτωση, οφείλει να μεριμνά για τη δημιουργία του κατάλληλου ρυθμιστικού πλαισίου και στη συνέχεια, μέσα από τις αρμόδιες υπηρεσίες και την Ανεξάρτητη Επιθεώρηση Εργασίας, οφείλει να διασφαλίσει ότι το πλαίσιο αυτό τηρείται απαρεγκλίτως.

Στη χώρα μας, οι νομοθετικές προβλέψεις των αρμόδιων Υπουργείων για την πρόληψη των εργατικών ατυχημάτων υπάρχουν και είναι εκτενείς. Αναφέρομαι στο Εθνικό Σύστημα Υγείας και Ασφάλειας στην εργασία, την υποδομή που εμπεριέχει όλο το πλέγμα διατάξεων και αρμοδίων υπηρεσιών -μεταξύ αυτών και την Επιθεώρηση Εργασίας- που υλοποιούν την εθνική πολιτική γύρω από τέτοιου είδους ζητήματα.

Τέλος, να αναφέρω πως στο σχεδιασμό της Επιθεώρησης Εργασίας για το έτος 2023 περιλαμβάνονται η στοχευμένη αύξηση του αριθμού των προληπτικών ελέγχων σε κλάδους δραστηριότητας που εμφανίζουν αύξηση του δείκτη εργατικών ατυχημάτων με βάση τα υπό επεξεργασία στοιχεία -μεταξύ των οποίων στα οικοδομικά έργα και στη βιομηχανία τροφίμων- καθώς και ενημερωτικές δράσεις με αντικείμενο την ασφάλεια και υγεία στην εργασία προς επαγγελματικές ενώσεις των εν λόγω κλάδων.

Επιπλέον, το προσεχές διάστημα η ανεξάρτητη αρχή σχεδιάζει, προκειμένου να υλοποιηθεί άμεσα, μια μεγάλη καμπάνια ενημέρωσης με αντικείμενο την ασφάλεια στην εργασία που θα απευθύνεται μέσω κοινωνικών δικτύων και άλλων μέσων σε επαγγελματίες των κλάδων που πλήττονται περισσότερο.

Προφανώς, ούτε αυτά τα μέτρα μπορούν να οδηγήσουν σε εξάλειψη των εργατικών ατυχημάτων. Πουθενά στον κόσμο δεν το έχουν καταφέρει αυτό. Επιπρόσθετα, νομίζω ότι αντιλαμβάνεστε ότι πουθενά στον κόσμο δεν είναι δυνατόν να υπάρχει ένας επιθεωρητής σε κάθε χώρο εργασίας, ειδικά σε μια χώρα όπως η Ελλάδα με μια θάλασσα μικρών επιχειρήσεων. Είναι πολύ πιο εύκολο να ελέγξεις μια μεγάλη επιχείρηση, σε ένα μεγάλο εργασιακό χώρο απ’ ότι σε ένα μικρότερο.

Αν ωστόσο διαπιστωθεί ότι το νομοθετικό πλαίσιο σε συγκεκριμένους εργασιακούς κλάδους χρειάζεται διόρθωση, να είστε σίγουροι ότι θα το κάνουμε άμεσα και θα προβούμε στις απαιτούμενες πρωτοβουλίες, όπως έχουμε κάνει και σε άλλες περιπτώσεις όπου αυτό απαιτήθηκε.

Κλείνοντας, θα ήθελα να διαβεβαιώσω ότι, επειδή διαφωνούμε στις παραμέτρους ανάγνωσης του προβλήματος, αυτό δεν σημαίνει ότι αρνούμαστε την ύπαρξη του προβλήματος. Ο κεντρικός μας στόχος παραμένει η προστασία των εργαζομένων εν ώρα εργασίας μέσα από την όλο και πιο ισχυρή, ανεξάρτητη και κυρίως παρούσα στους χώρους εργασίας Επιθεώρηση Εργασίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθεί από τα άνω δυτικά θεωρεία, αφού προηγουμένως ξεναγήθηκε στην έκθεση της της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής, αντιπροσωπεία της Κοινοβουλευτικής Ομάδας Φιλίας Ελβετίας - Ελλάδος.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα συζητηθεί η δεύτερη με αριθμό 53/11-10-2022 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή οδικού άξονα Κομοτηνή - Νυμφαία - Ελληνοβουλγαρικά σύνορα.

Στην ερώτηση θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Ιλχάν Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ πολύ, κύριε Πρόεδρε.

Κύριε Υπουργέ, το θέμα του κάθετου άξονα είναι πάρα πολύ γνωστό καθώς έχει προσφέρει πάρα πολλά στην περιοχή.

Όμως δυστυχώς, οι πολίτες ταλαιπωρούνται εδώ και οκτώ χρόνια. Το 2014 όπως ξέρετε, για να μας ακούσουν και οι συμπολίτες μας, εκδόθηκε μία υπουργική απόφαση με την οποία αποφασίστηκε η απαλλοτρίωση των ιδιοκτησιών αυτών των φτωχών ανθρώπων, περισσότερων αγροτών σε αυτή την περιοχή. Αυτοί ήταν περίπου εκατόν τρεις δικαιούχοι. Ο δρόμος ήταν περίπου πεντακόσιες εξήντα μία χιλιάδες επτακόσια εβδομήντα πέντε τετραγωνικά μέτρα. Ολοκληρώθηκε ο δρόμος και το 2018 οι άνθρωποι προσέφυγαν στο Τριμελές Εφετείο Θράκης, προκειμένου να καθοριστεί η οριστική τιμή μονάδος για να έχουν δηλαδή δικαίωμα αποζημίωσης, αφού έχουν χάσει πλέον την ιδιοκτησία τους συνταγματικά. Και βέβαια πολύ νωρίτερα από την έκδοση της απόφασης του Εφετείου Θράκης έχασαν την ιδιοκτησία τους, δηλαδή δεν είχαν τη χρήση του ακινήτου και πολύ αργότερα βέβαια μέχρι και σήμερα παρά τις επίμονες προσπάθειες τόσο των πληρεξουσίων δικηγόρων των συμπολιτών μας αλλά όσο και των ιδίων που έρχονται στην Αθήνα και παίρνουν τηλέφωνο, δεν έχουν καμμία απάντηση.

Ερωτάστε, κύριε Υπουργέ, πότε σκοπεύετε τελικά να αποζημιώσετε αυτούς τους δικαιούχους και για την απαλλοτρίωση δηλαδή το χρήμα που περιμένουν, αλλά πολύ περισσότερο και για την αποζημίωση χρήσης του οδικού άξονα. Διότι κατ’ αυτόν τον τρόπο παραβιάζετε εδώ και οκτώ χρόνια το συνταγματικό δικαίωμα της ιδιοκτησίας των συμπολιτών μας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε συνάδελφε.

Θα ήθελα να επισημάνω ότι πράγματι αυτός ο τρόπος, τον οποίον εκφράσατε τώρα, είναι ο τρόπος με τον οποίον πρέπει να γίνονται οι επίκαιρες ερωτήσεις και να μην αναλώνονται σε γενικευμένα θέματα, όπως πολύ σωστά μου κάνατε νόημα και παρατηρήσατε νωρίτερα, με άπειρο χρόνο.

Κύριε Υπουργέ έχετε τον λόγο, για να απαντήσετε στο συνάδελφό μας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα προσπαθήσω να είμαι κι εγώ πολύ σύντομος και περιεκτικός.

Το θέμα που θέτετε είναι ένα αρκετά θα έλεγα τεχνικό ζήτημα που μας έχει απασχολήσει και εμάς στο Υπουργείο Υποδομών και Μεταφορών και σε συνεργασία πολλές φορές και με το Υπουργείο Δικαιοσύνης. Και πραγματικά συμμεριζόμαστε την ταλαιπωρία που πολλές φορές συμπολίτες μας βιώνουν σε ό,τι αφορά την ολοκλήρωση μεγάλων έργων υποδομής. Η αλήθεια είναι ότι έχει πραγματικά αναδειχθεί μια αδυναμία του ίδιου του συστήματος των απαλλοτριώσεων, η οποία μας απασχολεί. Και το επόμενο διάστημα θα ήθελα να γνωστοποιήσω και στο Σώμα ότι προτιθέμεθα να επανέλθουμε με μια στοχευμένη νομοθετική παρέμβαση, προκειμένου να κλείσουμε μια σειρά τέτοιου είδους ζητημάτων που ταλαιπωρούν τους συμπολίτες μας.

Τώρα σε ό,τι αφορά την ερώτησή σας, αυτό που έχει συμβεί σε απαλλοτριώσεις του άξονα Κομοτηνή - Νυμφαία - Ελληνοβουλγαρικά Σύνορα είναι δυστυχώς κάτι που έχει συμβεί και σε άλλα έργα. Η κήρυξη των απαλλοτριώσεων έγινε τον Ιούνιο του 2014 και έως το 2017 είχαν πληρωθεί αυτά που προβλέπονταν από τη διαδικασία της αναγκαστικής απαλλοτρίωσης μέσω του άρθρου 7α. Πρόκειται λοιπόν, για περίπου εκατόν ογδόντα οκτώ ακίνητα και είχαν δοθεί κάτι λιγότερο από 200.000 ευρώ. Το 2018 το Τριμελές Εφετείο Θράκης εξέδωσε απόφαση όπου καθορίστηκε απευθείας οριστική αποζημίωση για τα ακίνητα που απαλλοτριώθηκαν.

Σύμφωνα με τον ν.2882/2001, τον Κώδικα Αναγκαστικών Απαλλοτριώσεων Ακινήτων η προθεσμία συντέλεσης των απαλλοτριώσεων είναι δεκαοκτώ μήνες από τη δημοσίευση της δικαστικής απόφασης. Η απαλλοτρίωση αυτή όμως, δεν έχει συντελεστεί έως σήμερα και έχει αρθεί αυτοδίκαια, καθώς η προθεσμία συντέλεσής της ήταν μέχρι 23 Μαΐου του 2019. Μάλιστα οι δικαιούχοι που επιθυμούσαν τη διατήρηση της απαλλοτρίωσης θα μπορούσαν να υποβάλουν αιτήσεις και υπεύθυνες δηλώσεις διατήρησης σε χρονικό διάστημα ενός έτους από την ημερομηνία λήξης της δεκαοκτάμηνης προθεσμίας συντέλεσης, δηλαδή ως τις 23 Μαΐου του 2020.

Στην εν λόγω υπόθεση η προθεσμία αυτή δυστυχώς έχει παρέλθει, καθώς δεν έγιναν οι παρακάτω ενέργειες. Πρόκειται λοιπόν για ένα υπολειπόμενο ποσό περίπου 170.000 ευρώ για όλους τους δικαιούχους.

Σήμερα λοιπόν, για το δημόσιο υφίσταται ένα θέμα που πρέπει να επιλυθεί, αφού από τη μία ο δρόμος έχει δοθεί σε κυκλοφορία τα προηγούμενα χρόνια και από την άλλη υπάρχουν ακόμη απαλλοτριώσεις που δεν έχουν συντελεστεί.

Θα επανέλθω και στη δευτερολογία μου, για να σας πω πώς πιστεύω ότι μπορούμε να τα αντιμετωπίσουμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Ιλχάν Αχμέτ, έχετε τον λόγο για την δευτερολογία σας.

**ΙΛΧΑΝ ΑΧΜΕΤ:** Κύριε Υπουργέ, δεν θα απαντήσω ως κατά επάγγελμα νομικός, προκειμένου να μας καταλάβουν και οι συμπολίτες μας. Έχω μείνει όμως, έκπληκτος και νομίζω και οι συμπολίτες μας και όλη η Ελλάδα που σας άκουσαν να λέτε ότι ο δρόμος έχει κατασκευαστεί. Οι άνθρωποι έχουν χάσει τις περιουσίες τους. Βρίσκεται σε ταχεία κυκλοφορία εδώ και οκτώ χρόνια και απόφαση απαλλοτρίωσης δεν υφίσταται, διότι χάθηκαν κάποιες προθεσμίες οι οποίες χάθηκαν πολύ περισσότερο από καθυστερήσεις του ίδιου του δημοσίου. Δηλαδή εν τέλει, κύριε Υπουργέ μας λέτε ότι βρίσκεται όλο το έργο στον αέρα, όταν το δημόσιο το ίδιο θέλει να εισπράξει 1 ευρώ από τον πολίτη που χρωστάει τη ΔΕΗ -ακόμη και 50, 100, 150, 200 ευρώ-, έρχεται και σου κόβει το ρεύμα. Ζητάει από τον πολίτη να είναι συνεπής και συνεχώς η ίδια κάνει εξαγγελίες. Όταν δηλαδή του πήρε το χωράφι, του πήρε το ακίνητο και ο άνθρωπος έχει χάσει την ιδιοκτησία του, μιλάμε για προθεσμίες, κύριε Υπουργέ; Εδώ υπάρχει θεμελιώδης παραβίαση του συντάγματος. Ποια νομοθετική πρωτοβουλία αναφέρετε;

Είπατε στην αρχή δεν υπάρχει νομοθετική πρωτοβουλία, ο νόμος υπάρχει. Ίσως εννοούσατε ότι θα φέρετε νομοθετική πρωτοβουλία γενικά γι’ αυτό το θέμα. Υπάρχει πολιτική βούληση; Αυτοί οι άνθρωποι τι να κάνουν; Να υποβληθούν ξανά σε έξοδα, να πάνε ξανά σε δικηγόρους; Και ποιος θα τους ενημερώσει; Ποια θα είναι η διαδικασία σήμερα; Να πείτε ξεκάθαρα σε αυτούς τους συμπολίτες και σε άλλες περιοχές. Δηλαδή να ξέρει ο Έλληνας τι θα γίνει στην Πάτρα με ένα έργο ή οι συμπολίτες μας, οι συμπατριώτες μας στη Θράκη; Θα πληρωθούν; Πρέπει να ξαναπάνε σε δικηγόρο; Πρέπει να πάνε ξανά στο δικαστήριο; Τι πρέπει να γίνει; Εσείς σαν πολιτεία, σαν Υπουργείο τι θα κάνετε; Αυτά τα 180.000 ευρώ που είπατε; Όσο είναι κοστολογημένα; Είναι οριστική απόφαση, δεν έχει υποβληθεί καμμία ένσταση, δεν έχει πάει πουθενά αλλού. Νομίζω ότι σε αυτό το πρόβλημα σήμερα, εδώ, οφείλετε να δώσετε μια ξεκάθαρη απάντηση και όχι να μιλάτε για τις προθεσμίες και για το τι θα γίνει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ.

Κύριε Ιλχάν, σας ενημέρωσα και ανέφερα τις ημερομηνίες, για να καταλάβετε ότι αυτή είναι μια υπόθεση που ξεκινάει, όπως πολύ σωστά αναφέρατε, πριν το 2010. Η κήρυξη των απαλλοτριώσεων έγινε το 2014, όπως σας είπα σύμφωνα με το 7α. Οι ημερομηνίες που χάθηκαν έγιναν πριν τις 23 Μαΐου 2019.

Τα αναφέρω λοιπόν αυτά, για να σας εξηγήσω, όπως πιστεύω πολύ καλά το γνωρίζετε και εσείς, ότι αυτή είναι μια υπόθεση του παρελθόντος. Το πρόβλημα είναι ότι αυτή τη στιγμή υπάρχει ένα νομικό κενό που θα προσπαθήσουμε να το κλείσουμε. Γι’ αυτό σας είπα ότι θα προβούμε σε μια νομοθετική πρωτοβουλία, διότι πραγματικά υπάρχει ένα κενό το οποίο θα πρέπει να προσπαθήσουμε να το κλείσουμε το αμέσως επόμενο χρονικό διάστημα. Το ίδιο το αντιμετωπίζουμε με τις υπηρεσίες μας, για να δούμε πώς κλείνει. Να μην το γενικεύουμε το φαινόμενο. Δεν υφίσταται σε όλες τις απαλλοτριώσεις αυτές. Οι συμπολίτες μας πληρώνονται για τις απαλλοτριώσεις που γίνονται. Αυτό ήταν μια ειδική περίπτωση. Δυστυχώς, εδώ έχουν ταλαιπωρηθεί οι εκατόν ογδόντα οκτώ ιδιοκτήτες ακινήτων και γι’ αυτή την ταλαιπωρία πρόκειται πολύ σύντομα το ελληνικό δημόσιο να πάρει μια πρωτοβουλία του Υπουργείου Υποδομών και Μεταφορών, ώστε να κλείσει και αυτή την εκκρεμότητα του παρελθόντος. Και να είστε σίγουροι ότι πολύ σύντομα αυτή τη νομοθετική πρωτοβουλία θα την καταθέσουμε στο ελληνικό Κοινοβούλιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Στις επόμενες δύο επίκαιρες ερωτήσεις θα απαντήσει ο Υπουργός Αγροτικής Ανάπτυξης και Τροφίμων, κ. Γεώργιος Γεωργαντάς.

Θα ξεκινήσουμε με την τέταρτη με αριθμό 61/15-10-2022 επίκαιρη ερώτηση του πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Χωρίς σχέδιο η κυβέρνηση για την κλιματικά απαραίτητη σταδιακή μετάβαση στη φυτική διατροφή».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Ενώ λοιπόν, μιλάμε όλοι τόσο καιρό για τα σιτηρά της Ουκρανίας, το μεγαλύτερο κομμάτι των οποίων πάει σε ζωοτροφές, εδώ πέρα έχουμε ένα τεράστιο ζήτημα, κλιματικό, ζήτημα υγείας και ζήτημα ασφάλειας τροφίμων, διατροφικής ασφάλειας.

Για την παραγωγή του βόειου κρέατος χρησιμοποιείται το 60% της αγροτικής γης παγκοσμίως -και στη χώρα μας είναι τεράστιο το ποσοστό- και παράγει λιγότερο από το 2% των ωφέλιμων θερμίδων για τον άνθρωπο. Σχεδόν τίποτα! Για να παραχθεί ένα κομμάτι κρέας καταναλώνεται νερό σε τριάντα μπανιέρες. Η παραγωγή ενός κιλού μοσχαρίσιου κρέατος παράγει εξήντα κιλά αερίων θερμοκηπίου, ενώ για ένα κιλό αρακά -που επίσης είναι γεμάτο σε πρωτεΐνη- μόλις ένα κιλό αερίων. Επίσης, με βάση την Ιατρική Σχολή του Χάρβαρντ, η διακοπή από το κόκκινο κρέας -το να σταματήσει κάποιος να τρώει κόκκινο κρέας- μπορεί να αυξήσει το προσδόκιμο ζωής κατά 20%.

Και δεν είναι μόνο αυτά. Σύμφωνα με την έρευνα της Οξφόρδης, η στροφή στη φυτική διατροφή -σε μια δίαιτα, που στηρίζεται στα φυτά- θα μπορούσε να απελευθερώσει το 75% της γεωργικής γης και να μπορούμε άνετα να θρέψουμε τον κόσμο.

Έχουμε, δηλαδή, ξεκάθαρα, κύριε Υπουργέ, λόγους κλιματικούς, λόγους υγείας -ξεκάθαρα- λόγους για να μπορέσουμε να θρέφουμε τον κόσμο στο μέλλον και βέβαια και ηθικούς λόγους, όσον αφορά την ευζωία των ζώων.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ)**

Γι’ αυτό, μου κάνει -και μας κάνει εντύπωση- η πλήρης απουσία οποιασδήποτε πρότασης από την πλευρά της Κυβέρνησης, απέναντι στα κείμενα του ΟΗΕ, στα κείμενα και στις οδηγίες και στη στρατηγική της Ευρωπαϊκής Ένωσης, που μιλούν ξεκάθαρα -δεσμεύουν- για τη σταδιακή μετάβαση στη φυτική διατροφή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προφανώς, δεν μπορεί να γίνει αυτό από τη μια μέρα στην άλλη και δεν θα έπρεπε, για διάφορους κοινωνικούς λόγους να γίνει έτσι απότομα. Όμως, σε κάθε περίπτωση πρέπει να έχουμε ένα στάδιο να κινηθούμε προς έναν πιο υγιή κόσμο κλιματικά, από άποψη υγείας, από άποψη της δυνατότητας να θρέψουμε τους πληθυσμούς μας και από άποψη, επίσης, αυτάρκειας. Ένα τεράστιο κομμάτι του κρέατος στην Ελλάδα είναι εισαγωγές.

Οπότε, ζητάμε θετικά κίνητρα υπέρ της φυτικής διατροφής και της φυτικής παραγωγής. Για παράδειγμα, μειωμένο ΦΠΑ -ξεπερνάει τις αρμοδιότητές σας, αλλά θα ήθελα τη θέση σας και να το εισηγηθείτε στους συναδέλφους σας που ασχολούνται- στο 6%, υποχρεωτική περιβαλλοντική επισήμανση, «labeling» -αυτό είναι δική σας αρμοδιότητα- στα τρόφιμα, αναφορικά με το αποτύπωμα άνθρακα, για να μπορούμε ακριβώς να κάνουμε -οι πολίτες δηλαδή- ενημερωμένες επιλογές και να επιλέγουμε τα τρόφιμα, τα οποία συνάδουν με την αντιμετώπιση της κλιματικής κρίσης.

Επίσης, ζητάμε πρόσβαση σε χορτοφαγική και vegan διατροφή για όλα τα ιδρύματα -και τα δημόσια ιδρύματα- τα πανεπιστήμια, νοσοκομεία, στρατός, σωφρονιστικά κ.τ.λ.. Υπάρχουν άνθρωποι που έχουν κάνει αυτή την επιλογή και χρησιμοποιούν αυτό το είδος της διατροφής. Θα πρέπει να έχουν πρόσβαση. Είναι δικαίωμά τους. Επίσης, το ίδιο σε σχολεία και παιδικούς σταθμούς.

Ολοκληρώνω και ευχαριστώ πολύ για την ανοχή, κύριε Πρόεδρε.

Κύριε Υπουργέ, πόσες φορές και εσείς ο ίδιος και ο προκάτοχός σας -τον έχω ακούσει πολλές φορές- και ο ίδιος ο Πρωθυπουργός έχετε μιλήσει για τη μεσογειακή διατροφή. Η μεσογειακή διατροφή απέχει πάρα πολύ από το μοντέλο που προωθείτε αυτή τη στιγμή με τις ενεργές πολιτικές της Κυβέρνησής σας.

Να συζητήσουμε λίγο ένα μοντέλο διατροφής, το οποίο παράγει τρόφιμα που τα παράγουμε, μας επιτρέπει να έχουμε νερό και χώμα και γη για να τα παράγουμε και να είμαστε αυτάρκεις; Να πάμε λίγο στην ουσία της συζήτησης; Την ίδια στιγμή μας βοηθάει να αντιμετωπίσουμε τη κλιματική κρίση, να αντιμετωπίσουμε τους κινδύνους για την υγεία και να μπορούμε να έχουμε βέβαια και καλύτερη ευζωία για τα ζώα, καλύτερη ηθική τριγύρω μας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Αρσένη.

Ο Υπουργός Αγροτικής Ανάπτυξης, ο κ. Γεωργαντάς, έχει τον λόγο με χρόνο αντίστοιχο του κ. Αρσένη.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πραγματικά είναι ενδιαφέρουσα η ερώτησή σας για να μπορέσει να ενημερωθεί το Σώμα και οι πολίτες για μια στρατηγική η οποία υλοποιείται και θα υλοποιηθεί πιο συστηματικά από ’δω και πέρα, καθώς όπως γνωρίζετε ως χώρα ακολουθούμε και υλοποιούμε την ευρωπαϊκή στρατηγική της Πράσινης Συμφωνίας και τη στρατηγική «από το αγρόκτημα στο πιάτο».

Στόχος της συγκεκριμένης στρατηγικής, η οποία έχει εγκριθεί από τα ευρωπαϊκά όργανα, είναι ακριβώς η κλιματική ουδετερότητα έως το 2050 και ξεκινάω με το ένα μέρος της ερώτησής σας σχετικά με το αποτύπωμα του άνθρακα που έχει κάθε μία από τις παραγωγικές δραστηριότητες, είτε είναι κτηνοτροφική είτε είναι φυτική.

Ξέρουμε ότι και στις δύο υπάρχει ισχυρό αποτύπωμα άνθρακα. Δεν θα κάνω το διαχωρισμό τους αυτή τη στιγμή, αλλά υπάρχουν οι δυνατότητες, υπάρχουν τα μέσα να περιοριστεί αυτό το αποτύπωμα του άνθρακα και βεβαίως να πετύχουμε τον στόχο συνολικά της κλιματικής ουδετερότητας ως το 2050 και συγχρόνως τη δημιουργία ενός βιώσιμου συστήματος τροφίμων.

Με βάση τους στόχους αυτούς, με τους οποίους πορευόμαστε και εμείς, υπάρχουν συγκεκριμένοι ενδιάμεσοι σταθμοί -θα μου επιτρέψετε να πω- τους οποίους προσπαθούμε να υπηρετήσουμε. Μέσα από τους σταθμούς αυτούς ένα πολύ σημαντικό μέσο είναι η βιολογική γεωργία, αλλά και κτηνοτροφία.

Σχετικά με τη βιολογική γεωργία και κτηνοτροφία, που σίγουρα βοηθάει στην υγιεινή διατροφή, αλλά και στο αποτύπωμα του άνθρακα ως προς τις χρήσεις που γίνονται, ξέρετε ότι αυτή τη στιγμή βρίσκεται σε εξέλιξη το μεγαλύτερο πρόγραμμα που υπήρχε ποτέ στη χώρα, ύψους 705 εκατομμυρίων ευρώ. Μάλιστα, σε πολύ μικρό διάστημα, τον επόμενο μήνα θα αρχίσουμε να έχουμε και την υλοποίηση ουσιαστικά του προγράμματος, το οποίο έχει στον έλεγχό του σχεδόν ολοκληρωθεί.

Έχουμε ως στόχο τη μείωση της χρήσης φυτοφαρμάκων 50% ως το 2030, καθώς και των λιπασμάτων. Έχουμε ως στόχο την αύξηση των εκτάσεων που διατίθενται για βιολογική γεωργία μόνο, από το 10% περίπου, που είναι αυτή τη στιγμή, στο 25% του συνόλου της φυτικής καλλιέργειας των γεωργικών εκτάσεων έως το 2030. Βεβαίως, έχουμε ταυτόχρονα και μέτρα για τη βελτίωση των συνθηκών διαβίωσης των ζώων.

Έχουμε δυνατότητα τομεακών παρεμβάσεων που γίνονται και βεβαίως σε σχέση με τη μεσογειακή διατροφή -πολύ σωστά την αναφέρατε και την ξεχωρίσατε- υπάρχουν προγράμματα με τα οποία την προβάλλουμε και μάλιστα όχι απλά την προβάλλουμε.

Ξέρετε πολύ καλά, γιατί τα παρακολουθείτε, ότι η μεσογειακή διατροφή έχει εγγραφεί στον αντιπροσωπευτικό κατάλογο για την προστασία της άυλης πολιτιστικής κληρονομιάς της ανθρωπότητας της UNESCO και έχουν επιλεχθεί επτά εμβληματικές κοινότητες των χωρών, που αντικατοπτρίζουν τη διατήρηση της παράδοσης και αντανακλούν το μεσογειακό τρόπο ζωής. Για την Ελλάδα η εμβληματική κοινότητα είναι η Κορώνη. Βεβαίως εκεί αναφερόμαστε και σε συγκεκριμένα προϊόντα τα οποία επιλέγονται, κατά κύριο λόγο φρούτα, λαχανικά, ψάρι, ελαιόλαδο και άπαχο κρέας, που ανήκουν στη μεσογειακή διατροφή. Αποτελεί ένα από τα καλύτερα διατροφικά μοντέλα.

Παράλληλα με όλα αυτά έχουμε και προγράμματα -τα οποία υλοποιούνται- για την υγιεινή διατροφή στα σχολεία μας, στα οποία γίνεται επιλογή κυρίως φυτικών προϊόντων.

Ολοκληρώνοντας αυτή την πρώτη τοποθέτησή μου, ήθελα να σας πω το εξής. Ως κράτος-μέλος της Ευρωπαϊκής Ένωσης ακολουθούμε τη στρατηγική συμφωνία «από το αγρόκτημα στο πιάτο». Είναι μια συγκεκριμένη στρατηγική η οποία τελικά οδηγεί τουλάχιστον στην ικανοποίηση του ενός σκέλους του ερωτήματός σας, σε σχέση δηλαδή με το αποτύπωμα άνθρακα, γενικότερα την κλιματική επιβάρυνση η οποία μπορεί να προκαλείται από τις καλλιεργητικές ή κτηνοτροφικές δραστηριότητες.

Πραγματικά η Ευρωπαϊκή Ένωση είναι το μόνο σημείο του πλανήτη που έχει έναν τέτοιο σχεδιασμό, ο οποίος έχει αρχίσει και υλοποιείται. Οπότε στην Ελλάδα -έχοντας μάλιστα ειδικά προς τη βιολογική γεωργία ένα πολύ καλό σημείο αναφοράς, καλύτερο από πολλές άλλες χώρες- είμαστε σίγουροι ότι θα μπορέσουμε αυτή τη στρατηγική να την υλοποιήσουμε, διατηρώντας και στοχεύοντας στα υγιεινά προϊόντα και από τις δύο παραγωγικές δραστηριότητες.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, και εγώ βιοκαλλιεργητής είμαι και κάνω και βιολογικό λάδι, οπότε τα ξέρω πολύ καλά. Είναι πολύ μικρές οι ενισχύσεις για τη βιολογική καλλιέργεια.

Είπατε ότι δεν θα διακρίνετε τη φυτική με τη ζωική διατροφή όσον αφορά τις κλιματικές εκπομπές. Όμως είναι τεράστια η διαφορά. Αυτή τη στιγμή από την παραγωγή κρέατος, από την κτηνοτροφία οι εκπομπές είναι όσες των μεταφορών συνολικά, το 14% των εκπομπών. Είναι τεράστιο, όσο οι μεταφορές. Μπορείτε να φανταστείτε; Λέμε πόσο ρυπαίνουμε τον πλανήτη με ένα αεροπλάνο ή με αυτή τη φρενίτιδα των μεταφορών από Κίνα προς Ευρώπη κ.λπ..

Το 45% της συνολικής έκθεσης του πλανήτη το εκμεταλλεύονται οι κτηνοτροφικές μονάδες, πάνω από 60% της αγροτικής γης, το οποίο έχει διπλασιαστεί από το 1990 με έναν φρενήρη ρυθμό.

Αν όλοι οι άλλοι τομείς κάνουν αυτό που πρέπει για να μειώσουμε τις εκπομπές μέχρι το 2050 και μείνει μόνο η κτηνοτροφία, τότε αυτή θα καταλάβει το 80% των επιτρεπόμενων εκπομπών. Μπορείτε να το φανταστείτε; Οπότε, είναι συγκλονιστικές οι διαφορές μεταξύ ζωικής και φυτικής παραγωγής. Και αν δεν το εντοπίσουμε σύντομα –και δεν βλέπω να έχετε κάποιο σχέδιο, δεν άκουσα οποιοδήποτε σχέδιο προς αυτή την κατεύθυνση- τότε θα γίνουν δύο τινά:

Πρώτον, θα φέρετε –γιατί τα μέτρα θα ληφθούν- τους κτηνοτρόφους έτσι και αλλιώς προ τετελεσμένων κρίσεων στις οποίες δεν θα μπορέσουν να αντιδράσουν, χωρίς τη δυνατότητα να προετοιμαστούν, να εκπαιδευτούν, να έχουν χρηματοδότηση για τη μετάβαση σε άλλους τομείς. Δηλαδή, θα τους οδηγήσετε με την ασφάλεια ότι «το τώρα θα συνεχίσει για πάντα» στο κενό.

Δεύτερον, αναφερθήκατε στη βιολογική γεωργία και είπατε ότι ο στόχος είναι -ισχύει αυτός ο στόχος- 50% μείωση των φυτοφαρμάκων και των λιπασμάτων μέχρι το 2030. Σε επτά χρόνια! Εσείς ως Υπουργός αυτή τη στιγμή νιώθετε ότι έχουμε προχωρήσει ουσιαστικά σε αυτό τον στόχο; Εκτός αν εννοείτε πως μας οδήγησε εκεί πέρα η ακρίβεια. Αλλά, υπάρχει κάποιο μέτρο πολιτικής το οποίο να μας οδηγεί σε αυτό τον στόχο, δηλαδή να δίνει ουσιαστική στήριξη στους ανθρώπους για τη μετάβαση στη βιολογική καλλιέργεια; Μας αναφέρατε το καινούργιο πρόγραμμα.

Πόσοι άνθρωποι από αυτό το πρόγραμμα έκαναν μετάβαση από τη συμβατική στη βιολογική και πόσοι είναι οι βιοκαλλιεργητές στην πράξη που επιτέλους παίρνουν τα χρήματα της επιδότησης πίσω και ίσως και κάτι παραπάνω; Γι’ αυτό μιλάμε, το κόστος επιδότησης και κάτι ακόμη να καλύπτεται.

Οπότε, θέλουμε απτές πολιτικές για ένα πρόβλημα το οποίο είναι και πρόβλημα κλιματικό, γιατί το κλίμα, παρά τις κρίσεις που βιώνουμε, είναι η μεγάλη υπαρξιακή κρίση που έχουμε απέναντί μας ως Ελλάδα και ως ανθρωπότητα. Είναι και θέμα υγείας. Και νομίζω ότι με τόσο υποχρηματοδοτούμενο Εθνικό Σύστημα Υγείας θα έπρεπε να μην χάνουμε ούτε μια ευκαιρία να προστατεύουμε την υγεία των πολιτών. Και βέβαια, είναι και θέμα ηθικής όσον αφορά το πώς μεταχειριζόμαστε τα ζώα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, θα επαναλάβω μόνο τη φράση που είπα και πριν, ότι ο στόχος της στρατηγικής που ακολουθούμε εντός της Ευρωπαϊκής Ένωσης «από το αγρόκτημα στο πιάτο» είναι ενιαίος ως προς την κλιματική ουδετερότητα που θέλουμε να επιτύχουμε στην παραγωγή των τροφίμων τόσο ζωικής όσο και φυτικής παραγωγής. Και οι δυνατότητες υπάρχουν για να γίνει αυτό και στις δύο αυτές διαφορετικές δραστηριότητες. Είναι, λοιπόν, ένας συνολικός στόχος τον οποίο προσπαθούμε να υπηρετήσουμε ως Ευρωπαϊκή Ένωση, ως κράτη-μέλη, τα οποία έχουν αποφασίσει ότι είναι αναγκαίο να συμβεί αυτό, να περιοριστούν οι εκπομπές, να περιοριστεί το αποτύπωμα του άνθρακα και να μπορέσουμε να βρούμε εκείνες τις πρακτικές οι οποίες θα μας οδηγήσουν σε αυτό το αναγκαίο αποτέλεσμα με τα ενδιάμεσα βήματα, όπως τα περιγράψαμε.

Και βεβαίως, επειδή κάνατε μια αναφορά στη χρήση των λιπασμάτων, υπάρχει στόχος συγκεκριμένος μέχρι το 2030. Μπορεί να είναι επτά χρόνια μόνο, όμως, σε όλη την Ευρώπη είμαστε στο ίδιο σημείο αφετηρίας περίπου. Ξέρετε πολύ καλά ότι αυτή την περίοδο -άλλωστε τώρα θα ξεκινήσει ουσιαστικά η εφαρμογή της στρατηγικής αυτής- πρέπει να στηρίξουμε και την αναγκαία παραγωγή η οποία θα μπορέσει να απομακρύνει ακόμα περισσότερο τον οποιοδήποτε κίνδυνο επισιτιστικής κρίσης.

Υπάρχουν, όμως, προγράμματα προς την σωστή κατεύθυνση, αυτή του τελικού στόχου του 2050, της βιολογικής γεωργίας και κτηνοτροφίας των 705 εκατομμυρίων. Νομίζω ότι είναι εμβληματικό, με την έννοια ότι για πρώτη φορά δίνεται τόσο μεγάλο βάρος στη βιολογική γεωργία και κτηνοτροφία και μάλιστα –εδώ θα συμφωνήσω μαζί σας- στην ουσιαστική βιολογική καλλιέργεια και κτηνοτροφία. Και πρέπει εδώ να δούμε ακριβώς πώς εξελίσσεται το πρόγραμμα.

Απλά για να έχουμε και μια εικόνα, θα αναφέρω εδώ συνολικά, κύριε συνάδελφε, ότι στην Ελλάδα από τις εξακόσιες τέσσερις χιλιάδες πεντακόσιες δεκαοκτώ εκμεταλλεύσεις ποσοστό 85% απ’ αυτές έχουν παραγωγική εξειδίκευση φυτικής παραγωγής, 12% έχουν εξειδίκευση ζωικής, με τις μεγαλύτερες σε μέγεθος εξ αυτών να είναι οι κτηνοτροφικές εκμεταλλεύσεις με πρόβατα, και ποσοστό 3% έχουν παραγωγική εξειδίκευση μικτής φυτικής και ζωικής παραγωγής και εκμεταλλεύσεις μη ταξινομούμενες προβάτων.

Φαίνεται, λοιπόν, καθαρά ότι στην Ελλάδα υπάρχει πάντα μια κατεύθυνση προς τη φυτική παραγωγή. Το αναφέρω απλά ως ένα στοιχείο ενδεικτικό, για να ξέρουμε το περιβάλλον στο οποίο ζούμε σε ποιες εκμεταλλεύσεις στηρίζεται. Και βεβαίως, είναι πολύ γνωστό ότι ειδικά ως προς τις ανάγκες που υπάρχουν για κρέας οι εισαγωγές που γίνονται στη χώρα μας είναι σε πάρα πολύ μεγάλο ποσοστό.

Τα προγράμματα υγιεινής διατροφής τα οποία προβάλλει το Υπουργείο μας και στηρίζει μέσα από τη διανομή τροφίμων σε σχολεία ή οπουδήποτε αλλού στηρίζονται κατά βάση στη φυτική παραγωγή.

Σας είπα, όμως, και το επαναλαμβάνω ότι η στόχευση είναι να υπηρετήσουμε όλοι τη συμφωνία ουσιαστικά που έχει γίνει για να φτάσουμε σε ένα μηδενικό αποτύπωμα στο σύνολο των καλλιεργειών και στις φυτικές και τις κτηνοτροφικές. Και αυτό τον στόχο προσπαθούμε πραγματικά να υπηρετήσουμε με όσο το δυνατόν καλύτερο τρόπο, προβάλλοντας βεβαίως ταυτόχρονα τα θετικά αποτελέσματα της μεσογειακής διατροφής.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Θα συζητήσουμε τώρα την πέμπτη με αριθμό 67/17-10-2022 επίκαιρη ερώτηση δεύτερου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη, με θέμα: «Κατανομή του αποθεματικού κρίσης εξαιτίας της ουκρανικής κρίσης σε όλους τους αγρότες του τομέα των οπωροκηπευτικών».

Κυρία Τζάκρη, έχετε τον λόγο κατ’ αρχάς για δύο λεπτά.

**ΘΕΟΔΩΡΑ ΤΖΑΚΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, βάσει του Κανονισμού 1306 του 2013 και συγκεκριμένα βάσει του άρθρου 25 αυτού δημιουργήθηκε το αποθεματικό κρίσης σε επίπεδο της Ευρωπαϊκής Ένωσης για την περαιτέρω ενίσχυση του πρωτογενή τομέα στις περιπτώσεις των σοβαρών κρίσεων που πλήττουν, όχι μόνο την αγροτική παραγωγή, αλλά και τη διανομή των προϊόντων του πρωτογενούς τομέα.

Μπορώ να σας πω μάλιστα ότι το αποθεματικό αυτό δημιουργείται βάσει των παρακρατήσεων των άμεσων ενισχύσεων σε όλους τους αγρότες της Ευρωπαϊκής Ένωσης κάθε χρόνο, σε αυτούς που λαμβάνουν περισσότερες από 2.000 ευρώ άμεσες ενισχύσεις και κατανέμεται στα κράτη-μέλη βάσει του μηχανισμού της δημοσιονομικής πειθαρχίας.

Για το 2021 το ποσό αυτό ανέρχεται στα 500 εκατομμύρια και εξαιτίας του γεγονότος ότι δεν αξιοποιήθηκε για τον σκοπό για τον οποίο συγκεντρώθηκε, προβλέφθηκε η κατανομή, η επιστροφή του δηλαδή στα κράτη-μέλη και περαιτέρω στους ίδιους τους αγρότες.

Εδώ θα σας πω, κύριε Υπουργέ, ότι από το 2014 που προβλέφθηκε αυτός ο μηχανισμός και μέχρι σήμερα δεν έχει πραγματικά χρησιμοποιηθεί για τους σκοπούς για τους οποίους συγκεντρώθηκαν τα χρήματα αυτά, παρά το γεγονός ότι ο πρωτογενής τομέας αντιμετώπισε και αντιμετωπίζει κατά καιρούς πολύ σοβαρές κρίσεις, από τις επιπτώσεις της κλιματικής αλλαγής πάνω στις καλλιέργειες μέχρι και αυτό το τραγικό εμπάργκο του 2014, που επηρέασε και επηρεάζει ακόμα την ελληνική παραγωγή, κυρίως των φρούτων και των οπωροκηπευτικών.

Το 2022 βγήκε αυτός ο κατ’ εξουσιοδότηση κανονισμός 467 του 2022 για την επιστροφή των ποσών αυτών προς τα κράτη-μέλη, όπως είπαμε. Σύμφωνα, λοιπόν, με αυτά που λέγονται σε αυτόν τον κατ’ εξουσιοδότηση κανονισμό, τα κράτη-μέλη μπορούν να κατανείμουν το ποσό που τους αντιστοιχεί για την ενίσχυση των τομέων που έχουν σοβαρή στρέβλωση στην αγορά εξαιτίας της πολύ σοβαρής αύξησης των εισροών ή σε κάθε περίπτωση, εξαιτίας των εμπορικών περιορισμών.

Και επίσης, προβλέπεται, κύριε Υπουργέ, όπως πολύ καλά γνωρίζετε, ότι θα μπορούσε αυτή η ενίσχυση στην κυριολεξία να ενισχυθεί περαιτέρω με κρατικούς πόρους μέχρι το ανώτατο όριο του 200% του κατανεμηθέντος ποσού και στην περίπτωση τη δική μας να φτάσουμε μέχρι το ποσό των 79 εκατομμυρίων, υπό τον όρο ότι αυτά τα χρήματα θα κατανεμηθούν με όρους αντικειμενικούς και αμερόληπτους και ότι αυτές οι πληρωμές δεν θα προκαλούν στρεβλώσεις στον ανταγωνισμό.

Εσείς, όμως, με την απόφαση που εκδώσατε τον Οκτώβριο κατανείματε ουσιαστικά τα 23,6 εκατομμύρια που αντιστοιχούν στη χώρα μας σε είκοσι χιλιάδες τριακόσιους παραγωγούς, ουσιαστικά δηλαδή στα μέλη των ομάδων παραγωγών του τομέα των οπωροκηπευτικών που υλοποιούν περιβαλλοντικές δράσεις στον στόχο «περιβάλλον» των επιχειρησιακών τους προγραμμάτων ή σε αμπελοκαλλιεργητές οι οποίοι ακολουθούν βιολογικές μεθόδους καλλιέργειας.

Το ερώτημα που προκύπτει επομένως και που γι’ αυτό σας έκανα την ερώτηση, κύριε Υπουργέ, είναι:

Πρώτον, γιατί δεν αυξήσατε, όπως προβλέπει ο κανονισμός, το αποθεματικό στο τριπλάσιο, δηλαδή στα 79 εκατομμύρια, ώστε να ενισχύσετε όσο το δυνατόν περισσότερους παραγωγούς που πλήττονται πραγματικά σοβαρά από τις επιπτώσεις της ουκρανικής κρίσης εξαιτίας του κλεισίματος των αγορών της Λευκορωσίας και της Ουκρανίας, με αποτέλεσμα την αδυναμία της διάθεσης των προϊόντων τους;

Δεύτερον, γιατί επιλέξατε να κατανείμετε το ποσό αυτό μόνο στα μέλη των ομάδων παραγωγών και όχι στο σύνολο των μελών του οπωροκηπευτικού τομέα –θα το πω κατ’ αυτή την έννοια- προκαλώντας με αυτό τον τρόπο έντονη δυσφορία και αγανάκτηση στον αγροτικό κόσμο, ο οποίος, εν πάση περιπτώσει, αισθάνεται ότι από αυτή σας την απόφαση έχει αδικηθεί κατάφωρα;

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, όπως γνωρίζετε πάρα πολύ καλά, η Ευρωπαϊκή Επιτροπή έδωσε τη δυνατότητα ενίσχυσης των παραγωγών λόγω της ενεργειακής κρίσης που προέκυψε κατά βάση από τον πόλεμο στην Ουκρανία και σε αυτή την απόφαση υπήρχαν πολλές δυνατότητες αξιοποίησης, οι οποίες εξακολουθούν να υπάρχουν και αυτό το διάστημα.

Θα σημειώσω εδώ το εξής. Τρεις είναι οι τρόποι με τους οποίους μπορούμε να βοηθήσουμε τους αγρότες και τους κτηνοτρόφους μας λόγω της κρίσης που έχει προκύψει. Ο ένας ήταν αυτός, ο τρόπος τον οποίο περιγράψατε, δηλαδή απευθείας από το αποθεματικό κρίσης. Εδώ να σημειωθεί, για να γίνει κατανοητό από όλους, ότι τα μοναδικά χρήματα τα οποία έχουν δοθεί απευθείας από ευρωπαϊκούς πόρους -οι οποίοι δεν είναι ακριβώς ευρωπαϊκοί, είναι με την ανταποδοτικότητα που υπάρχει από τις εισφορές του κάθε κράτους-μέλους- είναι αυτά τα 26.300.000 ευρώ από το σύνολο των 500 εκατομμυρίων που δόθηκαν σε όλα τα κράτη-μέλη.

Το δεύτερο είναι η δυνατότητα που μας δόθηκε από το Πρόγραμμα Αγροτικής Ανάπτυξης από τον δεύτερο πυλώνα να πάρουμε ένα ποσοστό, το 5%, και να το διαθέσουμε για ενίσχυση των παραγωγών μας. Η Ελλάδα επέλεξε αυτό να το κάνει με τους κτηνοτρόφους. Είναι τα περίφημα 89 εκατομμύρια, τα οποία αναφέρονται, τα οποία μπορεί να ήταν χρήματα του ΠΑΑ, αλλά είναι χρήματα τώρα που θα χρησιμοποιηθούν γι’ αυτόν τον συγκεκριμένο τομέα.

Και το τρίτο και σημαντικότερο που μέχρι σήμερα ουσιαστικά εξελίσσεται στη χώρα είναι η ενίσχυση των παραγωγών μας από εθνικούς πόρους, από χρήματα των Ελλήνων φορολογουμένων.

Αυτά είναι λοιπόν τα τρία πλαίσια. Και θα θυμίσω ότι από τους εθνικούς πόρους είχαμε την καταβολή του 2% από τον τζίρο για τις ζωοτροφές. Έτσι είχαμε την καταβολή της επιστροφής του ειδικού φόρου κατανάλωσης, τα 73 εκατομμύρια. Έτσι έχουμε την τροπολογία που ψηφίστηκε και θα υλοποιηθεί για την επιδότηση 60 εκατομμυρίων για την αγορά λιπασμάτων. Έτσι είχαμε από εθνικούς πόρους την ενίσχυση για το πετρέλαιο κίνησης με τα 15 λεπτά έκπτωση στην αντλία. Έτσι είχαμε την ενίσχυση η οποία έγινε στην τιμή του ηλεκτρικού ρεύματος. Άρα, εθνικοί πόροι, άρα ΠΑΑ, άρα το Ταμείο Κρίσεων της Ευρωπαϊκής Ένωσης.

Πράγματι, το Ταμείο Κρίσεων της Ευρωπαϊκής Ένωσης με αυτά τα 26.300.000 ευρώ έδινε τη δυνατότητα να αποφασιστεί η στήριξη από την πλευρά της χώρας συγκεκριμένου τομέα παραγωγικής δραστηριότητας ο οποίος έχει υποστεί μείωση του εισοδήματος λόγω της κρίσης και βεβαίως έδινε τη δυνατότητα να αυξηθεί αυτό το ποσό έως 200%, δηλαδή δύο φορές επιπλέον, για να μπορέσει να δοθεί στη στήριξη των παραγωγών.

Αυτό εν τοις πράγμασι -και θα αναφέρω μόνο αυτό αυτή τη στιγμή, στη δευτερολογία μου θέλω να πω και κάποια άλλα πράγματα-, κύριε Πρόεδρε, έχει γίνει. Και έχει γίνει, γιατί χρησιμοποιούμε εθνικούς πόρους για να ενισχύσουμε τον πρωτογενή τομέα, χρησιμοποιούμε εθνικούς πόρους για να πληρώσουμε τα λιπάσματα, για να πληρώσουμε τις ζωοτροφές, για να πληρώσουμε την επιστροφή του ειδικού φόρου κατανάλωσης.

Μπορεί να μην έγινε ακριβώς στο μέτρο αυτό, όπως είχαμε τη δυνατότητα, γιατί ακριβώς το σχετικό άρθρο 2 του κανονισμού 2022/467 της 22ας Μαΐου έλεγε ότι τα κράτη-μέλη μπορούν να χορηγούν πρόσθετη εθνική ενίσχυση για τα μέτρα που λαμβάνονται δυνάμει του άρθρου 1, με ανώτατο όριο το 200%. Δηλαδή, υπήρχε η δυνατότητα με αυτό το άρθρο στα 26 εκατομμύρια να προστεθούν, αν ήθελε το κράτος-μέλος, και εθνικοί πόροι, όπως επίσης διατηρούσε το κράτος-μέλος και τη δυνατότητα να αξιοποιήσει εθνικούς πόρους για να στηρίξει μέσω άλλου προγράμματος τον πρωτογενή τομέα στη χώρα.

Αυτή είναι η πρώτη απάντηση που θέλω να δώσω, δηλαδή ότι ουσιαστικά χρησιμοποιούμε και αξιοποιούμε εθνικούς πόρους για να στηρίξουμε και το κάνουμε με πολλαπλάσιο ποσό από αυτό που προβλεπόταν στη συγκεκριμένη αυτή παράγραφο, μέχρι 200%, δηλαδή στα 26 εκατομμύρια. Τα χρήματα που έχουν δοθεί για τη στήριξη των αγροτών είναι πολλαπλάσια του ποσού το οποίο προβλεπόταν στο συγκεκριμένο άρθρο.

**ΠΡΟΕΔΡΕΥΩΝ (Δημήτριος Βίτσας):** Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, τις προηγούμενες μέρες οι αγρότες διαδήλωσαν και διαμαρτυρήθηκαν μπροστά από τις πύλες της Διεθνούς Έκθεσης Θεσσαλονίκης εν όψει και της 29ης AGROTICA. Ξέρετε, διαμαρτύρονται εξαιτίας της εκτόξευσης πραγματικά του κόστους των εισροών, μιλάμε για φάρμακα, λιπάσματα, σπόρους, αλλά και εξαιτίας της ενέργειας, δηλαδή των καυσίμων και του ηλεκτρικού ρεύματος και εξαιτίας του ότι πουλούν τα προϊόντα τους σε εξευτελιστικές τιμές, αν κατορθώσουν να τα πουλήσουν κι αυτά.

Γιατί πολύ καλά γνωρίζετε, κύριε Υπουργέ, ότι αυτή τη στιγμή υπάρχουν αγροτικά προϊόντα, τα κάστανα που τα παράγουν και στην πατρίδα σας, τα ακτινίδια, τα μήλα, που δεν βρίσκουν αγορές για να διατεθούν μετά το κλείσιμο των αγορών της Λευκορωσίας και ουσιαστικά δηλαδή της Ρωσίας, της Ουκρανίας και της Αιγύπτου.

Επίσης, διαμαρτύρονται, κύριε Υπουργέ, εξαιτίας του γεγονότος ότι οι καταναλωτές τελικά αγοράζουν τα προϊόντα σε πολλαπλάσιες τιμές από αυτές που τα πωλούν οι ίδιοι εξαιτίας του κυκλώματος των ενδιάμεσων μεσαζόντων, με τέτοιον τρόπο ώστε και οι καταναλωτές να επιβαρύνονται, αλλά και οι ίδιοι να μην μπορούν να καλύψουν ούτε καν το κόστος παραγωγής τους, όχι να έχουν κάποιο κέρδος από την ενασχόλησή τους αυτή.

Εσείς τι κάνατε ακριβώς εδώ; Επιλέξατε να κατανείμετε ευρωπαϊκά κονδύλια που όπως σας είπα, γνωρίζετε κι εσείς πώς δημιουργήθηκε αυτό το αποθεματικό, με παρακρατήσεις ουσιαστικά των άμεσων ενισχύσεων των ίδιων των παραγωγών. Επιλέξατε αντί να τριπλασιάσετε το ποσό και να το πάτε στα 79 εκατομμύρια με εθνικούς πόρους για να ενισχύσετε όσο το δυνατόν μεγαλύτερο αριθμό αγροτών που πλήττονται πραγματικά βάναυσα από τις επιπτώσεις της ουκρανικής κρίσης και δεν μπορούν να διαθέσουν τα προϊόντα τους, επειδή όπως σας είπα προηγουμένως έκλεισε και η Ρωσία και η Λευκορωσία και η Ουκρανία. Επιλέξατε αποσπασματικά να τα δώσετε μόνο σε είκοσι χιλιάδες τριακόσους παραγωγούς αυτά τα 26,3 εκατομμύρια που αντιστοιχούν στη χώρα μας. Την ίδια στιγμή, βεβαίως, πρέπει να σας πω ότι αυτές οι κατηγορίες, κύριε Υπουργέ, ούτως ή άλλως ενισχύονται είτε γιατί συμμετέχουν σε επιχειρησιακά προγράμματα είτε γιατί θα συμμετέχουν σε προγράμματα βιολογικής γεωργίας.

Με τον τρόπο τον οποίον επιλέξατε να κατανείμετε ουσιαστικά κοινοτικούς πόρους και κοινοτικά κονδύλια, αφού δεν συμμετείχε σε αυτό ο εθνικός παραλογισμός, τι κάνατε, κύριε Υπουργέ; Διχάσατε τους αγρότες, τους αντιμετωπίζετε ως αγρότες άλφα και βήτα κατηγορίας και το κυριότερο που έχω να σας πω εδώ είναι ότι επιλέξατε να ενισχύσετε μόνο είκοσι χιλιάδες αγρότες αντί να ενισχύσετε τριακόσιες χιλιάδες αγρότες που είναι όλος ο τομέας των οπωροκηπευτικών.

Να σας πω κάτι; Κάνατε κάποιον απολογισμό αυτής σας της απόφασης; Επιλέξατε εσείς να ενισχύσετε μόνο τους οργανωμένους παραγωγούς. Να σας πω καταρχήν ότι η οργάνωση του αγροτικού τομέα είναι της τάξεως του 10% και ο τομέας των οπωροκηπευτικών θεωρείται από τους πιο καλά οργανωμένους. Εσείς επιλέξατε να τα δώσετε μόνο στα μέλη των οργανώσεων παραγωγών.

Επίσης, διαβάσατε στον κανονισμό ότι οι προκύπτουσες πληρωμές δεν πρέπει να προκαλούν στρεβλώσεις στον ανταγωνισμό.

Και κάτι άλλο, κύριε Υπουργέ. Στις 23-3-2022 εκδόθηκε ο κατ’ εξουσιοδότηση κανονισμός και θα μπορούσατε πραγματικά να διαβουλευτείτε με όλους ώστε να προβείτε σε μια δίκαιη απόφαση και να πάρετε τις σωστές αποφάσεις. Εσείς, όπως σας καταγγέλλει και η ΕΘΕΑΣ, δεν μιλήσατε με κανέναν. Διαβουλευτήκατε μόνο με τον εαυτό σας και το δώσατε κατά το δοκούν μόνο σε αυτές τις κατηγορίες που σας είπα, δηλαδή ουσιαστικά μόνο στα μέλη των οργανώσεων παραγωγών που ακολουθούν ουσιαστικά μέτρα προστασίας του περιβάλλοντος και στους καλλιεργητές οι οποίοι ακολουθούν φιλοπεριβαλλοντικές μεθόδους και μεθόδους βιολογικής καλλιέργειας. Σε αυτούς και μόνο. Κι αφήσατε απ’ έξω ολόκληρο τον κόσμο.

Ξέρετε, κύριε Υπουργέ, αν δεν πιστεύετε εμένα, ρωτήστε πραγματικά τα στελέχη και τους Βουλευτές του κόμματός σας στην Πέλλα και στην Ημαθία αν έχουν γίνει αποδέκτες της έντονης δυσφορίας που έχετε προκαλέσει και της αγανάκτησης των αγροτών με αυτή σας την απόφαση.

Εσείς ξέρετε τι επιλέξατε και γιατί αδιαφορείτε για όλα αυτά; Επιλέξατε να τους αφήσετε να παλεύουν μόνοι τους απέναντι σε αντιξοότητες, απέναντι σε αυτή όπως σας είπα προηγουμένως την εκτόξευση του κόστους παραγωγής και εξαιτίας της αύξησης των τιμών της ενέργειας, ηλεκτρικό ρεύμα και καύσιμα και εξαιτίας της αύξησης των τιμών των εισροών, φάρμακα, λιπάσματα, σπόροι.

Επίσης, τους αφήσατε απροστάτευτους να μην μπορούν να διαθέσουν καν τα προϊόντα τους. Εγώ, κύριε Υπουργέ, σας το είπα και κατά τη διάρκεια της προηγούμενης ερώτησής μας. Δεν έχω ξαναθυμηθεί τέτοια τρισάθλια χρονιά για τον αγροτικό τομέα σαν τη φετινή. Καμμία καλλιέργεια, ξεκινώντας από το κεράσι και φτάνοντας μέχρι σήμερα στο ακτινίδιο, δεν πήγε καλά. Υπάρχουν τεράστια προβλήματα στη διάθεση των προϊόντων. Όταν κατορθώσουν αυτοί οι ελάχιστοι να δώσουν τα προϊόντα τους, τελικά τα δίνουν σε εξευτελιστικές τιμές. Όχι απλά δεν βγάζουν κέρδος, όπως είπα και στην πρωτολογία μου, δεν καλύπτουν ούτε καν το κόστος παραγωγής. Επομένως, σε αυτή τη συγκυρία θα έπρεπε να σταθείτε με έναν τρόπο ακριβοδίκαιο. Να μην ενισχύσετε δηλαδή κάποιους όπως αντιλαμβάνεστε έναντι όλων των άλλων, που είναι και οι περισσότεροι.

Νομίζω, κύριε Υπουργέ, ότι πραγματικά μπορείτε να κάνατε αξιοποίηση και των εθνικών πόρων. Είναι μια δυνατότητα την οποία σας τη δίνει ο ίδιος ο Ευρωπαϊκός Κανονισμός. Σπάνια ο ευρωπαϊκός κανονισμός δίνει τη δυνατότητα για τη χρήση εθνικών πόρων, γιατί σε αυτές τις περιπτώσεις θεωρούνται τα περισσότερα State Aid, κρατικές ενισχύσεις. Θα μπορούσατε να το κάνετε, να βάλετε δηλαδή ουσιαστικά χρήματα από τον κρατικό προϋπολογισμό, να τριπλασιάσετε το κονδύλιο και να ικανοποιήσετε τον μεγαλύτερο δυνατό αριθμό των παραγωγών ακόμη και με ένα συγκεκριμένο ποσό. Είναι νομίζω η συγκυρία τέτοια που πρέπει, κύριε Υπουργέ, να το σκεφτείτε σοβαρά και να προβείτε πραγματικά στην καταβολή του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ, κυρία Τζάκρη.

Κύριε Υπουργέ, εννοείται ότι έχετε τον διπλάσιο χρόνο, αν τον θέλετε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε. Τον θέλω.

Τον θέλω γιατί πρέπει να περιγράψω τη συνεχή στήριξη των αγροτών η οποία γίνεται καθ’ όλη τη διάρκεια όχι μόνο της ενεργειακής κρίσης αλλά και της κλιματικής. Και δεν είναι μια περιγραφή αόριστη η οποία θα γίνει εδώ πέρα. Γιατί είναι πάρα πολύ ωραίο, ξέρετε, να αναφερόμαστε έτσι σε στερεότυπα, αλλά τελικά τα μετρήσιμα αποτελέσματα είναι αυτά τα οποία καταλαβαίνει ο κόσμος και πάνω απ’ όλα οι αγρότες μας.

Στοιχείο πρώτο, κύριε Πρόεδρε: Από τον Ιανουάριο του 2021 μέχρι και σήμερα ο ΕΛΓΑ σε αυτές τις ζημίες που περιγράφηκαν -που σωστά περιγράφηκαν ως ζημίες- έχει σταθεί δίπλα σε κάθε αγρότη στη χώρα καταβάλλοντας 490 εκατομμύρια ευρώ, το μεγαλύτερο ποσό με πολύ μεγάλη απόσταση που δόθηκε ποτέ σε παρόμοια περίοδο. Ο ΕΛΓΑ κατέβαλε 490 εκατομμύρια ευρώ, έχοντας εισπράξει από τις εισφορές των αγροτών λιγότερα από τα μισά από αυτά τα χρήματα τα οποία αναφέρω.

Βεβαίως, έχει σημασία να πω και κάτι εδώ. Για πρώτη φορά σε διάφορους νομούς πληρώσαμε και αποζημίωση για τον παγετό στο λεγόμενο προανθικό στάδιο. Κύριε Πρόεδρε, έχουμε δώσει ήδη 10 εκατομμύρια γι’ αυτό μετά από απόφαση της ελληνικής Βουλής. Θα μπορούσαμε να δώσουμε και περισσότερα, αλλά κάποιοι συνάδελφοι Βουλευτές που κόπτονται για τους αγρότες, τελικά με τον δημόσιο λόγο τους, με τις αναφορές τους, με τις καταγγελίες τους, εμποδίζουν τον ΕΛΓΑ σε αυτή την πολύ κρίσιμη και ξεχωριστή συγκυρία να πληρώσει πραγματικά και να αποζημιώσει τους Έλληνες αγρότες. Και γι’ αυτό το προανθικό στάδιο στις περιοχές τις οποίες ενδιέφερε, μία από αυτές είναι και η Πέλλα, δεν πληρώθηκε στο ποσό που θα μπορούσε, αλλά θα το ξεπεράσουμε το επόμενο διάστημα και θα ικανοποιήσουμε εκεί τους αγρότες.

Πάμε τώρα σε σχέση με το τι χρησιμοποιήθηκε από εθνικούς πόρους ή όχι. Κύριε Πρόεδρε, από την αρχή του 2022 έχουν δοθεί για τη στήριξη των αγροτών λόγω της ουκρανικής κρίσης τουλάχιστον 500 εκατομμύρια ευρώ. Και αυτό αναφέρεται και στα χρήματα που δώσαμε για τη στήριξη στο πετρέλαιο κίνησης και στην επιστροφή του ειδικού φόρου κατανάλωσης και στην αγορά των ζωοτροφών και τώρα στην αγορά των λιπασμάτων και στη συμμετοχή για τη μείωση των ποσών που απαιτούνταν για την ηλεκτρική ενέργεια. Είναι μια συνεχής στήριξη που γίνεται από εθνικούς πόρους. Τα μοναδικά χρήματα, όπως επανέλαβα πριν, τα οποία ήρθαν από την Ευρωπαϊκή Επιτροπή ήταν αυτά τα 26 εκατομμύρια από τα αποθεματικά κρίσης.

Επειδή, όμως, πρέπει να λέμε εδώ πέρα και όλη την αλήθεια και όχι τη μισή, στο άρθρο 1 του συγκεκριμένου κανονισμού 467 της επιτροπής της 23 Μαρτίου του 2022 αναφέρεται ότι: «Τα μέτρα που λαμβάνονται από τα κράτη-μέλη συμβάλλουν στην επισιτιστική ασφάλεια ή στην αντιμετώπιση ανισορροπιών της αγοράς και στηρίζουν τους γεωργούς που ασκούν μία ή περισσότερες από τις ακόλουθες δραστηριότητες που επιδιώκουν αυτούς τους στόχους. Παράδειγμα, κυκλική οικονομία. Παράδειγμα, μέθοδοι παραγωγής φιλικές προς το περιβάλλον και το κλίμα».

Δεν ήταν αυθαίρετη η επιλογή των ομάδων παραγωγών οι οποίες έχουν φιλοπεριβαλλοντικές δράσεις και συμμετέχουν σε συγκεκριμένα προγράμματα. Ήταν μία κατεύθυνση η οποία δόθηκε ως επιλογή από την Ευρωπαϊκή Επιτροπή και, βεβαίως, την ενέκρινε η Ευρωπαϊκή Επιτροπή. Γιατί, ακριβώς επειδή μιλάμε για χρήματα από ευρωπαϊκούς πόρους, η όποια διάθεσή τους δίνεται μετά από έγκριση από την Ευρωπαϊκή Επιτροπή. Αν έβλεπε η Ευρωπαϊκή Επιτροπή οποιαδήποτε στρέβλωση ή οποιαδήποτε παραβίαση του κανονισμού, δεν θα μας επέτρεπε να δοθούν αυτά τα χρήματα.

Όμως εμείς, κύριε Πρόεδρε, το είπαμε και το εννοούμε, στεκόμαστε δίπλα σε όλους τους αγρότες. Και πράγματι υπάρχουν αγρότες σε πολλούς νομούς. Ένας από αυτούς είναι και η Πέλλα. Ένα από τα προϊόντα είναι τα οπωροκηπευτικά στα οποία έχουμε ζημιές και έχουμε μείωση του εισοδήματος των αγροτών για πολλούς λόγους μέσα στους οποίους βέβαια συμπεριλαμβάνεται και ο περιορισμός των εξαγωγών προς τις χώρες που βρίσκονται σε πόλεμο, όπως είναι η Ουκρανία και η Λευκορωσία. Εμείς, όπως έχουμε ήδη δεσμευτεί, το επόμενο διάστημα και αφού μπορέσουμε και προσδιορίσουμε αυτή τη ζημιά, έτσι όπως πρέπει να γίνει, θα έρθουμε και θα καλύψουμε όλους τους αγρότες για τις ζημιές αυτές, για τη μείωση του εισοδήματός τους.

Ήδη, κύριε Πρόεδρε, από 17 Οκτωβρίου έχει σταλεί προς τις ΔΑΟΚ των νομών -έχω πρόχειρα μπροστά μου- Ημαθίας και Πέλλας επιστολή από τον κ. Πολύδωρα, τον προϊστάμενο της Γενικής Διεύθυνσης Γεωργίας, προκειμένου να διερευνηθεί η απώλεια εισοδήματος των παραγωγών λόγω των καιρικών συνθηκών και της ουκρανικής κρίσης για προϊόντα που αναφέρονται, όπως είναι τα ροδάκινα, τα νεκταρίνια, τα κεράσια, τα βερίκοκα, τα δαμάσκηνα, τα μήλα. Και με την κατάληξη από τις ΔΑΟΚ της συγκεκριμένης απώλειας εισοδήματος να έρθει η πολιτεία και να στηρίξει για μία ακόμη φορά, όπως έκανε όλο αυτό το διάστημα, όποιους αγρότες έχουν απώλεια εισοδήματος εξαιτίας της ουκρανικής κρίσης και των κλιματικών αλλαγών που δεν προβλέπονται από τον κανονισμό του ΕΛΓΑ, για να ξεκαθαρίζω τα πράγματα.

Ήμασταν, λοιπόν, κοντά στους αγρότες με συγκεκριμένα μετρήσιμα νούμερα, με συγκεκριμένα ποσά που δόθηκαν όλο αυτό το διάστημα. Είναι τα περισσότερα που δόθηκαν ποτέ διαχρονικά. Και προκαλώ οποιονδήποτε έχει οτιδήποτε άλλο να υποστηρίξει, να έρθει να μου το πει. Και, βεβαίως, δίνουμε και από εθνικούς πόρους χωρίς όμως να ξεφεύγουμε από τους δημοσιονομικούς στόχους μας, ακριβώς επειδή και στοχευμένες είναι οι παρεμβάσεις μας και επίκαιρες είναι και γίνονται προς την ουσιαστική πραγματικά κατεύθυνση, δηλαδή τη στήριξη του παραγωγού σε μια δύσκολη περίοδο.

Και, βεβαίως, η «AGROTICA» -να το σημειώσω και αυτό και να κλείσω, κύριε Πρόεδρε,- η οποία ολοκληρώθηκε χθες, ήταν η πιο επιτυχημένη διαχρονικά όλων των εποχών με χίλιους εξακόσιους πενήντα εννέα εκθέτες, με συμμετοχή σαράντα εννέα χωρών. Και πράγματι ήταν μια γιορτή του αγροτικού κόσμου ο οποίος βλέπει την κρίση, βλέπει τη στήριξη της πολιτείας, αλλά βλέπει και τις ευκαιρίες και την αναβάθμιση του πρωτογενούς τομέα όχι μόνο στη χώρα μας. Συνολικά και παγκόσμια πλέον ο πρωτογενής τομέας παίρνει τον ρόλο που του αξίζει, όχι μόνο ως πυλώνας της οικονομίας αλλά ως μια συνθήκη αναγκαία για την κοινωνική συνοχή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και την κ. Τζάκρη και τον κ. Γεωργαντά.

Οι επόμενες δύο ερωτήσεις είναι του κ. Συντυχάκη.

Θα συζητηθεί πρώτα η έβδομη με αριθμό 72/17-10-2022 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Πολιτισμού και Αθλητισμού,με θέμα: «Για την αύξηση της τακτικής επιχορήγησης με βάση τις σημερινές ανάγκες της Ομοσπονδίας».

Θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, η αθλητική οικογένεια βρίσκεται σε πολύ κρίσιμο σημείο και δικαιολογημένα βέβαια, χωρίς υπερβολή, θέτουν ζήτημα επιβίωσης. Στην παρούσα επίκαιρη σας αναφέρουμε τα σοβαρά και σημαντικά προβλήματα που μαστίζουν τον χώρο της γυμναστικής, την Ελληνική Γυμναστική Ομοσπονδία, τα σωματεία, τους αθλητές και εργαζόμενους εξαιτίας των σοβαρών οικονομικών προβλημάτων. Είναι μια κατάσταση τραγική εξαιτίας της διαχρονικής πολιτικής πετσοκόμματος των κρατικών επιχορηγήσεων.

Η κατάσταση έχει επιδεινωθεί ιδιαίτερα μετά την ανακοίνωση των τακτικών επιχορηγήσεων που προβλέπει μείωση του τακτικού προϋπολογισμού της Ελληνικής Γυμναστικής Ομοσπονδίας κατά 31% σε σχέση με την περσινή. Δηλαδή από 950.000 ευρώ σε 658.000. Αφού πρώτα, κύριε Υφυπουργέ, μειώσατε την τακτική επιχορήγηση, στη συνέχεια προσθέσατε το ποσό του «Στοιχήματος» παρουσιάζοντας μία αύξηση 19%, δηλαδή οι αλχημείες. Η καταβολή όμως του ποσού από το «Στοίχημα» δεν αφορά τον τακτικό προϋπολογισμό, αλλά την ενίσχυση των εθνικών ομάδων και μόνον μετά και την περιπέτεια της πανδημίας. Ένα ποσό που κανείς δεν ξέρει το ύψος του ή αν θα υπάρχει την επόμενη χρονιά, πέρα από το γεγονός ότι νομιμοποιεί τον τζόγο ως δήθεν αποκούμπι του αθλητισμού.

Βέβαια σε καμμία περίπτωση δεν μπορεί να συμψηφιστεί στο ποσό της τακτικής επιχορήγησης και ούτε βέβαια μπορεί να την αντικαταστήσει. Εκτός βέβαια εάν πράγματι το πάτε εκεί -που εκεί από ότι δείχνουν τα πράγματα το πάτε- να αντικαταστήσετε, δηλαδή, την κρατική επιχορήγηση με τον τζόγο, όπου το ύψος του ποσού θα καθορίζεται από τα έσοδα του τζόγου και κάποια στιγμή βέβαια θα κοπεί και αυτή.

Στην Ελληνική Γυμναστική Ομοσπονδία, όμως, ακυρώνετε έναν ολόκληρο κοστολογημένο σχεδιασμό. Η ΕΓΟ μη γνωρίζοντας τη μείωση στην επιχορήγηση, υλοποιούσε πρόγραμμα ανάπτυξης και λειτουργίας σε ολυμπιακά και μη ολυμπιακά αθλήματα με βάση την ανακοίνωση για τις επιχορηγήσεις που είχε γίνει το 2021 και ανερχόταν στο ποσό των 950.000 ευρώ. Πρόκειται για εννέα αθλήματα της γυμναστικής με τις αντίστοιχες εθνικές ομάδες. Μιλάμε για τριακόσια πενήντα σωματεία με δέκα χιλιάδες εν ενεργεία αθλητές. Σε επίπεδο ανάπτυξης αυτής της χρονιάς η ομοσπονδία αύξησε τους εθνικούς αγώνες κατά 50%, παίρνοντας υπ’ όψιν ότι το 2022 είναι το πρώτο έτος εφαρμογής των κριτηρίων πρόκρισης για τους Ολυμπιακούς Αγώνες του 2024.

Για πρώτη φορά η Ελληνική Ρυθμική Γυμναστική κατέκτησε τρία μετάλλια σε παγκόσμιο κύπελλο και είναι ένα πρώτο βήμα για τον μεγάλο στόχο που είναι η πρόκριση στους Ολυμπιακούς Αγώνες του 2024. Μεγάλη συμβολή σε αυτόν τον στόχο θα έχουν και οι επόμενες διοργανώσεις Παγκοσμίου Κυπέλλου που θα γίνουν στο κλειστό ολυμπιακό γυμναστήριο του Φαλήρου τον Μάρτιο του 2023 και του 2024. Επίσης στις εθνικές ομάδες των ολυμπιακών αθλημάτων οι αθλητές και οι αθλήτριες εντάσσονται από πάρα πολύ μικρή ηλικία, την ηλικία των δεκατριών ετών και αυτό γιατί υπάρχουν μόνο δύο κέντρα υψηλών επιδόσεων σε Αθήνα και Θεσσαλονίκη. Αυτό σημαίνει ένα πολύ υψηλό κόστος λειτουργίας: ενοίκια, διαμονή, διατροφή, μεταφορά και ούτω καθεξής.

Σας ρωτάμε, λοιπόν, κύριε Υπουργέ: Τι μέτρα προτίθεστε να πάρετε έτσι, ώστε να αυξηθεί η τακτική επιχορήγηση στο ύψος των πραγματικών αναγκών που έχει η Ελληνική Γυμναστική Ομοσπονδία;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Τον λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε συνάδελφε, να σας ευχηθώ πρώτα από όλα περαστικά, να είστε γερός, μιας και η ερώτηση είχε προγραμματιστεί να απαντηθεί σε προηγούμενο χρόνο αλλά λόγω της γνωστής ασθένειας αναβλήθηκε.

Τώρα θέλω να πω ότι πραγματικά χαίρομαι για την ερώτηση που μου θέσατε αναφορικά με τις επιχορηγήσεις των αθλητικών ομοσπονδιών μας και εν προκειμένω της Ελληνικής Ομοσπονδίας Γυμναστικής. Είναι μια εξαιρετική αφορμή, κύριοι συνάδελφοι, να δούμε με συντομία και νηφαλιότητα τι έχει πετύχει η Κυβέρνησή μας για την οικονομική ενίσχυση των αθλητικών ομοσπονδιών απέναντι σε αντίξοες συνθήκες για τη χώρα μας αλλά και τον κόσμο ολόκληρο.

Επιτρέψτε μου να σας θυμίσω ότι η επιχορήγηση των αθλητικών ομοσπονδιών βασίζεται πλέον σε ένα σύστημα που η δικιά μας η Κυβέρνηση επινόησε, τόλμησε να το εφαρμόσει, φυσικά με τη συμβολή και με τις βελτιωτικές προτάσεις, χρήσιμες, από τους εκπροσώπους των ομοσπονδιών και πλέον έχει καθιερωθεί στο αθλητικό μας οικοσύστημα. Και αναφέρομαι στο πρόγραμμα «ΧΙΛΩΝ», δηλαδή ενός συστήματος αξιολόγησης με μετρήσιμους δείκτες για τις αθλητικές ομοσπονδίες.

Είναι κάτι που ακουγόταν συχνά-πυκνά τις τελευταίες δεκαετίες αλλά κανείς δεν είχε τα κότσια να το κάνει. Εμείς το είπαμε, το κάναμε και το κάναμε μαζί με την με την αθλητική κοινότητα της χώρας μας. Ποτέ δεν είχε γίνει ολοκληρωμένη προσπάθεια για να εφαρμοστεί αυτό το μοντέλο της αξιοκρατίας. Υπήρξαν ημιτελείς προσπάθειες, οι οποίες κάπου σκόνταφταν και τελικά έσβηναν άδοξα. Εμείς το καταφέραμε.

Ναι η αρχική του εφαρμογή είχε τις ατέλειές της. Και έτσι συμβαίνει, αγαπητοί συνάδελφοι, σε κάθε τι καινοτόμο. Δουλέψαμε όμως. Δουλέψαμε σε συνεργασία με όλες τις αθλητικές ομοσπονδίες, επεξεργαστήκαμε τις προτάσεις τους και βελτιώσαμε τους δείκτες ώστε να ανταποκρίνονται πιστά στην επικρατούσα κατάσταση. Και λάβαμε τα εύσημα από αυτές για τη συνέπεια λόγων και έργων, άρα και από τη συγκεκριμένη ομοσπονδία.

Καταθέτω στα Πρακτικά τη σχετική ανακοίνωση με όλα όσα περιγράφονται μέσα στο κείμενο.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση, λοιπόν, το πρόγραμμα «ΧΙΛΩΝ» έγινε και η επιχορήγηση για το έτος 2022 σε δύο δόσεις. Η επιχορήγηση βασίστηκε στα στοιχεία που κατέθεσε η ομοσπονδία και ελέγχθηκαν και αξιολογήθηκαν στην πορεία από τις υπηρεσίες μας. Οι δε επιχορηγήσεις κατανοούμε ότι δεν είναι κάθε χρόνο σταθερές και ούτε επιδιώκουμε να είναι με το πρόγραμμα «ΧΙΛΩΝ» σταθερές. Θέλουμε να είναι εξελισσόμενες και κυρίως να υπάρχουν στοιχεία ανταγωνιστικά γνωστά σε όλους εκ των προτέρων, ώστε να είναι διαρκώς βελτιούμενος.

Είναι μονόδρομος, αν θέλουμε να πετύχουμε επιτέλους συνθήκες διαφάνειας σε ένα ζήτημα μέχρι πρότινος πολύ σκοτεινό, να βάζουμε κανόνες και πρώτοι εμείς να τους στηρίζουμε. Να θυμηθούμε πάλι με τι κριτήρια δίνονταν οι επιχορηγήσεις στους προέδρους των ομοσπονδιών; Ότι μοιράζονταν, δηλαδή, τα χρήματα με βάση το ποιος παράγοντας ήταν περισσότερο συμπαθής ή αντιπαθής στο Υφυπουργείο; Ότι οι ομοσπονδίες ιδιαίτερα λιγότερο προβεβλημένων αθλημάτων συνήθως έμεναν στο περιθώριο ως Β΄ κατηγορίας αθλήματα; Αυτές οι νοσηρές πρακτικές τελείωσαν με το πρόγραμμα «ΧΙΛΩΝ» και δεν μπορεί να τις αμφισβητήσει κανένας μας, γιατί το ξεχάσατε να το αναφέρετε.

Το 31ο Ευρωπαϊκό Επιστημονικό Συνέδριο Επιχειρησιακής Έρευνας μας είχε επικροτήσει ως παράδειγμα καλής πρακτικής ενός δημοσίου φορέα που αξιοποιεί επιστημονικές μεθόδους αξιολόγησης για το έργο του. Δεν επιτρέπεται να μπαίνουν σκιές στην εφαρμογή του για μικροκομματικά συμφέροντα. Το «ΧΙΛΩΝ» ήρθε για να μείνει. Θα απαντήσω στο δεύτερο μέρος στα υπόλοιπα τα οποία με ρωτήσατε.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υφυπουργέ, δεν απαντήσατε όμως στο βασικό και καίριο ερώτημα, άλλωστε γι’ αυτό καταθέσαμε και τη σχετική επίκαιρη ερώτηση. Μπορεί μία ομοσπονδία μεγέθους όπως είναι η ΕΓΟ, η Ελληνική Γυμναστική Ομοσπονδία, να επιβιώσει με τα ψίχουλα; Προφανώς όχι. Και σε αυτό θα πρέπει να απαντήσετε, γιατί μειώσατε την κρατική επιχορήγηση κατά 31% στη συγκεκριμένη ομοσπονδία.

Επικαλείστε την αξιοκρατία του συστήματος αξιολόγησης «ΧΙΛΩΝ» με μετρήσιμους δείκτες, όπως λέτε, που αποτελεί, κατά τη γνώμη μας, το κυβερνητικό άλλοθι για την καταβολή της χρηματοδότησης. Δηλαδή, αξιολογείσαι θετικά; Έχεις επιχορήγηση. Αξιολογείσαι αρνητικά; Δεν έχεις επιχορήγηση ή σταδιακά μειώνεται μέχρι εξαφάνισης και ούτω καθεξής. Καμμία αξιοκρατία μέχρι τώρα, καμμία αξιολόγηση, όπως λέγατε, στις ομοσπονδίες. Εσείς τα λέγατε… ότι «θα κάνουμε αξιολόγηση». Απλά είναι το τυράκι στη φάκα, για να κόψετε σταδιακά την κρατική επιχορήγηση.

Μάλιστα λέγατε ότι στο πλαίσιο της διαφάνειας θα δημοσιοποιούσατε την αξιολόγηση όλων των ομοσπονδιών από το πρόγραμμα «ΧΙΛΩΝ», βάσει του οποίου ορίζεται το ύψος τακτικής επιχορήγησης της κάθε αθλητικής ομοσπονδίας. Πείτε μας, λοιπόν, ποιες ομοσπονδίες αξιολογούνται και πώς. Τι θα πάρει η κάθε μία ομοσπονδία από αυτό το πρόγραμμα; Δεν μας έχετε πει μέχρι σήμερα.

Με τα 658.000 ευρώ μειωμένα, όπως λέω, κατά 31% πραγματικά μπορεί να επιβιώσει μία ομοσπονδία, όταν 400.000 είναι μόνο για τη μισθοδοσία με τρία τμήματα συν ένα ολυμπιακό, με συμμετοχές σε αθλητικές διοργανώσεις εντός και εκτός χώρας; Είναι επίσης γνωστό ότι τα σωματεία συντηρούνται, μιλάμε τώρα για ενοικιάσεις χώρων, μισθοδοσία, προπονητές, συμμετοχή στους αγώνες κ.λπ., από συνδρομές των γονέων. Η μείωση ωστόσο των εσόδων από αυτές τις συνδρομές και άλλους πόρους λόγω κρίσης, ακρίβειας, πανδημίας έχει ως συνέπεια τη μείωση των αναγκών απασχόλησης προπονητών, προπονητριών και άλλων εργαζομένων.

Η ΕΓΟ υπολόγισε τον σχεδιασμό της έχοντας ως βάση, σας το είπα και στην πρωτολογία, την επιχορήγηση του 2021 και έτσι κάνουν τον σχεδιασμό τους όλες οι ομοσπονδίες. Λαμβάνουν, φυσικά, υπ’ όψιν ότι θα έχουν και χρηματοδότηση από το «Στοίχημα». Αυτός ο σχεδιασμός μιλούσε για συμμετοχή σε αγώνες, για προπονητικά camp στο εξωτερικό και στο εσωτερικό δεδομένου μάλιστα ότι το 2022 είναι το πρώτο έτος εφαρμογής των κριτηρίων πρόκρισης για τους Ολυμπιακούς Αγώνες του 2024.

Βέβαια θα μπορούσαμε να μιλάμε αρκετή ώρα, γιατί τα προβλήματα που αντιμετωπίζουν οι ομοσπονδίες, στην προκειμένη περίπτωση η ΕΓΟ, είναι και προβλήματα υποδομών, στέγης. Καλά τα λόγια, αλλά στην πράξη όμως τι γίνεται. Το τεράστιο πρόβλημα της γυμναστικής, τόσο στην ανάπτυξη του αθλήματος όσο και για τις υψηλές επιδόσεις, είναι η έλλειψη κατάλληλων αθλητικών εγκαταστάσεων. Θα επανέλθουμε βέβαια με σχετική ερώτηση σε σχέση με τα θέματα της στέγης, της τεχνικής υποδομής και πάει λέγοντας.

Σε κάθε περίπτωση τα όσα συμβαίνουν σήμερα, κατά την άποψη του Κομμουνιστικού Κόμματος Ελλάδας, είναι το αποτέλεσμα των πολιτικών στον αθλητισμό που έχουν εφαρμόσει σήμερα όχι μόνο η δική σας Κυβέρνηση, αλλά και όλες οι προηγούμενες κυβερνήσεις, το συνεχίζει φυσικά η σημερινή της Νέας Δημοκρατίας, οι οποίες όλες ως πάγια τακτική είχαν και έχουν μέσω της αυξανόμενης μιζέριας η πολιτεία απλώς να βγάζει την υποχρέωση για τη στήριξη του αθλητισμού. Η πολιτική της υποχρηματοδότησης και η απεμπόληση οποιασδήποτε κρατικής ευθύνης για στήριξη του ερασιτεχνικού αθλητισμού μάς δείχνει ακριβώς ποια είναι η στόχευση της Κυβέρνησης, δηλαδή η ακόμα μεγαλύτερη εμπορευματοποίηση του αθλητισμού και απλά η προβολή της βιτρίνας και τίποτα περισσότερο.

Ο αθλητικός κόσμος, λοιπόν, πρέπει να πάει και θα πάει ενάντια σε αυτά τα σχέδια της Κυβέρνησης, κατά την άποψή μας. Η λύση είναι μία, δεν μπορεί να είναι πολλές. Είναι η σταθερή κρατική χρηματοδότηση στο ύψος κάθε φορά των πραγματικών αναγκών των ομοσπονδιών και των σωματείων. Δεύτερον, η κρατική ευθύνη για την ύπαρξη σύγχρονων δομών και υποδομών, που να καλύπτουν τις ανάγκες του λαού της κάθε περιοχής και φυσικά να βελτιώνονται συνεχώς και, τέλος, να καταργηθεί ο τζόγος και η νομιμοποίησή του στη συνείδηση του λαού. Δεν μπορεί να καθορίζεται η ύπαρξη του αθλητισμού από τον τζόγο. Είναι απαράδεκτο όχι μόνο για τους οικονομικούς λόγους, αλλά και από άποψη αξιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κύριος Υφυπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αγαπητέ συνάδελφε, άκουσα με πολλή προσοχή τα όσα είπατε. Διαφωνώ όμως. Διαφωνώ με τον τρόπο που προσπαθείτε να παρουσιάσετε την κατάσταση. Την αλήθεια τη λένε τα νούμερα και δεν λένε ψέματα. Εκεί στο Κομμουνιστικό Κόμμα Ελλάδας θεωρώ ότι έχετε ένα πρόβλημα με την πρόσθεση και με τα ποσοστά και θα σας το αποδείξω αμέσως τώρα. Μη γελάτε, παρακαλώ.

Η οικονομική ενίσχυση αποκλειστικά και μόνο των πενήντα τριών αθλητικών ομοσπονδιών για το έτος 2022 ανέρχεται σε 23.813.143 ευρώ και είναι αυξημένη κατά 37,25% σε σχέση με το 2021 καθώς τους διατίθενται επιπλέον 6.462.943 ευρώ. Καταθέτω στα Πρακτικά τη λίστα με τη χρηματοδότηση της κάθε ομοσπονδίας σε σύγκριση με το περσινό έτος. Δείτε προσεκτικά, παρακαλώ πολύ, και είμαι βέβαιος ότι θα αναθεωρήσετε τα όσα είπατε λίγο πριν.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πράγματι η Ελληνική Γυμναστική Ομοσπονδία έλαβε ως τακτική επιχορήγηση το ποσό των 658.483 ευρώ σε δύο δόσεις. Καταθέτω στα Πρακτικά και τις δύο αποφάσεις, που επιβεβαιώνουν το ποσό το οποίο σας ανέφερα μόλις τώρα.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Συντυχάκη, η Ελληνική Γυμναστική Ομοσπονδία κατατάσσεται έκτη στη σειρά χρηματοδότησης των αθλητικών ομοσπονδιών, λαμβάνοντας συνολικά το ποσό του 1.131.302 ευρώ έναντι των 900.000 ευρώ που είχε λάβει το 2021. Δηλαδή, πολύ απλά, για να καταλάβετε -σας το λέω πολύ αργά και σταθερά- έχει αύξηση κατά 19,8% σε σχέση με την περσινή σεζόν…

**ΕΜΜΑΝΟΥΗΛ ΣΥΝΤΥΧΑΚΗΣ:** Και το «Στοίχημα» μέσα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν σας διέκοψα.

Και, βεβαίως, δεν πρόκειται να υπάρξει οποιαδήποτε κατάργηση ούτε μείωση στη συνολική χρηματοδότηση που θα παίρνει από το κράτος. Αύξηση είχε κατά 19%, όχι μείωση, που επικαλείστε. Άρα, παρακαλώ πολύ, όχι ψέματα την ώρα που τα νούμερα μιλούν και είναι αδιάσειστα.

Δεν θα σταθώ δε στην προσπάθεια που κάνετε να υποβαθμίσετε την πηγή της χρηματοδότησης των αθλητικών μας φορέων από τη φορολόγηση των κερδών του «Στοιχήματος», παρουσιάζοντάς το τη μία ως αμφίβολο αν θα καταβληθεί ξανά και από την άλλη ως τέχνασμά μας για να καταργήσουμε την τακτική επιχορήγηση. Όχι βέβαια. Ποιος σας τα είπε αυτά; Έχετε μεγάλη φαντασία.

Πρόκειται για μια τεράστια ανάσα για τη βάση της αθλητικής μας οικογένειας και τις εθνικές μας ομάδες, που μας κάνουν υπερήφανους με τις επιδόσεις τους. Τα χρήματα δε από το «Στοίχημα» αφορούσαν όντως τις εθνικές ομάδες όλων των αθλημάτων που καλλιεργεί και η συγκεκριμένη ομοσπονδία. Άρα λιγότερο βάρος από την τακτική επιχορήγηση και μεγαλύτερη ελάφρυνση μέσα από το «Στοίχημα» για τις εθνικές ομάδες και όλα αυτά τα οποία τις ακολουθούν. Δεν μπορείτε να υποβαθμίζετε μια τεράστια οικονομική ενίσχυση της τάξεως των 62 εκατομμυρίων συνολικά ευρώ.

Πείτε μου, σας παρακαλώ: Πότε είδατε να λαμβάνει ο ελληνικός αθλητισμός στο σύνολό του τέτοιο επιπλέον ποσό, ώστε να το βάζετε σε μια διαδικασία συγκρίσεων και υποκαταστάσεων;

Σε ό,τι αφορά την καθιέρωσή του, να σας καθησυχάσω. Το μέτρο είναι μόνιμο και διαρκούς χαρακτήρα και νέα χρηματοδότηση προγραμματίζεται να δοθεί τον Ιανουάριο εμπροσθοβαρώς για τα έσοδα που θα εισπραχθούν το 2023. Θα το επαναλάβω: Τον Ιανουάριο θα λάβουν όλες οι ομοσπονδίες, όλα τα επαγγελματικά και ερασιτεχνικά αθλήματα, όλα τα ερασιτεχνικά αθλητικά σωματεία που είναι εγγεγραμμένα στο μητρώο χρηματοδότηση από τα κέρδη των στοιχηματικών εταιρειών. Το έχει ήδη επισημάνει άλλωστε και ο καλός συνάδελφος Υπουργός Οικονομικών κ. Σταϊκούρας και καταθέτω στα Πρακτικά, για να ενημερωθείτε, και τη σχετική ανακοίνωση βάσει της οποίας δεσμεύεται και το Υπουργείο Οικονομικών, που έχει τον μηχανισμό συγκέντρωσης αυτών των χρημάτων.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μέτρο που εσείς υποτιμάτε, οι ίδιες οι αθλητικές ομοσπονδίες το επαίνεσαν αναγνωρίζοντας την αξία του και μάλιστα με κοινή ανακοίνωση. Ανάμεσα σε αυτές που συνυπογράφουν είναι και η ίδια η ομοσπονδία που σήμερα εσείς επικαλείστε ότι τάχα μου αμφισβητεί. Είναι η ίδια η Ελληνική Γυμναστική Ομοσπονδία. «Οι αθλητικές ομοσπονδίες της χώρας χαιρετίζουν θερμά και εκφράζουν τη μεγάλη ικανοποίηση τους προς τον Υφυπουργό Αθλητισμού και συνολικά την Κυβέρνηση για την υλοποίηση με συνέπεια του εξαιρετικά σημαντικού προγράμματος οικονομικής στήριξης του ερασιτεχνικού αθλητισμού στο σύνολό του», κ.λπ.. «Ευρισκόμενοι σε περίοδο κατά την οποία οι εθνικές μας ομάδες προετοιμάζονται για σημαντικές διοργανώσεις, οι ομοσπονδίες νιώθουν την έμπρακτη στήριξη της πολιτείας και μπορούν να παρέχουν στους αθλητές τους τις καλύτερες δυνατές συνθήκες προετοιμασίας προς την εκπλήρωση των υψηλών αγωνιστικών στόχων. Σε εποχές με σημαντικές ιδιαιτερότητες για τη χώρα μας αλλά και όλο τον κόσμο το Υφυπουργείο Αθλητισμού και η Κυβέρνηση αποδεικνύουν την έμφαση που δίνουν στον αθλητισμό και τους ευχαριστούμε.».

Καταθέτω για τα Πρακτικά την επίσημη ανακοίνωση, κοινή ανακοίνωση όλων των ομοσπονδιών και της Ελληνικής Γυμναστικής Ομοσπονδίας.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ασχολίαστος ο χαρακτηρισμός της χρηματοδότησης ως αποκούμπι του αθλητισμού, διότι αυτό που εσείς προσπαθείτε να το περάσετε στα ψιλά η δικιά μας η Κυβέρνηση, με τη στήριξη του ίδιου του Πρωθυπουργού, του Κυριάκου Μητσοτάκη, και των αρμοδίων εξαιρετικών συναδέλφων έχει ως παράδειγμα στήριξης των διεθνών αθλητριών και αθλητών για ακόμα εντονότερη ανάπτυξη κάθε αθλήματος, ανεξαρτήτως δημοφιλίας, για να σηκώσουν οι εθνικές μας αποστολές ακόμα ψηλότερα την Ελλάδα στις διεθνείς διοργανώσεις, στο παγκόσμιο γίγνεσθαι.

Και επειδή βάλατε κι άλλα θέματα, όπως των εγκαταστάσεων…

**ΠΡΟΕΔΡΕΥΩΝ (Δημήτριος Βίτσας):** Δεν τα αφήνουμε τα υπόλοιπα θέματα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σε επόμενη ερώτηση που τυχόν καταθέσετε, είμαι στη διάθεσή σας να απαντήσω.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Οι επόμενες πέντε ερωτήσεις αφορούν το Υπουργείο Περιβάλλοντος και Ενέργειας. Θα απαντήσει σε αυτές ο Υφυπουργός κ. Νικόλαος Ταγαράς.

Ξεκινάμε με την τρίτη με αριθμό 68/17-10-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Περιβάλλοντος και Ενέργειας,με θέμα: «Για την εγκατάσταση υβριδικών σταθμών παραγωγής ηλεκτρικής ενέργειας στα Αστερούσια Περιφερειακής Ενότητας Ηρακλείου Κρήτης».

Ας κάνουμε όλοι μια προσπάθεια να κρατάμε τον χρόνο.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ και πάλι, κύριε Πρόεδρε.

Κύριε Υπουργέ, με βάση τη μελέτη περιβαλλοντικών επιπτώσεων για το έργο εγκατάστασης υβριδικών σταθμών παραγωγής ηλεκτρικής ενέργειας της εταιρείας «ΑΚΤΙΝΑ ΚΡΗΤΗΣ Α.Ε.», προβλέπεται η εγκατάσταση ανεμογεννητριών και φωτοβολταϊκών και των συνοδών τους έργων σε επτά θέσεις συνολικής έκτασης ενός εκατομμυρίου οκτακοσίων ογδόντα εννέα χιλιάδων τετραγωνικών μέτρων στους πρόποδες της ανατολικής πλευράς των Αστερουσίων, σε περιοχές των Δήμων Μινώα Πεδιάδος και Αρχανών - Αστερουσίων. Γι’ αυτή την ιδιωτική επένδυση υπάρχουν εντονότατες αντιδράσεις φορέων και συλλογικών οργάνων, όπως του Δημοτικού Συμβουλίου Αρχανών - Αστερουσίων, που επισημαίνουν τις μη αναστρέψιμες συνέπειες, το περιβαλλοντικό και οικονομικό πλήγμα που θα δεχθεί η περιοχή, που είναι μοναδικής φύσης και πολιτιστικής κληρονομιάς και τοπίου και από το 2020 έχει ενταχθεί στο Παγκόσμιο Δίκτυο Αποθεμάτων Βιόσφαιρας της UNESCO.

Η εγκατάσταση υβριδικών σταθμών παραγωγής ηλεκτρικής ενέργειας σε μια τέτοιας ιδιαίτερης σημασίας περιοχή θα υποθηκεύσει την οικονομική της δραστηριότητα, διώχνοντας αγρότες, κτηνοτρόφους, μελισσοκόμους, αλλάζοντας τις χρήσεις γης. Σημειωτέον, τμήματα των περιοχών ενδιαφέροντος των έργων βρίσκονται εντός περιοχής αναζήτησης γεωργικής γης πρώτης προτεραιότητας. Επίσης, θα πλήξει και θα προσβάλει ανεπανόρθωτα το περιβάλλον, αλλοιώνοντας την ιστορική, αρχαιολογική, οικολογική φυσιογνωμία του και προξενώντας συνολικά ανεπανόρθωτη ζημιά, μόνο και μόνο για να εξυπηρετηθούν τα κέρδη των ομίλων που θα εμπλακούν στην επένδυση.

Από αυτή την άποψη, είναι πρόκληση το γεγονός ότι η πλειοψηφία της Επιτροπής Περιβάλλοντος της Περιφέρειας Κρήτης γνωμοδότησε θετικά για τη μελέτη περιβαλλοντικών επιπτώσεων του έργου, μολονότι η γνωμοδότηση της αρμόδιας υπηρεσίας, της Διεύθυνσης Περιβάλλοντος και Χωρικού Σχεδιασμού, ήταν αρνητική. Εξίσου προκλητικές είναι και οι ουσιαστικές ελλείψεις της ίδιας της μελέτης, με συνέπεια την υποβάθμιση των περιβαλλοντικών επιπτώσεων του έργου. Δεν γίνεται, όμως, καμμία αναφορά στην άμεση γειτνίαση, για παράδειγμα. Η ελάχιστη απόσταση μίας από αυτές από τις θέσεις -Χουλί - Μετόχι, όπως λέγεται- της εγκατάστασης του υβριδικού σχεδιάζεται περίπου τριακόσια μέτρα από τις περιοχές του δικτύου «NATURA 2000».

Όλα, λοιπόν, τα παραπάνω επιβεβαιώνουν τις συνέπειες για τον λαό της πολιτικής της πράσινης ανάπτυξης και της απελευθέρωσης της ενέργειας που προωθούν όλες οι κυβερνήσεις, οι οποίες συνάμα διαμορφώνουν το έδαφος με το σχετικό νομικό οπλοστάσιο, το οποίο θωρακίζει την επιχειρηματική δράση, ακόμα και σε προστατευόμενες περιοχές, μετατρέποντας το περιβάλλον σε εμπόρευμα και κερδοφόρα διέξοδο στα εκμεταλλευτικά τους σχέδια.

Για όλα αυτά, κύριε Υπουργέ, σας ρωτάμε ποια είναι τα μέτρα που προτίθεται να πάρει η Κυβέρνηση, ώστε να αποτραπεί ακόμα ένα έγκλημα των επιχειρηματικών ομίλων της λεγόμενης «πράσινης οικονομίας», όπως αυτό της εγκατάστασης του υβριδικού σταθμού στην περιοχή των Αστερουσίων του Ηρακλείου Κρήτης.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, χαίρομαι για την ευαισθησία σε θέματα που αφορούν στην προστασία του περιβάλλοντος και της περιοχής σας. Να πω ότι, λόγω των χαρακτηριστικών, σε ό,τι αφορά την περιβαλλοντική αδειοδότηση για τη συγκεκριμένη δραστηριότητα υπάγεται στην κατηγορία Α2 και η περιβαλλοντική αδειοδότηση ανήκει στην αρμοδιότητα της Αποκεντρωμένης Διοίκησης Κρήτης από την αρμόδια υπηρεσία. Αυτή τη στιγμή που μιλάμε βρίσκεται στη φάση της διαβούλευσης και όταν ολοκληρωθεί η διαβούλευση και υπάρξουν οι απαντήσεις από τους φορείς προς τους οποίους έχει απευθυνθεί, για να εκφράσουν την άποψή τους, θα αξιολογηθούν όλες οι παρατηρήσεις, όλες οι προτάσεις όλων των φορέων, θεσμικών αλλά και κοινωνικών. Διότι είναι η δημόσια διαβούλευση, όπως γνωρίζετε και εσείς.

Είναι αλήθεια ότι είναι πλησίον, δεν είναι εντός περιοχής προστατευόμενης «NATURA 2000», αλλά είναι σε μικρή απόσταση, περίπου τριακόσια πενήντα μέτρα από τα όρια αυτής της περιοχής. Kαι γι’ αυτό και χρήζει περαιτέρω, αν θέλετε, μελετών, όπως, για παράδειγμα, ειδικής οικολογικής αξιολόγησης, όπως προβλέπεται από την ισχύουσα νομοθεσία.

Αυτή τη στιγμή που μιλάμε υπάρχουν φορείς -και θα αναφερθώ σε ποιους- που έχουν απαντήσει θετικά, όπως και φορείς που έχουν απαντήσει αρνητικά με το έγγραφο που πολύ πρόσφατα πήραμε και από την Αποκεντρωμένη Διοίκηση Κρήτης. Συγκεκριμένα: Η Εφορεία Αρχαιοτήτων Ηρακλείου έχει ομόφωνα θετική γνωμοδότηση. Η Υπηρεσία Νεοτέρων Μνημείων και Τεχνικών Έργων Κρήτης έχει δώσει θετική, υπό όρους, γνωμοδότηση. Η Εφορεία Παλαιοανθρωπολογίας - Σπηλαιολογίας Νοτίου Ελλάδος γνωμοδότησε θετικά, με όρους. Το Υπουργείο Τουρισμού εξέφρασε θετική άποψη. Η Διεύθυνση Δασών Ηρακλείου και η Διεύθυνση Συντονισμού και Επιθεώρησης Δασών έχουν απαντήσει θετικά, με όρους που θέτουν. Το Υπουργείο Εθνικής Άμυνας το ίδιο. Η Διεύθυνση Υδάτων της Αποκεντρωμένης Διοίκησης Κρήτης δεν έχει εκφράσει αντιρρήσεις και βάζει προϋποθέσεις για την κατασκευή του έργου. Η Υπηρεσία Πολιτικής Αεροπορίας έχει γνωμοδοτήσει θετικά. Όσον αφορά την Περιφέρεια Κρήτης, εδώ υπάρχουν στοιχεία που χρήζουν περαιτέρω συμπλήρωσης. Οι δήμοι, όμως, ο Δήμος Αρχανών και Αστερουσίων έχει εκφράσει ομόφωνα αρνητική θέση, όπως και ο Δήμος Μινώα Πεδιάδας το ίδιο. Αυτά είναι τα ισχύοντα μέχρι σήμερα.

Και επειδή είπα ότι είναι σε εξέλιξη οι γνωμοδοτήσεις στη φάση της διαβούλευσης, μόλις ολοκληρωθούν -και σύντομα θα ολοκληρωθούν- θα έχουμε την αξιολόγηση από την αρμόδια επιτροπή της αποκεντρωμένης διοίκησης της περιφέρειας. Οφείλουν όμως να λάβουν υπ’ όψιν, όπως και να ’χει, και σε περίπτωση που θα προχωρήσει η διαδικασία, ακριβώς λόγω της εγγύτητας προς τα όρια της προστατευόμενης περιοχής, να υπάρξει και ειδική οικολογική αξιολόγηση, όπως από το θεσμικό πλαίσιο που προβλέπεται.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Αυτά τα εισαγωγικά για το πού βρισκόμαστε. Θα συμπληρώσω όμως στη δευτερολογία μου. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλησπέρα σας και από εμένα, καλή εβδομάδα.

Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ακριβώς αυτό, κύριε Υπουργέ, το ότι φέρνουμε για συζήτηση το συγκεκριμένο θέμα οφείλεται στο γεγονός ότι βρίσκεται σε μία φάση διαβούλευσης. Άρα υπάρχουν τα περιθώρια να αναστραφεί το συγκεκριμένο κλίμα και να παρθεί πίσω η συγκεκριμένη επένδυση, να μπει δηλαδή εμπόδιο στην εγκατάσταση αυτού του υβριδικού πάρκου.

Το γεγονός ότι λέτε ότι υπάρχουν περιθώρια να εξεταστούν οι μελέτες, να γίνουν παρατηρήσεις επί αυτών κ.λπ. το κρατάμε. Σε κάθε περίπτωση όμως πρέπει να λάβετε υπ’ όψιν σας ότι πριν απ’ όλα αντιδρούν οι κάτοικοι της περιοχής, δηλαδή αντιδρά ο λαός. Υπάρχουν φορείς που λέτε ότι συμφωνούν με την επένδυση. Υπάρχουν όμως και φορείς που λένε ότι δεν συμφωνούν με την επένδυση. Και οι φορείς που λένε ότι δεν συμφωνούν με τη συγκεκριμένη επένδυση κατά κύριο λόγο είναι αυτοί που έχουν την άμεση επαφή και επικοινωνία με τον λαό. Αυτό, λοιπόν, θα πρέπει να ληφθεί σωστά σοβαρά υπ’ όψιν. Και το λέμε αυτό διότι οι «πράσινοι» επενδυτές στην κυριολεξία θα τα σαρώσουν όλα σε αυτή την περιοχή.

Εσείς παραδεχτήκατε στην πρωτολογία σας ότι βρίσκεται σε πολύ μικρή απόσταση από περιοχή «NATURA», στα τριακόσια πενήντα μέτρα. Άρα, λοιπόν, είναι βάσιμες οι καταγγελίες, οι υποψίες ότι αυτή η περιοχή θα υποστεί ανεπανόρθωτη βλάβη. Και μιλάμε για μία περιοχή μοναδικής φυσικής και πολιτιστικής κληρονομιάς και τοπίου, η οποία από το 2000 έχει ενταχθεί στο παγκόσμιο δίκτυο αποθεμάτων βιόσφαιρας της UNESCO.

Επιβεβαιώθηκε και με την απόφαση αυτής της επιτροπής περιβάλλοντος η υποκρισία της πλειοψηφίας του περιφερειακού συμβουλίου που παρουσίασε την ειδική περιβαλλοντική μελέτη των περιοχών του δικτύου «NATURA» Κεντρικής και Ανατολικής Κρήτης «NATURA 2000» τάχα ως φιλοπεριβαλλοντική, ενώ στην πραγματικότητα και οι περιοχές «NATURA» θυσιάζονται σε αυτό που λέμε «καπιταλιστική κερδοφορία».

Τώρα, η εγκατάσταση του υβριδικού σταθμού, που έχει ένα μέγεθος φαραωνικό, θα έλεγα, αν μου επιτρέπεται η έκφραση αυτή, με την πρόβλεψη ανεμογεννητριών και φωτοβολταϊκών, με όποια έργα συνοδεύονται κ.λπ., δεν θα καλύπτει καμμία ενεργειακή ανάγκη του νησιού. Καμμία. Υπηρετεί απλά επενδυτικούς σχεδιασμούς των ενεργειακών ομίλων που σκοπό έχουν αποκλειστικά το κέρδος, αλλά θα προκληθεί και μη αναστρέψιμη περιβαλλοντική υποβάθμιση από τη διάνοιξη τεράστιων δρόμων και θεμελίων για την τοποθέτηση των ανεμογεννητριών, με ό,τι αυτό συνεπάγεται.

Πίσω από τέτοιες επενδύσεις, όπως και πίσω από την ενεργειακή φτώχεια, είναι η πολιτική της απελευθέρωσης της ενέργειας της Ευρωπαϊκής Ένωσης, που φυσικά έχουν υπηρετήσει, υπηρετούν και υλοποιούν διαχρονικά όλες οι κυβερνήσεις τα τελευταία χρόνια. Είναι πολιτική της πράσινης μετάβασης. Οδηγεί στην απαξίωση ενεργειακών πηγών και τα λεγόμενα «αντισταθμιστικά οφέλη», τα οποία ακούγονται για να δελεάσουν τον κόσμο, στην πραγματικότητα είναι το «τυράκι στη φάκα», που στοχεύει στην ενσωμάτωση αιτημάτων, στην εξαγορά ενός τμήματος των κατοίκων που αντιδρούν μέσα από την παρέμβαση τοπικών παραγόντων με την κατασκευή διαφόρων έργων από την ανάδοχο εταιρεία με τη μορφή συνήθως των χορηγιών. Βέβαια, αυτές οι τεράστιες κατασκευές στην πορεία θα γίνουν κουφάρια, κύριε Υπουργέ, χωρίς καμμία μελέτη αποκατάστασης της περιοχής μετά από χρονικό διάστημα λίγων χρόνων και με ελεγχόμενη ποσότητα παραγόμενης ενέργειας, η οποία κάθε χρόνο θα βαίνει μειούμενη.

Θα μου πείτε, υπάρχει πρόταση; Βεβαίως. Το ΚΚΕ έχει πρόταση, αλλά δεν χωράει στη στρατηγική αντίληψη της απελευθέρωσης για την ενέργεια. Εμείς μιλάμε για αξιοποίηση όλων των μορφών ενέργειας. Δεν τις ξορκίζουμε. Το αντίθετο μάλιστα. Απλά το ερώτημα που προκύπτει -και εδώ είναι η θεμελιακή διαφορά μας- είναι ενεργειακή ανάπτυξη, πράσινη μετάβαση για ποιον; Θα είναι για τους πολίτες; Θα είναι για τους αγρότες, για τους εργαζόμενους συνολικά, για τα λαϊκά στρώματα ή θα είναι για κάποιους μονοπωλιακούς ομίλους που πάλι λυμαίνονται τον πλούτο αυτής της χώρας και καταστρέφουν το περιβάλλον και τη γη;

Για άλλη μια φορά, λοιπόν, σας λέμε: Αποτρέψετε αυτό το έγκλημα. Αν δεν το κάνετε εσείς, προφανώς θα το κάνει ο ίδιος ο λαός της περιοχής, για να υπερασπίσει τη γη του, το περιβάλλον και τη ζωή του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Συντυχάκη.

Ορίστε, κύριε Υπουργέ, έχετε και εσείς τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, σέβομαι τις θέσεις και τις απόψεις που εκφράσατε πριν από λίγο. Θέλω να μοιραστώ μαζί σας, επειδή ειδικά για τα θέματα τα ενεργειακά αυτή η περίοδος έχει επιφέρει πολλές δυσκολίες σε θέματα κόστους ενέργειας και κατ’ επέκταση κόστους σε αγαθά που αφορούν την ίδια την ύπαρξή μας. Μιλάμε για ανανεώσιμες πηγές ενέργειας. Μιλάμε για αιολικά φωτοβολταϊκά πάρκα. Σε αυτό αναφέρεστε και εσείς σήμερα. Υπάρχουν περιοχές όπου απαγορεύεται τέτοια δραστηριότητα. Υπάρχουν όμως και περιοχές -είναι και αυτή- όπου επιτρέπεται και αν είναι κοντά σε προστατευόμενες περιοχές, με πρόσθετους όρους προστασίας, ώστε να μπορέσουμε να παράξουμε ενέργεια, αλλά να προστατεύσουμε και μια περιοχή που πράγματι έχει ιδιαιτερότητες και χρήζει περαιτέρω προστασίας. Γι’ αυτό είπα ότι οι αποφάσεις που έχουν οι θετικές γνωμοδοτήσεις εμπεριέχουν και προτάσεις ακριβώς στην κατεύθυνση της προστασίας λόγω εγγύτητας με την περιοχή που αναφέρατε. Αλλά δεν απαγορεύει. Σε κάθε περίπτωση θα αξιολογηθούν, όταν όλες οι γνωμοδοτήσεις πάνε στην αρμόδια επιτροπή για να αποφασίσει, στην Αποκεντρωμένη Διοίκηση Κρήτης.

Θέλω να σας πω ότι μέχρι το ’30 θα πρέπει να προσθέσουμε από ανανεώσιμες πηγές ενέργειας και από άλλες πηγές φιλικές προς το περιβάλλον περίπου 9 γιγαβάτ. Το 90% από αυτόν τον στόχο πρέπει να καλυφθεί από αιολικά και φωτοβολταϊκά. Και είναι κρίσιμο, όχι μόνο για να έχουμε δυνατότητα παραγωγής ενέργειας, αλλά να έχουμε και ασφάλεια στη διάρκεια και την παροχή για ενέργεια, διότι έχουμε και από αλλού με αυτά που εξελίσσονται, αλλά υπάρχει κίνδυνος -και έχουμε ζήσει- περιορισμών, για να μην πω και περικοπών.

Όλα αυτά, λοιπόν, από τη μία μάς κάνουν για λόγους εθνικής ασφάλειας ή ασφάλειας ενέργειας. Διότι οι ανανεώσιμες πηγές σε όλες τις πτυχές, πέρα από τη δυνατότητα παραγωγής με φιλικές προς το περιβάλλον μεθόδους και αξιοποιώντας τα ιδιαίτερα χαρακτηριστικά μας, ακριβώς επειδή είναι εντός των ορίων της πατρίδας μας, είναι και ασφαλείς ως διαδικασία συνέχισης και παραγωγής, να μην κινδυνεύουμε να μας κόψουν, δηλαδή, τη ροή παραγωγής για θέματα ενέργειας.

Και θέλω επιπλέον να αναφέρω, επειδή πράγματι το θέμα της προστασίας είναι κυρίαρχο, ότι είκοσι τρεις ειδικές περιβαλλοντικές μελέτες είναι σε εξέλιξη σε όλες τις προστατευόμενες περιοχές στην πατρίδα μας και τελικά για την κάθε μια με προεδρικό διάταγμα θα πρέπει να οριστούν και χρήσεις, ποιες δραστηριότητες επιτρέπονται, υπό ποιους όρους, για να υπάρξει ακριβώς αυτό στο οποίο αναφερθήκατε πριν, ένας πρόσθετος επικαιροποιημένος όρος ασφάλειας και προστασίας αυτών των περιοχών. Και ό,τι χρήσεις οριστούν για δραστηριότητες από αυτές τις ειδικές περιβαλλοντικές μελέτες κατισχύουν των όποιων άλλων χρήσεων για τις προστατευόμενες περιοχές που θα οριστούν από τα τοπικά και ειδικά πολεοδομικά σχέδια που γνωρίζετε -το έχω αναφέρει πολλές φορές- ότι εξελίσσονται, για να βάλουμε τάξη στον χώρο, προστατεύοντας το περιβάλλον, αλλά και δίνοντας ευκαιρίες ανάπτυξης, με όρους όμως και γνωρίζοντας από πριν ότι αυτή η ισορροπία θα τηρηθεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Καλή συνέχεια, κύριε Συντυχάκη.

Πάμε στην επόμενη ερώτηση. Είναι η πρώτη με αριθμό 56/12-10-2022 επίκαιρη ερώτηση δεύτερου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Περιβάλλοντος και Ενέργειας, με θέμα: «Ασφυκτική η κατάσταση με τη διαχείριση των απορριμμάτων της κεντρικής και νότιας Εύβοιας».

Κύριε Χατζηγιαννάκη, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, γνωρίζετε το μεγάλο πρόβλημα που έχει δημιουργηθεί με τη διαχείριση των στερεών αποβλήτων της Στερεάς Ελλάδας από τον φορέα διαχείρισης της περιοχής τον «ΦΟΔΣΑ Στερεάς Ελλάδας Α.Ε.».

Το πρόβλημα, κυρίως, εντοπίζεται στη διαχείριση των στερεών αποβλήτων του μεγαλύτερου μέρους της Εύβοιας. Γνωρίζετε σύμφωνα με τον εθνικό σχεδιασμό, από το 2016 κιόλας, αλλά και τον περιφερειακό σχεδιασμό, κατ’ επέκταση, ποιος ήταν ο στόχος για τα στερεά απόβλητα της Εύβοιας. Έτσι είχαμε κινηθεί και εμείς τότε ως Γενική Συνέλευση του φορέα διαχείρισης, του ΦΟΔΣΑ Στερεάς Ελλάδας, αλλά και εν συνεχεία, μετά το 2019, η καινούργια διοίκηση και οι καινούργιες δημοτικές αρχές που εκπροσωπούν τους δήμους - μέλη του ΦΟΔΣΑ.

Όλοι είχαν εντοπίσει ότι η διαχείριση των απορριμμάτων της κεντρικής και νότιας Εύβοιας πρέπει να γίνει με βάση τον σχεδιασμό που έκανε λόγο για μονάδα επεξεργασίας απορριμμάτων στη Χαλκίδα και καινούργιο κύτταρο, διότι το υπάρχον είχε ήδη κορεστεί από το 2020 και φαινόταν ότι ήταν ζήτημα χρόνου να κλείσει. Αυτό, δυστυχώς, συνέβη λίγες ημέρες πριν, στις 5 Σεπτεμβρίου, οπότε και οριστικά σταμάτησε να δέχεται απορρίμματα, με αποτέλεσμα εκατό χιλιάδες τόνοι απορριμμάτων ετησίως να είναι «στον αέρα» και να υποχρεώνονται αυτή τη στιγμή οι Δήμοι Χαλκιδέων, κυρίως, με εξήντα χιλιάδες τόνους απορριμμάτων, Διρφύων - Μεσσαπίων, με δεκαπέντε χιλιάδες τόνους, και οι Δήμοι Κύμης - Αλιβερίου και οι Δήμοι Καρύστου να πηγαίνουν στους ΧΥΤΑ Τρικάλων. Εκεί μεταφέρουν οι δύο πρώτοι τα απορρίμματά τους, ο τρίτος στον ΧΥΤΑ Ιστιαίας και ο τέταρτος στον ΧΥΤΑ Άμφισσας. Ενδιαμέσως γνωρίζετε ότι με απόφαση του Υπουργού, του κ. Σκρέκα, είχε επιλεγεί προσωρινά η λύση της Θήβας και μετά από αντιδράσεις αλλάξατε τις αποφάσεις.

Αντιλαμβάνεστε το μείζον ζήτημα. Ενώ από τον Δεκέμβριο του 2020 έχει κατατεθεί η πρόταση χρηματοδότησης για τη μονάδα επεξεργασίας απορριμμάτων αλλά και για το καινούργιο κύτταρο ΧΥΤΥ της Χαλκίδας, δυστυχώς μέχρι σήμερα δεν έχει προχωρήσει κάτι, οπότε είναι «στον αέρα» όλος ο σχεδιασμός. Δευτερευόντως αυτό φυσικά έχει δημιουργήσει ένα επιπρόσθετο, τεράστιο πρόβλημα στους δήμους για τη μεταφορά των απορριμμάτων -δεν ξέρουμε για πόσο χρόνο ακόμα- και ένα επιπρόσθετο κόστος στους δημότες, το οποίο υπερβαίνει τα 6 εκατομμύρια. Μόνο για τον Δήμο Χαλκίδας το επιπρόσθετο κόστος υπολογίζεται σε 4 εκατομμύρια σε ένα έτος για τη μεταφορά, εάν συνεχίσουν να πηγαίνουν στα Τρίκαλα.

Το ερώτημα είναι: Τι γίνεται με τον σχεδιασμό της ΜΕΑ Χαλκίδας και αν προτίθεσθε για όσο χρονικό διάστημα χρειαστεί, μέχρι να λυθεί αυτό το ζήτημα, να καλύψετε τα έξοδα της μεταφοράς, την αύξηση του κόστους δηλαδή, όπως έχει γίνει σε πάρα πολλές άλλες περιοχές της Ελλάδας, όπως λόγου χάριν σε αρκετά από τα Ιόνια Νησιά, στη Δυτική Ελλάδα, όπως Περιφέρεια Πελοποννήσου, όπου έχει γίνει σε πάρα πολλές περιπτώσεις εκεί που δεν υπήρχε διαχείριση απορριμμάτων; Το ρωτάμε φυσικά αυτό, για να μην αναγκαστούμε να δούμε σκηνές όπως αυτές που βλέπαμε στη Δυτική Ελλάδα με τα σκουπίδια σε διάφορες μεγάλες πόλεις, όπως στον Πύργο και σε άλλες πόλεις, στην Αχαΐα και στα νησιά του Ιονίου, στη Χαλκίδα και στην υπόλοιπη Εύβοια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε Ταγαρά, έχετε τον λόγο για τρία λεπτά.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, άλλο ένα μεγάλο θέμα, από τα μεγαλύτερα, που καθυστερήσαμε διαχρονικά να λύσουμε είναι το θέμα της διαχείρισης των απορριμμάτων.

Επειδή είχα την τιμή να υπηρετήσω την αυτοδιοίκηση σε όλα τα επίπεδά της για πολλά χρόνια, γνωρίζω καλά και το πρόβλημα αλλά και την αιτία καθυστέρησης. Διότι, ενώ όλοι συμφωνούσαμε στις μεθόδους επεξεργασίας, στην απαίτηση να λύσουμε τα προβλήματα που αφορούν στη διαχείριση των απορριμμάτων, όταν φθάναμε στο τέλος και έπρεπε να επιλέξουμε τον χώρο που έπρεπε να γίνει αυτή η εγκατάσταση, άρχιζαν οι επαναστάσεις. Τα ξέρετε και εσείς, γιατί τα έχετε ζήσει.

Έτσι φτάσαμε τώρα σε ένα δύσκολο σημείο, γιατί πρέπει να βρεθεί λύση. Δεν μπορεί άλλο να καθυστερήσει. Η απαίτηση για προστασία είναι καθολική και νομίζω ότι είναι ευθύνη όλων μας, αναλαμβάνοντάς την, να δώσουμε διεξόδους.

Σε ό, τι αφορά το συγκεκριμένο θέμα που θέσατε, να σας ενημερώσω πού ακριβώς βρίσκεται το θέμα της χρηματοδότησης, το οποίο, όπως ξέρετε, συνδυάζεται και αλληλοεπιδρά και εξαρτάται και από την ωριμότητα και ετοιμότητα της όλης μελέτης για το έργο και την περιβαλλοντική του αδειοδότηση.

Σε ό,τι αφορά το θέμα της χρηματοδότησης, θέλω να πω ότι υπεβλήθη από τον ΦΟΔΣΑ Στερεάς Ελλάδας, στις 30-12-2020, στην Ειδική Υπηρεσία Διαχείρισης του Επιχειρησιακού Προγράμματος –στο ΥΜΕΠΕΡΑΑ- το πρόγραμμα «Υποδομές Μεταφορών, Περιβάλλον και Αειφόρος Ανάπτυξη». Το ύψος χρηματοδότησης του αιτήματος είναι περίπου 48.506.000 ευρώ.

Η πρόταση βρίσκεται σε διαδικασία αξιολόγησης από την Ειδική Υπηρεσία Διαχείρισης του ΥΜΕΠΕΡΑΑ του συγκεκριμένου προγράμματος. Χρειάζεται να υπάρχει επικαιροποιημένη περιβαλλοντική αδειοδότηση, γιατί υπάρχουν θέματα που αφορούν στη διασφάλιση της απαιτούμενης γης, καθώς επίσης και θέματα που αφορούν -όπως είπα- στην περιβαλλοντική αδειοδότηση, η οποία υπεβλήθη στις 12-10-2021. Υπεβλήθη ως φάκελος τροποποίησης της ισχύουσας απόφασης έγκρισης περιβαλλοντικών όρων. Υπήρχε ΑΕΠΟ, υπεβλήθη αίτημα τροποποίησης, όμως επειδή ήταν ουσιώδεις οι αλλαγές και όχι επουσιώδεις, στις 30-11-2021 επεστράφη ο φάκελος και ζητήθηκε υποβολή μελέτης περιβαλλοντικών επιπτώσεων.

Η νέα, λοιπόν, μελέτη περιβαλλοντικών επιπτώσεων που έπρεπε να ακολουθήσει εξαρχής την όλη διαδικασία περιβαλλοντικής αδειοδότησης υποβλήθηκε στις 17-6-2022. Αυτή τη στιγμή που μιλούμε, είναι στη φάση διαβούλευσης, άρα και συλλογής γνωμοδοτήσεων από τους φορείς που εμπλέκονται σε όλη τη διαδικασία. Όταν ολοκληρωθεί η διαβούλευση, ανάλογα και με ό,τι περιγράφεται, θα εκδοθεί η καινούργια απόφαση έγκρισης περιβαλλοντικών όρων και αμέσως τότε θα αξιολογηθεί και η πρόταση που εκκρεμεί για χρηματοδότηση. Είπα ότι για να υπάρξει χρηματοδότηση και έγκριση για τέτοιο έργο, πρέπει να υπάρχει ωριμότητα σε ό,τι αφορά το έργο, συμπεριλαμβανομένης της περιβαλλοντικής αδειοδότησης.

Σε αυτό το σημείο βρισκόμαστε σήμερα. Πιστεύω ότι γρήγορα θα ολοκληρωθεί η απόφαση έγκρισης περιβαλλοντικών όρων, για να μπορέσει να αξιολογηθεί αμέσως από την επιτροπή στο ΥΜΕΠΕΡΑΑ που εκκρεμεί και να δώσει λύση στο μόνιμο πρόβλημα. Μέχρι τότε, βέβαια, γνωρίζω -γνωρίζετε και εσείς- ότι μέχρι να φτιαχτεί η νέα μονάδα πρέπει να βρούμε λύσεις -και συμφωνώ απόλυτα μαζί σας- συνεργαζόμενοι με όλους. Τα έχω κάνει αυτά που σας λέω, γιατί έχουμε περάσει από τέτοιες δύσκολες στιγμές. Και εδώ υπάρχει η συνεργασία των φορέων της αυτοδιοίκησης και υπάρχει και η πολιτεία, από την πλευρά μας, ώστε να μπορέσουμε, συντονίζοντας, να βρούμε διέξοδο, για να μην παρατηρούνται προβλήματα σαν και αυτά που λέτε στους δρόμους και τέτοιες εικόνες που δεν περιποιούν τιμή σε κανέναν μας.

Γι’ αυτό υπάρχει συνεργασία και με τη Θεσσαλία αλλά και με Θήβα, σε ό,τι αφορά τις ποσότητες -αν πρέπει να πάνε περισσότερες εδώ ή λιγότερες εκεί-, επειδή αυτά λειτουργούν στη φάση της μετάβασης ως συγκοινωνούντα δοχεία. Σε κάθε περίπτωση και ανάλογα με το αν καλύπτεται ο χώρος προς τον οποίο αποστέλλεται και δεν μπορεί να χωρέσει άλλα ή εάν υπάρχουν κάποιοι άλλοι χώροι –αναφέρομαι στο μεταβατικό στάδιο-, είμαστε εδώ για να συνεννοηθούμε και να συνεργαστούμε, ώστε να κατασκευαστεί γρήγορα το έργο που θα λύσει το πρόβλημα. Μέχρι τότε, όμως, πρέπει να δώσουμε λύση προσωρινά, αλλά με ασφάλεια για τη διαχείρισή τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Χατζηγιαννάκη, έχετε τον λόγο για τρία λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Υπουργέ, το ζήτημα που δημιουργείται, επειδή το γνωρίζετε, τα διαχρονικά αίτια των προβλημάτων της διαχείρισης των στερεών αποβλήτων δυστυχώς είναι γνωστά σε όλους μας και πράγματι οι ευθύνες είναι διαχρονικές. Έχουν να κάνουν, κυρίως, με την ελληνική πολιτεία, χωρίς όμως και οι φορείς της τοπικής αυτοδιοίκησης να έχουν λιγότερες ευθύνες και στην Εύβοια, εγώ θα έλεγα, όχι μόνο στην υπόλοιπη Ελλάδα.

Εδώ, όμως, έχουμε το συγκεκριμένο πρόβλημα ότι και ο ΠΕΣΔΑ, ο παλιός του 2016 και ο εθνικός σχεδιασμός -προφανώς βγήκε κατόπιν του εθνικού σχεδιασμού- προέβλεπε τη διαχείριση αυτή με τα έργα που τελικά προτάθηκαν και κατατέθηκε το 2020. Πρέπει υποχρεωτικά να εξασφαλιστεί η χρηματοδότηση, γιατί εάν δεν εξασφαλιστεί η χρηματοδότηση σε τόσο μεγάλο έργο προφανώς θα αναζητηθούν άλλες λύσεις οι οποίες θα επιβαρύνουν τους δημότες της Εύβοιας και μιλάω για ΣΔΙΤ. Εκτός αν είναι πρόθεση της Κυβέρνησης -να μας το πει- να αποκλείσει τα ευρωπαϊκά συγχρηματοδοτούμενα προγράμματα στα έργα του ΦΟΔΣΑ Στερεάς Ελλάδας και να προχωρήσουμε στη σύμπραξη δημοσίου και ιδιωτικού, το οποίο καταλαβαίνετε ότι έχει και μεγαλύτερο κόστος για τους πολίτες.

Εδώ, όμως, το ζήτημα είναι το εξής. Στην καινούργια προγραμματική σύμβαση, στο καινούργιο ΕΣΠΑ δεν είναι επιλέξιμοι οι χώροι υγειονομικής ταφής. Τουλάχιστον είδαμε τώρα ότι στην τελευταία τροποποίηση ότι υπάρχει μια διαφοροποίηση για απομακρυσμένες περιοχές. Αλλά στη Χαλκίδα δεν νομίζω να μπορεί να χαρακτηριστεί απομακρυσμένη περιοχή. Άρα υπάρχει κίνδυνος τουλάχιστον το έργο που μας ενδιαφέρει κύρια -δεν είναι η μονάδα επεξεργασίας, όπως καταλαβαίνετε, είναι το κύτταρο, γιατί αυτό θα δώσει τη λύση- αν δεν γίνουν γρήγορα οι διαδικασίες -και εμείς τα λέγαμε, επειδή έχω μιλήσει και εγώ ο ίδιος προσωπικά με το ΥΜΕΠΕΡΑΑ, από το καλοκαίρι έχω κάνει συνάντηση με τη διεύθυνση του ΥΜΕΠΕΡΑΑ- μήπως ξεχωρίσουν και τα έργα, χρηματοδοτηθεί ένα πολύ μικρότερο ως υποέργο ή τουλάχιστον να επιτραπεί η δημοπράτηση του έργου τόσο της Χαλκίδας όσο και της Θήβας που ξέρετε ότι είναι και αυτό υπό τη διαδικασία το τρίτο κύτταρο ΧΥΤΑ, ούτως ώστε να έχουμε έναν ορίζοντα κάποιων μηνών, να ξέρουμε ότι θα λυθεί το συγκεκριμένο ζήτημα της απόθεσης των απορριμμάτων της Εύβοιας.

Γνωρίζετε πολύ καλά ότι θα είναι πάρα πολύ δύσκολο να τελειώσει μέχρι να υλοποιηθεί το έργο. Δηλαδή, ακόμα και να εγκριθεί μέχρι τέλος του ’23, είναι πάρα πολύ δύσκολο. Το λογικό είναι να γίνει γέφυρα, αν δεν προλάβουμε τις διαδικασίες και να πάει στο επόμενο, πράγμα που είναι αμφίβολο αν μπορεί να γίνει στα κύτταρα. Οπότε αν είναι στον σχεδιασμό του Υπουργείου αφ’ ενός να μην περάσουμε σε συμπράξεις δημοσίου-ιδιωτικού στα συγκεκριμένα έργα, άρα να εξασφαλιστεί η χρηματοδότηση και το γνωρίζετε ότι η νομοθεσία μάς επιτρέπει να γίνει ακόμα και τώρα η ένταξη υπό τον όρο στην υπογραφή, όταν βγει ο διαγωνισμός στον αέρα, να υπάρχουν όλες οι περιβαλλοντικές διαδικασίες. Έχει γίνει σε πάρα πολλούς ΦΟΔΣΑ της Ελλάδος, έχει γίνει και στον ΦΟΔΣΑ Αττικής τέτοιου είδους διαδικασία και νομίζω ότι αν είναι η πρόθεση της Κυβέρνησης και του Υπουργείου να χρηματοδοτηθεί πράγματι το έργο της Χαλκίδας, μπορούν να ξεκινήσουν από τώρα οι διαδικασίες, είτε να σπάσει το έργο σε κύτταρο και μετά σε μονάδα επεξεργασίας είτε σε μια ενιαία χρηματοδότηση να ξεκινήσουν οι διαδικασίες, ώστε να είμαστε βέβαιοι ότι δεν θα κρατήσει πολύ, ότι δεν θα απενταχθεί το έργο, θα εξασφαλιστεί η χρηματοδότηση και δεν θα αναγκαστούμε να πάμε σε άλλες λύσεις που θα είναι δυσβάσταχτες για τους πολίτες της Εύβοιας.

Τέλος, θα χρηματοδοτηθεί το κόστος μεταφοράς; Αν είναι η πρόθεση του Υπουργείου αυτή, σε τι βαθμό θα χρηματοδοτηθούν; Γιατί όπως σας είπα πριν, μόνο το βάρος σε έναν χρόνο της μεταφοράς των απορριμμάτων -που απ’ ό,τι φαίνεται δεν θα το γλιτώσουμε- ξεπερνάει τα 6 εκατομμύρια. Άρα και χρηματοοικονομικά το έργο στα 48 εκατομμύρια καταλαβαίνετε ότι είναι απολύτως συμβατό. Δηλαδή δεν μπορούν ούτε οι «JASPER» -γιατί έχουμε ακούσει πάρα πολλές δικαιολογίες και πάρα πολλά θέματα πάνω στη συγκεκριμένη χρηματοδότηση- να αιτιολογήσουν για ποιον λόγο πρέπει να πληρώνουν οι πολίτες της Εύβοιας 6 εκατομμύρια τον χρόνο για τη μεταφορά τους μόνο, δηλαδή το έξτρα κόστος, ενώ μπορούν να χρηματοδοτηθούν με συγχρηματοδοτούμενο έργο και να γίνει και να είναι πολύ πιο σωστό και περιβαλλοντικά αλλά και πρακτικά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, είναι κρίσιμο να ολοκληρωθεί η περιβαλλοντική αδειοδότηση. Συμφωνώ μαζί σας. Και ό,τι χρειάζεται και αν μπορούμε να βοηθήσουμε, όπου μπορούμε, να ολοκληρωθεί, διότι έτσι θα επιταχυνθεί και η διαδικασία αξιολόγησης για τη μονάδα την οποία συζητούμε. Μέχρι τότε πρέπει όλοι μας να είμαστε σε ετοιμότητα για να συμβάλουμε γρήγορα σε οτιδήποτε χρειαστεί για να μην καθυστερούμε άλλο.

Ξέρετε, δεν εξηγήσαμε και δεν λέγαμε όλη την αλήθεια -θα γυρίσω λίγο στα προηγούμενα, για να επανέλθω στα σημερινά και στη συνέχεια να ολοκληρώσω-, δεν είπαμε στον πολίτη όταν αντιδρούσαμε για τη θέση που θα γίνει η μονάδα επεξεργασίας ότι όσο πιο μακριά τη στείλουμε, τόσο μεγαλύτερο και το κόστος της μεταφοράς. Γιατί και εξαγωγή μπορούμε να κάνουμε τα απορρίμματα. Άλλοι τα ζητούν, γιατί έχουν λύσει το πρόβλημα τους, γιατί υποκρύπτεται και στην πραγματικότητα όφελος μέσω της επεξεργασίας. Το λέω αυτό για να είμαστε όλοι συνεννοημένοι και να γνωρίζουμε ότι προστασία σημαίνει και κόστος που θα αναλάβουμε και όσο πιο μακριά τα στείλουμε, τόσο μεγαλύτερο θα είναι το κόστος. Αυτό το λέω ως οριζόντια αναφορά, γιατί είμαστε όλοι αντίθετοι ως προς τη θέση.

Σε ό,τι αφορά το ερώτημά σας αν θα καλυφθεί, αυτό που μπορώ να σας πω αυτή τη στιγμή είναι ότι δεν προβλέπεται κάλυψη για τη μεταφορά των απορριμμάτων από την κεντρική και νότια Εύβοια προς τις δύο κατευθύνσεις που θα πάνε. Είναι ένα θέμα που δεν είμαι έτοιμος να σας δώσω απάντηση από πλευράς κάλυψης κόστους αυτή τη στιγμή. Όμως θα επαναλάβω -και σε αυτό θα σταθώ- ότι το κρίσιμο είναι να μην πάμε σε παρατάσεις. Κάποιες μικρές είμαι βέβαιος ότι θα δοθούν. Ο Φεβρουάριος και ο Μάρτιος προς τις δύο κατευθύνσεις είναι πολύ κοντινός χρόνος. Γι’ αυτό είπα να επιταχύνουμε τη διαδικασία των αδειοδοτήσεων και της ωρίμανσης περιβαλλοντικά του συγκεκριμένου έργου -και εγώ από την πλευρά μου θα πιέσω-, ώστε να ολοκληρωθεί η επεξεργασία και η αξιολόγηση της πρότασης και η χρηματοδότηση του έργου -και των δύο που αναφερθήκατε και εσείς-, για να λύσουμε μεγάλα, σημαντικότατα, διαχρονικά προβλήματα.

Το αν θα είναι με σύμπραξη δημόσιου ή ιδιωτικού τομέα από πλευράς χρηματοδότησης, ποιο θα είναι το κόστος, επειδή γίνεται και στην Πελοπόννησο αυτή τη στιγμή και εξελίσσεται ένα ανάλογο έργο, νομίζω ότι ο ΦΟΔΣΑ αλλά και οι αυτοδιοικήσεις Α΄ και Β΄ βαθμού γνωρίζουν τις ιδιαιτερότητες, θα εκτιμήσουν τα δεδομένα και θα πάρουν την απόφαση που κρίνουν ότι είναι συμφέρουσα για τους πολίτες, ενημερώνοντας βεβαίως και λέγοντας ολόκληρη την αλήθεια και για το κόστος που τελικά θα επιμεριστεί σε όλους τους πολίτες, για να γνωρίζουν και τι εκπροσωπούν, αλλά και τι ευθύνη αναλαμβάνουν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Καλή συνέχεια, κύριε Χατζηγιαννάκη.

Συνεχίζουμε με την τέταρτη με αριθμό 65/17-10-2022 επίκαιρη ερώτηση του δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Παράνομες αδειοδοτήσεις κατασκευής υδροηλεκτρικού φράγματος στον Ερύμανθο Αχαΐας».

Κύριε Αρσένη, καλησπέρα σας, καλή εβδομάδα. Έχετε δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στην Πελοπόννησο υπάρχουν πάνω από εκατό άδειες για μικρά υδροηλεκτρικά μέχρι 10 MW. Σχεδιάζετε να τα εγκαταστήσετε σε ρέματα και ποτάμια, όπως ο Λούσιος, ο επιβαρυμένoς από τις πυρκαγιές σε Αχαΐα, Ηλεία και Αρκαδία, ο Ερύμανθος που υδροδοτεί τον Πύργο, ο Ελισσώνας, ο Μυλάοντας, ο Αροάνιος, ο Τράγος, η Νέδα, ο Αλφειός. Το 41% των πραγμάτων αυτών θέλετε να το βάλετε σε «NATURA».

Ήδη δεκαοκτώ υδροηλεκτρικά βρίσκονται υπό αδειοδότηση στον Ερύμανθο που θα διαταράξουν ανεπανόρθωτα την οικολογική ισορροπία με επιπτώσεις και στη δημόσια υγεία, ενώ θα έχει επιπτώσεις και στους καταρράκτες της Νέδας, της Νεμούτας, του Τρίτωνα κ.λπ..

Τον Ιούλιο το περιφερειακό συμβούλιο της αποκεντρωμένης διοίκησης γνωμοδότησε θετικά κατά πλειοψηφία για την κατασκευή και τη λειτουργία φράγματος στη Τεθρέα της Τριταίας Ερυμάνθου στην Αχαΐα και εκδόθηκε απόφαση στις 31 Αυγούστου για έγκριση περιβαλλοντικών όρων για το έργο. όμως, εδώ πέρα έχουμε και τον αγροτοκτηνοτροφικό σύλλογο Δήμου Ερυμάνθου και τον Πολιτιστικό Σύλλογο Αλεποχωριτών «Ο Ερύμανθος» να έχουν καταθέσει προσφυγή ενώπιον του Υπουργού κατά της συγκεκριμένης ΑΕΠΟ για πάρα πολύ απλούς και συγκεκριμένους λόγους.

Έχουμε παράνομη συγκρότηση συνεδρίασης και γνωμοδότησης για το θέμα του ΠΕΣΠΑ με συμμετοχή μέλους στο συμβούλιο με διπλή ιδιότητα: προέδρου και μέλους. Και παράνομη έκδοση της ΑΕΠΟ του έργου. Η τελική και κρίσιμη σύμφωνα με την ισχύουσα νομοθεσία γνωμοδότηση του ΠΕΣΠΑ για το έργο υπογράφηκε από τον πρόεδρό του ο οποίος ταυτόχρονα ήταν και ο τελικός υπογράφων της ΑΕΠΟ του έργου με διαφορετική ιδιότητα.

Δεδομένου ότι ο κατακερματισμός των υδάτινων σωμάτων, των ρεμάτων, των ποταμών είναι αντίθετος με την ευρωπαϊκή οδηγία για τα ύδατα, η πρόσφατη έκθεση της επιτροπής εμπειρογνωμόνων της Ευρωπαϊκής Ένωσης για τη βιώσιμη χρηματοδότηση ζητάει να αποφεύγεται εντελώς η κατασκευή μικρών υδροηλεκτρικών κάτω των 10 MW, καθώς αυτή οδηγεί σε αύξηση των κατακερματισμών των ποταμών. Η νέα στρατηγική της Ευρωπαϊκής Ένωσης για τη βιοποικιλότητα με ορίζοντα το 2030 προβλέπει την άρση εμποδίων και φραγμάτων. Να βγάλουμε αυτά που υπάρχουν, όχι να βάλουμε καινούργια, ώστε να αποκατασταθεί η ελεύθερη ροή τους σε μήκος είκοσι πέντε χιλιάδων χιλιομέτρων. Μέχρι το 2030 θα πρέπει να τα βγάλετε κι εσείς βάζετε καινούργια; Η πρόσφατη καταδίκη στο Ευρωπαϊκό Δικαστήριο τον Δεκέμβρη του 2020 μας ζητάει, κύριε Πρόεδρε, να σταματήσουμε να εγκαθιστούμε οποιοδήποτε τέτοιο έργο, είτε ΑΠΕ είτε τουριστικά, μέσα σε περιοχές «NATURA» χωρίς τα σχέδια διαχείρισης. Κι εδώ μιλάμε πάλι για περιοχές χωρίς σχέδια διαχείρισης.

Ερωτάται ο Υπουργός αν ήταν σύννομη η σύνθεση των μελών του περιφερειακού συμβουλίου περιβαλλοντικής αδειοδότησης, του ΠΕΣΠΑ. Θα προβείτε στις απαραίτητες ενέργειες προκειμένου να ακυρωθεί η ΑΕΠΟ; Αν δεν είναι σύμφωνη προφανώς και σύννομη η σύνθεση πώς είναι σύννομη και σχετική η γνωμοδότηση του ΠΕΣΠΑ; Δεσμεύεστε να συμμορφωθείτε με την οδηγία-πλαίσιο για τα νερά και την πρόσφατη έκθεση της επιτροπής εμπειρογνωμόνων της Ευρωπαϊκής Ένωσης για τη βιώσιμη χρηματοδότηση και την νέα στρατηγική της Ευρωπαϊκής Ένωσης για τη βιοποικιλότητα με ορίζοντα το 2030 και άρα να απορρίψετε αυτά τα έργα;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και σ’ αυτή θα απαντήσει ο Υφυπουργός Περιβάλλοντος και Ενέργειας, κ. Νικόλαος Ταγαράς.

Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, σέβομαι την ευαισθησία για θέματα που αφορούν στην προστασία του περιβάλλοντος. Το έχω πει πολλές φορές. Έχοντας ταυτόχρονα, όμως, και ως στόχο να καλύπτουμε και ανάγκες που είναι απαραίτητες. Άλλωστε περνάμε πολλά και κοστίζουν πολύ αυτά που εξελίσσονται στις μέρες μας. Αφορούν στον τρόπο, στα εργαλεία και τα μέσα παραγωγής ενέργειας. Πληρώνουμε τίμημα μεγάλο. Άρα η αξιοποίηση των ανανεώσιμων πηγών ενέργειας στην πατρίδα μας και αφού διαθέτουμε φυσικά αγαθά είναι στόχος μεγάλος προστατεύοντας, όμως, ταυτόχρονα και το περιβάλλον, όπως και εσείς αναφέρατε.

Είπατε για εκατό άδειες στην Πελοπόννησο για μικρά υδροηλεκτρικά έργα. Πράγματι. Δεν σημαίνει, όμως, ότι όλα λειτουργούν ή ότι όλα αυτά θα λειτουργήσουν στο τέλος. Αυτή τη στιγμή που μιλούμε δεκατέσσερα έργα συνολικής ισχύος 34,63 MW έχουν άδεια λειτουργίας. Οκτώ συνολικής ισχύος 22,92 MW έχουν άδεια εγκατάστασης. Ένα έργο 1,4 MW έχει έγκριση περιβαλλοντικών όρων. Τα υπόλοιπα πενήντα δύο, ισχύος συνολικής 104,53 MW, βρίσκονται σε αρχικό στάδιο αδειοδοτικής διαδικασίας. Και το λέω αυτό γιατί όπως και εσείς γνωρίζετε η πιο κρίσιμη φάση στη διαδικασία εξέλιξης από την αίτηση για παραγωγή ενέργειας -βεβαίως άδειας παραγωγού- μέχρι την κατασκευή και τη λειτουργία είναι η περιβαλλοντική αδειοδότηση. Εάν δεν συντρέχουν οι προϋποθέσεις που πρέπει και επιβάλλονται από το θεσμικό πλαίσιο ακόμα κι έχει πάρει άδεια παραγωγού ή βεβαίωση παραγωγού δεν προχωράει η δραστηριότητα για να ολοκληρωθεί. Αυτό το λέω γιατί ξέρετε και εσείς ότι η πιο κρίσιμη φάση είναι η περιβαλλοντική αδειοδότηση.

Σε ό,τι αφορά στην νομιμότητα, στην έκδοση απόφασης έγκρισης περιβαλλοντικών όρων και στον διπλό ρόλο του προέδρου, ως πρόεδρος της επιτροπής και ως μέλος, γνωρίζετε ότι έχει υπάρξει προσφυγή από τους φορείς στους οποίους αναφερθήκατε προς τον Υπουργό Περιβάλλοντος και Ενέργειας για να ελεγχθεί η νομιμότητα λόγω της ιδιαιτερότητας που αναφέρεται και στην προσφυγή. Αυτή είναι στη νομική υπηρεσία, στο νομοθετικό του Υπουργείο Περιβάλλοντος για να επεξεργαστεί όλα αυτά τα οποία τίθενται στην προσφυγή που υπάρχει και να αξιολογηθεί αν νομίμως συγκροτήθηκε και νομίμως πάρθηκε η απόφαση για την έκδοση της ΑΕΠΟ. Είμαστε στη φάση, λοιπόν, του ελέγχου και της πρότασης από την πλευρά του νομοθετικού του Υπουργείου. Η πρόταση αυτή έχει ασκηθεί στις 29 Σεπτεμβρίου. Ο χρόνος απάντησης από πλευράς Υπουργού είναι μέχρι τις 29 Νοεμβρίου, ένα μήνα περίπου ακόμη. Είναι, όπως είπα, σε φάση αξιολόγησης στο νομοθετικό. Και θα υπάρξει εισήγηση από τη νομική υπηρεσία του Υπουργείου Περιβάλλοντος προς τον Υπουργό Περιβάλλοντος για την έκδοση της απόφασης.

Σε ό,τι αφορά στα θέματα που αφορούν την προσαρμογή στην οδηγία για τα ύδατα 2060, για να μην πάρω χρόνο από την πρωτολογία, θα συνεχίσω στη δευτερολογία για να σας απαντήσω και πιστεύω να σας καλύψω και σε αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, τι να με καλύψετε; Σοβαρά; Σας ζητάω κοινοβουλευτικό έλεγχο, σας καλώ εδώ και δεν θα απαντήσατε γιατί δεν έχει αποφανθεί η νομική υπηρεσία; Αυτό μου λέτε; Ο κοινοβουλευτικός έλεγχος είναι ανεξάρτητη διαδικασία. Είστε παλιός κοινοβουλευτικός. Θα έπρεπε να το ξέρατε. Έχετε υποχρέωση να μας πείτε και μέσα στο χρονικό διάστημα που σας δίνει ο Κανονισμός της Βουλής, αν είναι σύννομο ή παράνομο το ότι βγήκε μια απόφαση από ένα διοικητικό όργανο χωρίς να τηρούνται οι προϋποθέσεις, με διπλούς ρόλους. Προφανώς και θα περίμενα να το πείτε εδώ στη Βουλή. Δεν είναι ένας μήνας που είναι η άλλη διαδικασία. Εδώ στη Βουλή έχετε μια βδομάδα. Γι’ αυτό είναι οι επίκαιρες ερωτήσεις και γι’ αυτό κάθε κόμμα έχει τόσες λίγες για να σταχυολογεί και να επιλέγει τα επείγοντα. Προφανώς σας περίμενα να έρθετε εδώ με απάντηση.

Βέβαια δώσατε την απάντηση. Λέτε: «Τι να κάνουμε; Υπάρχουν οι περιβαλλοντικοί κανόνες της Ευρωπαϊκής Ένωσης αλλά πρέπει να παραγάγουμε και ρεύμα». Θα μας το πείτε αυτό εσείς που μαζί με την προηγούμενη κυβέρνηση ενώ όλος ο κόσμος μιλάει για απανθρακοποίηση εσείς μιλούσατε για απολιγνιτοποίηση και τα κάνατε όλα φυσικό αέριο. Φτάσαμε να παράγουμε το 60% του ρεύματος από φυσικό αέριο. Και τώρα τι θα μας πείτε; Πανικός. Δεν υπάρχει περιβάλλον. Όλα να τα ισοπεδώσουμε. Αυτό μας λέτε. Έχετε υποχρέωση, ναι ή όχι, να άρετε εμπόδια σε ποτάμια και ρέματα, δηλαδή φράγματα, μέχρι το 2030 που λέει η στρατηγική; Εδώ έχουμε μια παράνομη απόφαση. Ο μόνος λόγος που μπορώ να καταλάβω για τον οποίον χρονοτριβείτε είναι για να φέρετε κάποια τροπολογία να την κάνει νόμιμη. Δεν μπορώ να το ερμηνεύσω αλλιώς. Το ότι δεν γνωρίζετε την κοινοβουλευτική διαδικασία δεν μπορώ να το δεχτώ. Το ότι ήρθατε εδώ να μας πείτε: «περιμένετε, θα απαντήσουμε στην ένσταση» δεν μπορώ να το δεχτώ γιατί είναι κοινοβουλευτική διαδικασία πάγια και γνωστή. Άρα το μόνο που μπορώ να υποθέσω είναι ότι ετοιμάζετε να το μαγειρέψετε, να φέρετε μια τροπολογία που να νομιμοποιείτε την παρανομία. Θέλουμε ξεκάθαρες απαντήσεις.

Έχουμε μια κατά συρροή παράβαση της ευρωπαϊκής νομοθεσίας. Παραβιάζετε καταδικαστικές αποφάσεις. Μπορεί να μη σας ενδιαφέρει, αλλά ενδιαφέρει εμάς. Γιατί τα εκατοντάδες εκατομμύρια πρόστιμο υπολογίζονται στο μισό δισεκατομμύριο από αυτή την καταδικαστική απόφαση τα οποία θα κληθούμε να πληρώσουμε επειδή μετά την καταδικαστική απόφαση εσείς κάνετε τα πάντα για να μη συμμορφωθείτε με την καταδίκη. Θα τα πληρώσουν πάλι οι φορολογούμενοι.

Δεν θα τα πληρώσουν ούτε οι ωφελούμενοι που ευνοείτε με τις εγκρίσεις τις παράνομες ούτε αυτοί που παίρνουν τις αποφάσεις. Οι φορολογούμενοι θα τα πληρώσουν πάλι.

Συμμορφωθείτε με τους Ευρωπαίους εμπειρογνώμονες που ζητάνε να παύσει η κατασκευή των μικρών υδροηλεκτρικών, συμμορφωθείτε με τη στρατηγική που ζητάει την άρση των εμποδίων, συμμορφωθείτε με τους ευρωπαϊκούς κανόνες για τις περιοχές «NATURA». Σας ζητάμε τα αυτονόητα.

Όταν είναι για ιδιωτικοποιήσεις, για το χρηματιστήριο ενέργειας κ.λπ., μάς λέτε: «είναι ευρωπαϊκές οδηγίες, δεν μπορούμε να τις παραβιάσουμε», όταν είναι για το περιβάλλον, μια χαρά τις παραβιάζετε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Ταγαρά, έχετε τρία λεπτά για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, για να ξεκαθαρίζουμε τα πράγματα: Μου ζητάτε δηλαδή εμένα, όταν δεν έχει ολοκληρωθεί θεσμικά η βάση του πλαισίου, που υπάρχει και είμαστε υποχρεωμένοι να ακολουθήσουμε, να σας απαντήσω άμεσα; Όταν υπάρχει προσφυγή για θέματα που εσείς λέτε ότι δεν είναι σύννομα, οφείλει να ολοκληρωθεί η διαδικασία από το νομοθετικό του Υπουργείου. Δεν είμαι νομικός ούτε αποφασίζω για όλα. Για τέτοιες περιπτώσεις και σε περίπτωση προσφυγής υπάρχει μια συγκεκριμένη διαδικασία που ακολουθείται και είναι σε εξέλιξη. Θα εισηγηθεί η νομοθετική υπηρεσία, το νομοθετικό του Υπουργείου Περιβάλλοντος προς τον Υπουργό και ο Υπουργός θα πάρει την απόφαση επί της προσφυγής. Δεν αποφασίζει από μόνος του ο Υπουργός. Δεν προβλέπεται κάτι τέτοιο.

Αν θέλετε την απάντηση, όταν λήξει η προθεσμία μπορείτε να υποβάλετε επερώτηση και να πάρετε και την απάντηση ολοκληρωμένη. Αλλά επειδή υποβάλατε εσείς χθες το ερώτημα, δεν σημαίνει ότι εμείς σήμερα θα υποκαταστήσουμε υπηρεσίες και θεσμικές διαδικασίες που προβλέπονται. Θα υπάρξει απάντηση. Δεν έχουμε τίποτα να κρύψουμε από κανέναν. Αν υπάρξει εκ των υστέρων έγκριση για παρανομία, εδώ θα είστε να την καταγγείλετε. Δεν υπάρχει.

Αυτά σε ό,τι αφορά το θέμα γιατί δεν είμαστε έτοιμοι να δώσουμε απάντηση στο αν είναι σύννομη η απόφαση έκδοσης περιβαλλοντικών όρων για τους λόγους που αναφέρονται στην προσφυγή. Όταν ολοκληρωθεί, θα πάρετε απάντηση γραπτή, επίσημη.

Τώρα, σε ό,τι αφορά το θέμα της ενέργειας: Ξέρετε, πληρώνουμε τίμημα μεγάλο και με τρόπους παραγωγής που σίγουρα θίγουν το περιβάλλον. Γι’ αυτό και πάμε στις ανανεώσιμες πηγές ενέργειας, που είναι τρόπος παραγωγής φιλικός προς το περιβάλλον. Γιατί αν θέλουμε ρεύμα, πρέπει από κάπου να το μαζέψουμε, να το παραγάγουμε, εκτός κι αν πούμε: «Δεν θέλουμε, πάμε στις σπηλιές». Και πάμε τον τρόπο παραγωγής που υπήρχε μέχρι σήμερα να τον αλλάξουμε και γίνονται μέγιστα βήματα για να μπορούμε να παραγάγουμε από ανανεώσιμες πηγές ενέργειας.

Είπατε για την αποφυγή και να ξεπεράσουμε όλα αυτά που μας οδηγούν σε θέματα καταστροφής του περιβάλλοντος και την απανθρακοποίηση. Πράγματι, ξεκινήσαμε πρώτοι. Ήρθε ο πόλεμος και τα άλλαξε όλα. Και δεν λέμε «αλλάζουμε στόχο», ο στόχος παραμένει «ανανεώσιμες πηγές». Λέμε, όμως, μέχρι όλα να ομαλοποιηθούν -γιατί είναι ρευστά και αβέβαια- ότι πρέπει να λάβουμε μέτρα για να μπορούμε να υπηρετήσουμε τις ανάγκες μας και οι ανανεώσιμες πηγές ενέργειας δεν είναι μόνο ότι είναι φιλικές στο περιβάλλον, αλλά επειδή παράγονται εντός εθνικών ορίων, δεν είμαστε εξαρτημένοι από κανέναν.

Μην είμαστε, λοιπόν, μηδενιστές. Σέβομαι την ευαισθησία σας για την προστασία του περιβάλλοντος, αλλά όλα αυτά που συζητούμε κάπου πρέπει να γίνουν. Δεν μπορούμε να απαγορεύσουμε παντού. Προστασία δεν σημαίνει πλήρης απαγόρευση παντού. Υπάρχουν περιοχές όπου απαγορεύονται τα πάντα, αλλά δεν απαγορεύονται τα πάντα παντού.

Αυτά είχα να πω σε ό,τι αφορά το θέμα του μίγματος και τα ενεργειακά στα οποία αναφερθήκατε.

Σε ό,τι αφορά δε την οδηγία 2060 για τα ύδατα, έχει κάποιους κανόνες και την έχουμε κάνει αποδεκτή. Όμως δεν είναι παντού τα ίδια. Είναι οριζόντιοι κανόνες και αναφορές. Κάθε περιοχή έχει και τα δικά της χαρακτηριστικά. Η ίδια η οδηγία προβλέπει, μάλιστα -στο άρθρο 4.7- κάποιες εξαιρέσεις με συγκεκριμένους κανόνες που αφορούν και στην περιοχή όπου αναφέρεστε και είμαστε υποχρεωμένοι να τους λάβουμε υπ’ όψιν, λαμβάνοντας υπ’ όψιν την ιδιαιτερότητα της περιοχής. Μην είμαστε, λοιπόν, αφοριστικοί.

Ξέρετε ότι είμαι προσεκτικός στις λέξεις μου, αλλά ταυτόχρονα, όμως, αναγνωρίζουμε ότι υπάρχει μια ανάγκη που πρέπει να υπηρετήσουμε κάτω από δύσκολες συνθήκες -αυτά τα λέω για να είναι σε γνώση όλων μας- συνδυάζοντας και προσθέτοντας τα σχέδια διαχείρισης λεκανών απορροής, που για πρώτη φορά είχα την τιμή το 2014 ως Αναπληρωτής Υπουργός Περιβάλλοντος να υπογράψω. Έγινε μια πρώτη αναθεώρηση το 2017 και αυτή τη στιγμή είναι σε εξέλιξη μία δεύτερη αναθεώρηση -που πιστεύω ότι το γνωρίζετε- ακριβώς, επειδή τα πράγματα κινούνται δυναμικά και πρέπει να προσαρμοζόμαστε λαμβάνοντας μέτρα, όπου απαιτείται, πριν συμβούν δύσκολες καταστάσεις. Αυτά εξελίσσονται και εμείς προσαρμοζόμαστε και προς τις οδηγίες, αλλά και προς τα νέα δεδομένα που προκύπτουν.

Από αυτό το σημείο, όμως, μέχρι να αποκλείσουμε τα πάντα από παντού, υπάρχει μια διαφορά. Δεν θέλω να πω περισσότερα. Είπα σέβομαι την αγωνία σας και την ευαισθησία σας, αλλά πρέπει αυτά που είναι απαραίτητα για την πατρίδα μας και την ασφάλειά της να έχουμε το θάρρος να τα κάνουμε, προστατεύοντας, αλλά και αναπτύσσοντας όλα τα αγαθά τα οποία έχουμε να διαχειριστούμε από την πλευρά τη δική μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Πάμε και στην επόμενη επίκαιρη ερώτηση, με τους ίδιους πρωταγωνιστές, πάλι σε περιοχή «NATURA».

Θα συζητηθεί η όγδοη, με αριθμό 66/17-10-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Αναγκαστική απαλλοτρίωση σε δημόσια γη για χάρη ιδιωτικής εταιρείας για κατασκευή φωτοβολταϊκού πάρκου στο Μενοίκιο Όρος Σερρών εντός Περιοχών Άνευ Δρόμων (ΠΑΔ) και περιοχής «NATURA»».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, για να μην ξεφεύγουμε από το θέμα, πάμε στη συνέχεια, στο Μενοίκιο. Βάζετε ένα φωτοβολταϊκό όσο η ίδια η πόλη των Σερρών. Όση είναι η έκταση της πόλης των Σερρών, τέτοιο φωτοβολταϊκό βάζετε και μάλιστα πάνω σε μια περιοχή που ανακοίνωσε στον ΟΗΕ ο κ. Μητσοτάκης ότι θα προστατευτεί στο πλαίσιο των περιοχών χωρίς δρόμους. Στη συνέντευξη Τύπου με τις περιβαλλοντικές οργανώσεις είπε ο κ. Αμυράς ότι θα ζητήσει να προστατευτούν και αυτές οι πενήντα πέντε περιοχές -και είναι η τρίτη σε σημασία από τις πενήντα πέντε. Σε αυτήν την περιοχή, που με παρέμβαση του Διευθυντή Βιοποικιλότητας του Υπουργείου σας κ. Δημόπουλου, εγκρίνετε πρώτα την περιβαλλοντική και τώρα προχωράτε πλέον σε μέτρα αναγκαστικής απαλλοτρίωσης.

Δεν πρόλαβε να στεγνώσει το μελάνι στη φωτογραφική τροπολογία που είχατε φέρει πριν από ένα-δύο μήνες για τις αναγκαστικές απαλλοτριώσεις για τις ΑΠΕ και τώρα ξεκινάτε την αναγκαστική απαλλοτρίωση σε υψόμετρο χιλίων εξακοσίων μέτρων, σε μια περιοχή «NATURA», δημοτικών και ιδιωτικών γαιών, χωρίς να έχει ενημερωθεί καν ο δήμος. Και μάλιστα στο ΦΕΚ που βγάζετε, στην ουσία προκύπτει ότι θα αποζημιωθεί ο δήμος ή οι ιδιώτες στο 1/1000 της αντικειμενικής αξίας της γης. Σαν να ήταν, όχι τέσσερις χιλιάδες εκατό στρέμματα, αλλά σαν να ήταν πραγματικά τέσσερις χιλιάδες εκατό τετραγωνικά.

Εσείς εδώ πέρα μας είπατε ξεκάθαρα στην προηγούμενη απάντησή σας ότι «προσαρμοζόμαστε στις ευρωπαϊκές οδηγίες» -λες και είναι θέμα προσαρμογής- «αλλά και στα νέα δεδομένα».

Δηλαδή, όταν οι ευρωπαϊκές οδηγίες σας υπαγορεύουν «κάντε καρτέλ», «πουλήστε ενέργεια στους ιδιώτες», «δώστε τη ΔΕΗ», «βάλτε τη ΔΕΗ να επιδοτεί τους ιδιώτες για να την αγοράσουν», εκεί λέτε «Τι να κάνουμε, το λέει η Ευρώπη». Όταν οι ευρωπαϊκές οδηγίες σας λένε «απαγορεύονται οι εγκαταστάσεις ΑΠΕ είτε είναι φωτοβολταϊκά είτε είναι ανεμογεννήτριες σε περιοχές «NATURA» αν υπάρχει η παραμικρή πιθανότητα αρνητικής επίπτωσης σε αυτές», η δέουσα εκτίμηση. Κι εδώ έχουμε τον φορέα διαχείρισης να λέει «είναι καταστροφική αυτή η επένδυση», η Διεύθυνση Ανάπτυξης και Περιβάλλοντος της Περιφερειακής Ενότητας Σερρών να λέει «όχι, είναι επιβλαβής για το περιβάλλον και τη «NATURA»», το Τμήμα Περιβάλλοντος του Δήμου Σερρών να λέει «είναι επιβλαβής», το δημοτικό συμβούλιο κ.λπ., και όσοι συμμετείχαν στη διαβούλευση στην πράξη και εσείς το προχωράτε παράνομα.

Θέλουμε δηλαδή να μας πείτε πάρα πολύ απλά αν θα ανακαλέσετε την απόφαση αυτή, αν ισχύει ότι η πληρωμή της απαλλοτρίωσης θα γίνει σε τιμή χίλιες φορές μικρότερη από την αντικειμενική αξία βάσει του ΦΕΚ, αν αφού αγνοήσατε τις αρνητικές γνωμοδοτήσεις του φορέα διαχείρισης της προστατευόμενης περιοχής «NATURA», με ποιο τρόπο έγινε η δέουσα εκτίμηση που είναι η δική σας υποχρέωση -είναι δική σας υποχρέωση, όχι από το χρηματιστήριο ενέργειας, υπάρχουν υποχρεώσεις που δεν σας βολεύουν-, με βάση το άρθρο 6 παράγραφος 3 της οδηγίας 9243 της ΕΟΚ για τις «NATURA», για τη διαχείριση των φυσικών οικοτόπων και της άγριας χλωρίδας και πανίδας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς, το «χίλιες φορές μικρότερη αξία» δεν ξέρω από πού προκύπτει, δεν το γνωρίζω. Δεν υφίσταται τέτοιο θέμα. Χίλιες φορές μικρότερη αξία, επειδή θα παραχωρηθεί δια μέσου του δημοσίου κ.λπ.. Αν έχετε κάποιο στοιχείο, να μου το δώσετε και εμένα γιατί εγώ δεν το γνωρίζω. Και δεν υφίσταται τέτοια διάκριση.

Τώρα σε ό,τι αφορά τη θέση, είπατε περιοχή «NATURA», είπατε και μόνος σας ότι ακριβώς επειδή είναι προστατευόμενη περιοχή, γιατί δεν υπάρχει πλήρης απαγόρευση, υπάρχουν όροι. Το θέμα είναι αν υφίστανται όροι και αν τηρούνται οι όροι εκεί που προβλέπεται να γίνει υπό όρους.

Σε ό,τι αφορά την απόφαση έγκρισης περιβαλλοντικών όρων για το έργο που αναφέρεστε, η απόφαση αυτή εκδόθηκε στις 22 Φεβρουαρίου του 2022 από την Αποκεντρωμένη Διοίκηση Μακεδονίας - Θράκης από την αρμόδια Γενική Διεύθυνση. Πιο συγκεκριμένα, αφορά στην έγκριση περιβαλλοντικών έργων του έργου «Σταθμός Παραγωγής Ηλεκτρικής Ενέργειας» από δύο φωτοβολταϊκά πάρκα συνολικής ισχύος 311 και κάτι MW και συνοδά έργα στο αγρόκτημα Νέου Σουλίου και στο αγρόκτημα Αγίου Πνεύματος Στο όρος Μενοίκιο, στους δήμους Εμμανουήλ Παππά και Σερρών της Περιφερειακής Ενότητας Σερρών, της Περιφέρειας Κεντρικής Μακεδονίας.

Μέσα στους όρους όμως που προβλέπει η ΑΕΠΟ υπάρχουν όροι και περιορισμοί που πρέπει να λαμβάνονται υπ’ όψιν για την ελαχιστοποίηση των δυνητικών περιβαλλοντικών επιπτώσεων. Όροι κατά τη φάση κατασκευής και εγκατάστασης της μονάδας, γίνεται ρητή αναφορά στην προστασία του υδροφορέα της ευρύτερης περιοχής, στην προστασία του φυσικού περιβάλλοντος καθώς και στην προστασία δασικής έκτασης και μάλιστα αναφέρεται ρητά η εφαρμογή των υποχρεώσεων αναφορικά με την προστασία της δασικής έκτασης ότι θα ελέγχεται από το Δασαρχείο Σερρών.

Σε άλλο σημείο γίνεται ρητή η αναφορά για την προστασία της πανίδας και της χλωρίδας. Όλες αυτές οι προβλέψεις της απόφασης-έγκρισης περιβαλλοντικών όρων, αλλά λέω έγκριση υπό όρους όμως και προϋποθέσεις που πρέπει να τηρούνται και θα ελέγχονται για την τήρησή τους, αφορούν στην προστασία της βιοποικιλότητας της περιοχής και εν γένει του φυσικού περιβάλλοντος.

Όλες αυτές οι απόψεις όπως ξέρετε στη φάση της περιβαλλοντικής αδειοδότησης και πριν την έγκριση της ΑΕΠΟ μέσα από τη διαβούλευση και με τους αρμόδιους φορείς κατατίθενται οι γνώμες, αξιολογούνται και η απόφαση αυτή που πάρθηκε από την αποκεντρωμένη διοίκηση όπως αναφέρθηκα πριν, αναφέρει και τους περιορισμούς και τους όρους που επιβάλλει.

Σε ό,τι αφορά τώρα το θέμα της υδρολογικής και υδραυλικής μελέτης αναφέρει ότι τα έργα δεν επηρεάζουν τα υπόγεια, επιφανειακά υδατικά συστήματα της περιοχής και δεν απαιτείται η χρήση υδατικών πόρων και δεν παράγονται υγρά απόβλητα. Επομένως το έργο δεν αναμένεται να έχει επίπτωση ποσοτική ή ποιοτική στην κατάσταση των επιφανειακών και υπόγειων υδάτων.

Το Περιφερειακό Συμβούλιο Περιβαλλοντικής Αδειοδότησης της αποκεντρωμένης διοίκησης γνωμοδότησε ομόφωνα θετικά, μετά και τη θετική γνωμοδότηση της Γενικής Διεύθυνσης Περιβαλλοντικής Πολιτικής του ΥΠΕΝ.

Άρα συμπερασματικά σε αυτό που αναφέρεστε, σύμφωνα με αυτά τα οποία αναφέρονται και στα γραπτά και τις απαντήσεις, είναι επιτρεπτή ως επέμβαση υπό όρους και κανόνες και περιγράφονται ρητά στην απόφαση έγκρισης περιβαλλοντικών όρων, στην οποία αναφερθήκατε πριν.

Για να μην παίρνω άλλο χρόνο, θα συνεχίσω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ταγαρά.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πάλι σοκάρομαι. Δηλαδή, θέλετε να πείτε ότι η καρδιά της ερώτησης είναι ότι εσείς θα χρεώσετε στον ιδιώτη το 1‰ της αντικειμενικής αξίας και δεν ξέρετε πού είναι στο ΦΕΚ; Να σας διαβάσω πού είναι στο ΦΕΚ!

Το ΦΕΚ είναι το 599Δ΄, 21-9-2022, η σελίδα 7446, παράγραφος 6, σημείο α΄: «εκτάσεις εμβαδού τετραγωνικών μέτρων 911,30 τετραγωνικών δεκάτων», δηλαδή 911 τετραγωνικών μέτρων. Στη συνέχεια μιλάτε επίσης για 3.000 τετραγωνικά μέτρα.

Μιλάτε για τετραγωνικά μέτρα για την απαλλοτρίωση, που είναι το κόστος. Όμως λέτε ότι είναι όπως απεικονίζονται στον χάρτη, που στον χάρτη είναι τα στρέμματα. Είναι ένα ωραίο κολπάκι που επιτρέπει στον ιδιώτη να απαλλοτριώσει τετραγωνικά μέτρα και να αγοράσει στρέμματα. Αν δεν ήταν η ελληνική Βουλή πραγματικά θα ήμασταν σε ταινία…

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Πού αναφέρεται…

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας το διάβασα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θέλετε να το ξαναδιαβάσετε; Γιατί ειλικρινά δεν το κατάλαβα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα το δείτε στα Πρακτικά. Δεν έχει κάποιο νόημα αυτή τη στιγμή.

**ΠΡΟΕΔΡΕΥΩΝ (Απόστολος Αβδελάς):** Πείτε μόνο το νούμερο του ΦΕΚ, για να διευκολύνουμε τον Υφυπουργό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Βεβαίως. Είναι το 599Δ΄, 21-9-2022, η σελίδα 7446, παράγραφος 6, υποενότητα α΄ και β΄, που μιλάει για τις εκτάσεις προς απαλλοτρίωση.

Έχουν γραφτεί δημοσιεύματα, ήταν στην επίκαιρη και όμως ακόμα το Υπουργείο δεν μπορεί να τη βρει! Δηλαδή, συγγνώμη, αλλά ο κόσμος που μας βλέπει δεν μας παίρνει στα σοβαρά ή τουλάχιστον δεν παίρνει εσάς στα σοβαρά αυτή τη στιγμή.

Και θα μας πείτε τι; Ότι έχετε αρνητική γνωμοδότηση του φορέα διαχείρισης; Και ότι κάνετε νόμιμη αδειοδότηση, όταν έχουμε την οδηγία για τις «NATURA»; Είναι 100% σε έκταση «NATURA» αυτό. Και λέει η οδηγία για τις «NATURA» ότι αν υπάρχει η παραμικρή πιθανότητα αρνητικής επίπτωσης, είστε υποχρεωμένοι να το απορρίψετε μέσω της δέουσας εκτίμησης. Κι εσείς έχετε αρνητική γνωμοδότηση του φορέα διαχείρισης και όλων των φορέων περιβάλλοντος των δήμων και της αποκεντρωμένης και μας λέτε τι; Ότι παρ’ όλα αυτά το εγκρίνετε; Και ότι αυτό είναι σύννομο;

Μπορεί να έχετε συνηθίσει σε αυτή τη χώρα, επειδή είναι καλοπληρωμένα τα μέσα μαζικής «εξαπάτησης», να μασάει πολύς κόσμος κουτόχορτο. Δεν ανήκουμε όλοι σε αυτή την κατηγορία και σίγουρα όχι οι πολίτες στις Σέρρες και σε πάρα πολλά κινήματα που παλεύουν. Δεν είναι δυνατόν το μαύρο να γίνεται κάθε φορά άσπρο και το άσπρο μαύρο.

Υπάρχουν αντικειμενικά πράγματα και υπάρχει η αλήθεια. Αν θέλετε να κάνετε εξυπηρέτηση σε οποιονδήποτε επιχειρηματία, πείτε το αλήθεια. Μη μας λέτε ότι είναι σύννομο, γιατί είναι παράνομο.

**ΠΡΟΕΔΡΕΥΩΝ (Απόστολος Αβδελάς):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κατ’ αρχάς τα περί σοβαρότητας, αγαπητέ συνάδελφε, τα προσπερνώ. Σε ό,τι αφορά τα υπόλοιπα δεν έχετε το αλάθητο. Σέβομαι την ευαισθησία σας, αλλά δεν σημαίνει πως ό,τι λέτε εδώ, είναι και έτσι. Γιατί όλα αξιολογούνται, ελέγχονται και βεβαίως έχουν την απάντησή τους.

Σε ό,τι αφορά την αναφορά σας στον νόμο και στο άρθρο, θα το δω και θα σας απαντήσω. Αν προλάβω, προσπαθώ και τώρα.

Είπαμε ότι είναι προστατευόμενη περιοχή. Μάλιστα. Αυτό σημαίνει ότι απαγορεύονται τα πάντα; Όχι βέβαια. Το ότι μπαίνουν όροι, βεβαίως και έχουν μπει όροι. Στην απόφαση έγκρισης περιβαλλοντικών όρων υπάρχει ειδική οικολογική αξιολόγηση εκατόν εξήντα σελίδες. Εκπονήθηκε τον Αύγουστο του 2021. Ακριβώς για τους λόγους που είπατε, επειδή είναι περιοχή ευαίσθητη, έπρεπε να γίνει πρόσθετη μελέτη για να ασφαλιστεί ότι δεν θα προκαλέσει προβλήματα στο περιβάλλον. Δεν είναι, όμως, εξαρχής απαγορευτική η διαδικασία.

 Σε ό,τι αφορά τις επιπτώσεις, μικρές ή μεγάλες. Οποιαδήποτε δραστηριότητα, κατ’ αρχάς, στον χώρο δεν έχει μηδενική επίπτωση. Δεν υπάρχει μηδενική επίπτωση στο περιβάλλον ό,τι κι αν κάνουμε οπουδήποτε. Πρέπει, όμως, να μπορούμε να ζούμε ταυτόχρονα και να βρίσκουμε την ισορροπία. Όχι μόνο για μας σήμερα, αλλά και για αύριο και για πάντα. Αυτό έχει μια δυναμική στην εξέλιξή του. Όλα όσα λέγονται, όσα γράφονται, όσα εκτελούνται αξιολογούνται και στην πορεία. Τίποτα δεν είναι διαχρονικό. Δεν μπορούμε, όμως, να μην κάνουμε και τα αυτονόητα και τα απαραίτητα για να μπορούμε να ζούμε και ως κοινωνία. Διότι επιμένετε στις προστατευόμενες περιοχές, στην ουσία εκφράζοντας θέση πλήρους απαγόρευσης δραστηριοτήτων. Δεν γίνεται αυτό παντού. Δεν μπορεί να γίνει. Το 33%-35% στην πατρίδα μας είναι προστατευόμενες περιοχές. Δεν θα κάνουμε τίποτα;

Είμαστε υποχρεωμένοι να σεβαστούμε και να προστατεύσουμε, αλλά είμαστε και υποχρεωμένοι αναλαμβάνοντας ευθύνη να πάρουμε και μέτρα. Και επειδή ζούμε δύσκολα σαν κοινωνία, έχουμε περάσει μια πολύ δύσκολη περίοδο καταστροφής, έχουμε την ευθύνη να δώσουμε και δουλειά και ζωή στον κόσμο. Και αυτά δεν γίνονται με απόλυτες απαγορεύσεις παντού, γιατί πάντα κάτι βρίσκουμε για να τα αποκλείσουμε όλα.

Σέβομαι τις απόψεις σας. Μπορεί να διαφωνώ -και διαφωνώ- τις σέβομαι όμως. Αλλά μέχρι εκεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Πάμε στη δέκατη τρίτη με αριθμό 76/17-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Ολοκλήρωση πολεοδομικής μελέτης Καστελίου Δήμου Μινώα Πεδιάδας».

Κύριε Κεγκέρογλου, έχετε δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πολύ συγκεκριμένα: «Ολοκλήρωση πολεοδομικής μελέτης Καστελίου Δήμου Μινώα Πεδιάδας». Η μελέτη αυτή για το Καστέλι -και όχι μόνο, είναι και για άλλους οικισμούς, το Καστέλι είναι το κέντρο μιας συστάδας οικισμών- έχει ανατεθεί εδώ και χρόνια, έχει προχωρήσει σημαντικά, αλλά δεν έχει ολοκληρωθεί, αφού εκκρεμεί τόσο η οριοθέτηση δύο ρεμάτων, Καστελίου και Πολυθέας, όσο και οι επόμενες ενέργειες που προβλέπονται μέχρι την υπογραφή της.

Επειδή πρόσφατα και με αφορμή την κατασκευή του νέου Διεθνούς Αερολιμένα Καστελίου ανατέθηκε από το Υπουργείο σας και από εσάς προσωπικά το τοπικό πολεοδομικό σχέδιο του Δήμου Μινώα Πεδιάδας και με δεδομένη την ανάγκη του ενιαίου πολεοδομικού σχεδιασμού του δήμου, το ερώτημά μου, κύριε Υπουργέ, είναι: Ποιες μελέτες οριοθέτησης και ενέργειες εκκρεμούν για την ολοκλήρωση της πολεοδομικής μελέτης Καστελίου και αν προτίθεστε να εντάξετε την ολοκλήρωση αυτής της μελέτης, μαζί με τις απαραίτητες μελέτες και ενέργειες, στο υπό εκπόνηση τοπικό πολεοδομικό σχέδιο του Δήμου Μινώα Πεδιάδας, που όπως προείπα έχει ήδη ανατεθεί και είναι στην αρχική του βάση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και σε αυτή την ερώτηση θα απαντήσει ο Υφυπουργός Περιβάλλοντος και Ενέργειας ο κ. Νικόλαος Ταγαράς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είπατε τίποτε για την εξοικονόμηση του χρόνου, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Είστε πάντα κύριος σε αυτό. Οι περισσότεροι περιμένουν να λήξει ο χρόνος και μετά να κάνουν την ερώτηση. Εσείς κάνετε πάντα την ερώτηση κατευθείαν.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε -και το εννοώ- για τον ιδιαίτερο τόπο καταγωγής σας τον Δήμο Μινώα Πεδιάδας έχουμε μιλήσει πολλές φορές και εδώ αλλά και στην Κρήτη, παρουσιάζοντας το ειδικό πολεοδομικό σχέδιο του Δήμου Μινώα Πεδιάδας για να λύσουμε εκκρεμότητες πολλές. Με είχατε ρωτήσει την προηγούμενη φορά τι γίνεται με το Αρκαλοχώρι και με την αντίστοιχη μελέτη και προέκυψε ότι ξεκίνησε πριν πολλά χρόνια. Σταμάτησε όμως στον δρόμο και δεν ολοκληρώθηκε. Και δεν είχε και νόημα να προχωρήσει να ολοκληρωθεί διότι τα δεδομένα με τα οποία ξεκίνησε είχαν ξεπεραστεί.

Και είχαμε πει ότι χρειάζεται πρόσθετο κόστος που να μπορεί να καλύψει τις ανάγκες σε επίπεδο πολεοδομικής μελέτης και ρυμοτομικού σχεδίου εφαρμογής και αναθεώρησης του σχεδίου στην περιοχή του Αρκαλοχωρίου για να έχουμε όλες τις φάσεις σε ό,τι αφορά τον σχεδιασμό. Και εκκρεμεί μια τηλεδιάσκεψη με όλους τους εμπλεκόμενους για το Αρκαλοχώρι και συντομότατα θα γίνει λόγω του ότι έλειψα και εγώ σε εκτός Αθηνών επισκέψεις. Όμως έχω δεσμευτεί για αυτό-και θα είστε και προσκεκλημένος σε αυτή την τηλεδιάσκεψη σεβόμενος τον τόπο καταγωγής σας και την ευαισθησία για τον τόπο σας- για να δούμε τα βήματα περαιτέρω για την ολοκλήρωση του σχεδιασμού εκεί.

Κάτι ανάλογο ισχύει και με το Καστέλι. Είναι παλιά ιστορία. Από τα μέσα της δεκαετίας του ΄80 έχει ξεκινήσει αυτός ο σχεδιασμός και συγκεκριμένα το 1984 από την τότε Νομαρχία Ηρακλείου. Δεν θέλω να διαβάσω όλο το τελετουργικό, γιατί δεν έχει και νόημα. Σημασία έχει ότι υπεβλήθη το 1984. Δεν μπορούσε να προχωρήσει γιατί δεν υπήρχε οριοθέτηση του οικισμού. Υπήρχαν προβλήματα με την οριοθέτηση του οικισμού αλλά και με την οριοθέτηση ρεμάτων.

Επανήλθε και τον Ιανουάριο του 2010 κατατέθηκε για οριοθέτηση νέος φάκελος το 2010. Το 2011 είχε επανυποβληθεί φάκελος για την οριοθέτηση. Εστάλησαν εκκρεμότητες προς τον Δήμο Μινώα Πεδιάδας τον Μάρτιο του 2012. Δεν υπήρξε ανταπόκριση, δεν υπήρξε καμμία απάντηση, με αποτέλεσμα σήμερα που μιλούμε να είναι σε εκκρεμότητα αλλά και μετά από τόσα χρόνια πλήρως ανεπίκαιρος ο σχεδιασμός.

Οτιδήποτε έχει αποτυπωθεί ή καταγραφεί θα ληφθεί υπ’ όψιν στο ειδικό πολεοδομικό σχέδιο και για το Αρκαλοχώρι αλλά και για τις περιοχές του Καστελίου που αναφέρεστε. Και δεν υπήρχε γενικό πολεοδομικό σχέδιο ή σχέδιο χωρικής οικιστικής οργάνωσης ανοικτής πόλης που θα προέβλεπε οριοθέτηση οικισμού για να μπορεί να προχωρήσει η πολεοδόμηση. Μπορεί και αυτοτελώς να προχωρήσει. Τώρα όμως που τρέχει το ειδικό πολεοδομικό σχέδιο μαζί με το Αρκαλοχώρι θα δούμε και για το θέμα του Καστελίου πώς κινούμαστε για να ολοκληρώσουμε αυτή την εκκρεμότητα που ξεκίνησε αλλά δεν τελείωσε ποτέ. Παραμένει σε εκκρεμότητα.

Είναι ένας τόπος όπου λόγω αυτών που εξελίσσονται ως έργα υπάρχουν δραστηριότητες μεγάλες και επειδή ο σχεδιασμός θα επηρεάσει τα έργα αλλά και τα έργα θα επηρεάσουν τον σχεδιασμό, για αυτόν τον λόγο θα έχουμε τη χαρά να σας έχουμε μαζί μας στην τηλεδιάσκεψη που θα κάνουμε.

Θέλω να σας πω ότι έχουμε κάνει μια πρώτη εκτίμηση κόστους και για το Αρκαλοχώρι και για το Καστέλι. Αν θέλουμε να προχωρήσουμε να εντάξουμε ολοκληρωμένα τη μελέτη είναι της τάξης περίπου ως προϋπολογισμός των 2,5 εκατομμυρίων συν ΦΠΑ. Το αναφέρω για να έχετε μια εικόνα τάξης μεγέθους. Από το ειδικό πολεοδομικό σχέδιο αυτό που τρέχει τώρα είναι της τάξης του ενός εκατομμυρίου και κάτι, για να μπορέσουμε να είμαστε ολοκληρωμένοι στον σχεδιασμό μας.

Δεν ξέρω εάν θα έχει κάτι να πει ο συνάδελφος, θα πάρω και λίγο από τη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Για άλλη μία φορά θέλω να δηλώσω ότι είστε από τους Υπουργούς που ανταποκρίνονται. Είναι θέματα που αναδεικνύονται μέσα από τον κοινοβουλευτικό έλεγχο και για τις δύο πολεοδομικές μελέτες Αρκαλοχωρίου και Καστελλίου ήταν αυτή η περίπτωση. Η ανταπόκρισή σας νομίζω ότι μπορεί να οδηγήσει σε έναν ολοκληρωμένο και ενιαίο πολεοδομικό σχεδιασμό για τον Δήμο Μινώα - Πεδιάδας, που είναι και το ζητούμενο.

Αυτό το οποίο θέλω να επισημάνω είναι ότι σωστά είπατε πως θα προχωρήσουν μαζί με το ειδικό πολεοδομικό και να δούμε και τι άλλους σχεδιασμούς θα προβλέψει στην πορεία ή θα υπάρξει ανάγκη να γίνουν και σε ποιες περιοχές.

Τώρα, είπατε για προεκτίμηση κόστους και η ερώτηση μου είναι -γιατί αυτό προέκυψε- εάν αυτό χρηματοδοτηθεί από το ίδιο πρόγραμμα που χρηματοδοτήθηκε και το ειδικό πολεοδομικό, το τοπικό. Είναι το Ταμείο Ανάκαμψης; Είναι άλλη πηγή; Και αν ο ίδιος φορέας, το ΤΕΕ δηλαδή, και με την ίδια διαδικασία θα προχωρήσει ούτως ώστε να μην έχουμε καθυστέρηση, βεβαίως, μέσω των διαδικασιών και να έχουμε σύντομη ολοκλήρωση. Θα ήταν, δηλαδή, οι πρόσθετες πληροφορίες πάρα πολύ χρήσιμες και θα συμπλήρωναν την απάντησή σας, ούτως ώστε να έχουμε ολοκληρωμένη εικόνα για το πώς θα προχωρήσουν τα πράγματα για την πολεοδομική μελέτη Καστελίου -και μια και αναφερθήκατε- και για την πολεοδομική μελέτη Αρκαλοχωρίου. Ξέρετε, υπάρχει ιδιαίτερο ενδιαφέρον. Είμαι από το Αρκαλοχώρι προσωπικά, αλλά η σύζυγος είναι από το Καστέλι και γι’ αυτό βάζω πρώτα Καστελίου σήμερα και μετά Αρκαλοχωρίου, καταλαβαίνετε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, κατ’ αρχάς το ειδικό πολεοδομικό σχέδιο που εξελίσσεται τώρα δεν περιλαμβάνει όλες τις φάσεις του σχεδιασμού. Είναι η πρώτη φάση του σχεδιασμού. Η δεύτερη είναι το ρυμοτομικό σχέδιο και η πράξη εφαρμογής. Η πρώτη εκτίμηση είναι, επειδή ο διαγωνισμός έχει γίνει, ο ανάδοχος έχει εγκατασταθεί, η μελέτη είναι σε εξέλιξη για το ειδικό πολεοδομικό σχέδιο, ενώ για τα υπόλοιπα, τη δεύτερη φάση στο Αρκαλοχώρι, αλλά και την ολοκλήρωση για το Καστέλι, τα χρήματα είναι τέτοια και τόσα που δεν μπορούν να δικαιολογήσουν, έστω κι αν τα είχαμε σήμερα τα χρήματα, στον ίδιο μελετητή με κάποια σύμβαση συμπληρωματική να μπορούμε να του αναθέσουμε και αυτά. Άρα, για ό,τι προκύψει -με εκτιμώμενο κόστος που ανέφερα- για την επόμενη φάση, που αφορά στο Αρκαλοχώρι, αλλά και για τη μελέτη που αναφέρετε την πολεοδομική στο Καστέλι συζητούμε για κάτι το οποίο πρέπει να δοθεί συμπληρωματικά και προσθετικά. Δεν είμαι έτοιμος αυτή τη στιγμή να σας πω για τα χρήματα που απαιτούνται -έκανα στο περίπου μια εκτίμηση προϋπολογισμού- από πού μπορούμε να τα έχουμε, μακάρι να μπορούσα να σας πω ότι τα έχουμε βρει και είναι στη διάθεση μας. Όμως, έκανα μια πρώτη κουβέντα. Είναι περίπου χίλια τετρακόσια στρέμματα αυτά τα οποία αφορούν στο θέμα του Καστελίου, αλλά υπάρχουν και δύο χιλιάδες εκατόν δέκα στρέμματα που αφορούν στο Αρκαλοχώρι, για να έχετε μια εικόνα έκτασης προς πολεοδόμηση. Γι’ αυτό και με αυτές τις εκτάσεις έκανα μια προεκτίμηση κόστους για την ολοκλήρωση του σχεδιασμού και με την επόμενη φάση.

Άρα, κλείνοντας, το ειδικό πολεοδομικό σχέδιο θα λάβει υπ’ όψιν όλες τις μελέτες που εξελίχτηκαν έστω και αν δεν τελείωσαν στον χρόνο που εξελίχθηκαν και βεβαίως, θα επικαιροποιηθούν και με πρόσθετες πληροφορίες γιατί όλα είναι δυναμικά και έχουν εξελιχθεί. Για το δε θέμα αντιμετώπισης, λύσης των πολεοδομικών μελετών είναι ένα θέμα που θα μας απασχολήσει πρόσθετα. Θα είναι σε γνώση σας και εγώ είμαι στη διάθεσή σας να δούμε με τον καλύτερο, ασφαλέστερο και γρηγορότερο τρόπο πώς να βρούμε διέξοδο για την περιοχή σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Ταγαρά. Καλή συνέχεια.

Εισερχόμαστε στη δέκατη τέταρτη με αριθμό 78/17-10-2022 επίκαιρη ερώτηση του δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Μέτρα στήριξης πλημμυροπαθών στην Κρήτη και αναγκαία έργα αποκατάστασης και προστασίας».

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είδατε από κοντά τις καταστροφές από την πλημμύρα της 15ης Οκτωβρίου, μιας και επισκεφθήκατε και την περιοχή Μαλεβιζίου και την περιοχή της Σητείας και οι καταστροφές πραγματικά από αυτή την πρωτοφανή σε ένταση και έκταση βροχόπτωση είναι μεγάλες, τόσο για τους κατοίκους, τις οικίες, αλλά και για τους επαγγελματίες και για τους αγρότες που είδαν τους κόπους τους να χάνονται.

Δεν θα αναφερθώ σε όλα τα δέκα θέματα, για τα οποία σας ζήτησα άμεσες ενέργειες και παρεμβάσεις, γιατί πολλά από αυτά ήδη έχουν κινηθεί, όπως η οριοθέτηση και η κήρυξη σε κατάσταση έκτακτης ανάγκης. Θα επισημάνω αυτά, στα οποία κατά την άποψή μου χρειάζεται μια εξήγηση ή μια συγκεκριμενοποίηση ή αλλαγή στάσης από την Κυβέρνηση ή και ενεργοποίηση κάποιων διατάξεων.

Συγκεκριμένα, για τις επιχειρήσεις που επλήγησαν, δεν γνωρίζω αυτή τη στιγμή αν η Κυβέρνηση αποφάσισε να δώσει εφάπαξ 8.000 ευρώ ή 6.000 ευρώ που διάβασα, χωρίς αυτό να υπολογίζεται στη συνέχεια στην εξατομίκευση των ζημιών και στην αποζημίωση που θα δοθεί μέσω αρωγής ή με άλλη διαδικασία. Θέλει μια διευκρίνιση αυτό, όπως και το αν έχουν ανασταλεί οι φορολογικές, ασφαλιστικές και δανειακές υποχρεώσεις για τις επιχειρήσεις που επλήγησαν ή για όλη την περιοχή. Για τις επιχειρήσεις που επλήγησαν συζητάμε, όλων των οριοθετημένων, όμως, περιοχών.

Και βέβαια, να δούμε τα ζητήματα που έχουν να κάνουν με την αποζημίωση αυτοκινήτων που για διάφορους λόγους δεν ήταν ασφαλισμένα για φυσικές καταστροφές. Είναι τεράστιος ο αριθμός τόσο στην Αγία Πελαγία όσο και στη Σητεία και θα θέλαμε την άποψή σας. Παλαιότερα υπήρχε η αποζημίωση σε αυτοκίνητα. Στη συνέχεια, στις τελευταίες αποζημιώσεις δεν έχει ενταχθεί μέσα στις πρόνοιες και αυτό είναι ένα θέμα.

Και τέλος, να μας ενημερώσετε τη διαδικασία που πρέπει να κινηθεί και από ποιο Υπουργείο για την αποκατάσταση των οικογενειών των θυμάτων. Δυστυχώς, είχαμε δύο θύματα από την πλημμύρα στην Αγία Πελαγία, οι οικογένειες των οποίων, πραγματικά, ζητούν την στήριξη της πολιτείας. Και επειδή προβλέπεται από το θεσμικό πλαίσιο η αποκατάσταση των οικογενειών με συγκεκριμένο τρόπο, θα ήθελα να γνωρίζω εάν είστε αρμόδιος, αν είναι κάποιο άλλο Υπουργείο, πού θα απευθυνθούμε και με ποιον τρόπο θα γίνει αυτή η διαδικασία και αν, βεβαίως, έχετε κάποιο νέο να μας πείτε σήμερα για πρόσθετα μέτρα στήριξης, προκειμένου να ανακουφιστούν οι άνθρωποι της περιοχής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός στον Πρωθυπουργό, αρμόδιος για θέματα κρατικής αρωγής και αποκατάστασης κ. Χρήστος Τριαντόπουλος.

Κύριε Τριαντόπουλε, καλησπέρα σας και καλή εβδομάδα. Τρία λεπτά έχετε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Ευχαριστώ πάρα πολύ για την επίκαιρη ερώτηση. Ευχαριστώ για την ευκαιρία που μας δίνετε να συζητήσουμε το σχέδιο της Κυβέρνησης για τη στήριξη και την αποκατάσταση των περιοχών που επλήγησαν στην Κρήτη πριν από λίγες ημέρες, στις 15 Οκτωβρίου του 2022. Επλήγησαν από ακραία πλημμυρικά φαινόμενα, ακραία φαινόμενα που δυστυχώς, όπως αναφέρατε, είχαν και την απώλεια δύο συνανθρώπων μας, πέρα από την πρόκληση εκτεταμένων ζημιών τόσο στην Αγία Πελαγία και την ευρύτερη περιοχή, όσο και στη Σητεία.

Η Σητεία είχε -θα μου επιτρέψετε να πω- σημαντικές ζημιές και μάλιστα, μέσα στον αστικό ιστό. Η Κυβέρνηση, λοιπόν, όπως έχει κάνει και σε άλλες περιπτώσεις, αντέδρασε άμεσα. Αυτή άλλωστε είναι η νέα φιλοσοφία και κατεύθυνση που έχουμε από τον Πρωθυπουργό. Έτσι, την επόμενη κιόλας ημέρα, κυβερνητικό κλιμάκιο βρέθηκε στην περιοχή, βρεθήκαμε μαζί στην περιοχή, στο πεδίο, στις περιοχές που είχαν πληγεί από τις φυσικές καταστροφές. Εντοπίσαμε τους λόγους της καταστροφής. Διαπιστώσαμε τα προβλήματα που δημιουργήθηκαν αλλά και τις ζημιές που προκλήθηκαν και φυσικά πραγματοποιήσαμε και διευρυμένες συσκέψεις με όλους τους τοπικούς φορείς, για να δρομολογήσουμε τα επόμενα βήματα του σχεδίου στήριξης και ανάπτυξης.

Αρχικά, οι περιοχές, όπως είπατε, βγήκαν σε έκτακτη ανάγκη και αμέσως τις επόμενες ημέρες, μετά από τη συνεδρίαση και τις σχετικές αποφάσεις της κυβερνητικής επιτροπής κρατικής αρωγής, ανακοινώθηκε το σχέδιο στήριξης, ένα σχέδιο στήριξης σε συνεργασία με όλα τα εμπλεκόμενα Υπουργεία που περιλαμβάνει αποζημιώσεις για τις πρώτες ανάγκες των νοικοκυριών και για την οικοσκευή. Αυτό προέρχεται από τους δήμους μέσα από τη συνεργασία με το Υπουργείο Εσωτερικών.

Ενεργοποίηση της πλατφόρμας ΑΡΩΓΗ.gov για τη χορήγηση της πρώτης αρωγής 1.000 ευρώ για μικρές ζημιές έως 6.000 ευρώ ανάλογα με την έκταση της ζημιάς που έχουν υποστεί. Αυτό είναι η πρώτη αρωγή. Ουσιαστικά, έρχεται να ενσωματωθεί στο τελικό ποσό που θα δοθεί, όπως έχει γίνει και στο Αρκαλοχώρι με τα χρήματα που έχουν δοθεί ως πρώτη αρωγή. Στη συνέχεια από την πρώτη αρωγή παρέχεται η χορήγηση της προκαταβολής σε ποσοστό 25% της εκτιμηθείσας ζημιάς και στη συνέχεια, αφού ολοκληρωθεί η διαδικασία με τους φακέλους, έρχεται και η τελική επιχορήγηση της κρατικής αρωγής προς τις επιχειρήσεις.

Παρέχεται συνάμα η στεγαστική συνδρομή προς φυσικά και νομικά πρόσωπα για την αντιμετώπιση των ζημιών σε κτηριακές εγκαταστάσεις.

Παράταση του μέτρου της καταβολής και αναστολή της είσπραξης φορολογικών υποχρεώσεων στοχευμένα για τις επιχειρήσεις και τα φυσικά πρόσωπα που πιστοποιείται ότι έχουν πληγεί. Τα φυσικά πρόσωπα από τον δήμο που θα λάβουν την οικοσκευή, οι επιχειρήσεις από την περιφέρεια.

Αναστολή των ασφαλιστικών υποχρεώσεων για έξι μήνες. Οι φορολογικές υποχρεώσεις είναι και αυτές για έξι μήνες, με αντίστοιχη διαδικασία ρύθμισης αυτών, στοχευμένα πάλι, για τις πληγείσες από την καταστροφή επιχειρήσεις.

Αναστολή της διενέργειας κάθε πράξης αναγκαστικής εκτέλεσης επί της κινητής ή ακίνητης περιουσίας για έξι μήνες, πάλι στοχευμένα, για τα φυσικά πρόσωπα που έχουν πληγεί και για τις επιχειρήσεις.

Διαμόρφωση, παράλληλα, από το αρμόδιο Υπουργείο, ενός ειδικού σχήματος στήριξης της απασχόλησης των επιχειρήσεων που έχουν πληγεί στις δύο περιοχές με την παροχή δυνατότητας αναστολής των συμβάσεων εργασίας για τους εργαζόμενους και με αντίστοιχο επίδομα προς τους εργαζόμενους των πληττόμενων επιχειρήσεων.

Το δέκατο μέτρο -θα μου επιτρέψετε, κύριε Πρόεδρε, να πάρω λίγο χρόνο για να τα εξειδικεύσω όλα- είναι η χορήγηση παράτασης δύο εβδομάδων πέραν της 31ης Οκτωβρίου του 2022 ως προς την προθεσμία υποβολής δηλωτικών υποχρεώσεων. Αφορά στον Δήμο Σητείας. Είπαμε ότι η Σητεία είναι η περίπτωση που επλήγη σημαντικά ο αστικός ιστός.

Παράλληλα υπάρχει πρόβλεψη για τη χορήγηση αποζημιώσεων στα στελέχη που θα συμμετέχουν στις επιτροπές κρατικής αρωγής της περιφέρειας, έτσι ώστε να αυξηθεί ο αριθμός των συμμετεχόντων στις επιτροπές και από άλλες περιοχές, καθώς δεν υπάρχουν τόσα στελέχη στις επιτροπές για να μπορέσουν να φέρουν γρήγορα σε πέρας το έργο που απαιτείται.

Και φυσικά, έκτακτη χρηματοδότηση, ήδη περίπου 1,6 εκατομμύρια ευρώ προς τους δυο δήμους, 800.000 ευρώ από το Υπουργείο Εσωτερικών και 774.000 ευρώ από το Υπουργείο Ναυτιλίας και Νησιωτικής Πολιτικής για αποκαταστάσεις σε δίκτυα και υποδομές. Όσο ωριμάζει ο σχεδιασμός και όσο προχωρά η μελετητική διαδικασία από τους δήμους, η χρηματοδότηση αυτή θα αυξηθεί προς τους οργανισμούς τοπικής αυτοδιοίκησης, είτε δήμους είτε την περιφέρεια.

Όπως διαπιστώνετε, η Κυβέρνηση κινήθηκε άμεσα. Υλοποιεί ένα σχέδιο στήριξης και αποκατάστασης των περιοχών της Κρήτης που επλήγησαν από τα πρόσφατα ακραία πλημμυρικά φαινόμενα.

Στο κομμάτι της κρατικής αρωγής όσον αφορά στα οχήματα, σύμφωνα με το θεσμικό πλαίσιο που παραλάβαμε, περιλαμβάνονταν μόνον τα φορτηγά που είχαν οι επιχειρήσεις. Τώρα περιλαμβάνονται και τα αυτοκίνητα που έχουν οι επιχειρήσεις και αυτό αφορά, κυρίως, στις επιχειρήσεις που έχουν την ενοικίαση αυτοκινήτου -είναι πάρα πολλές από αυτές- ενώ στο κομμάτι των ιδιωτικών αυτοκινήτων ισχύει το κομμάτι της ασφάλισης που θα έπρεπε να είχαν μεριμνήσει να έχουν σε ιδιωτικούς παρόχους.

Έτσι, υλοποιούμε ένα σχέδιο στήριξης, το οποίο το κάνουμε και σε χρόνους υποπολλαπλάσιους σε σχέση με το παρελθόν, με στήριξη υπερπολλαπλάσια σε σχέση με πριν, με παρουσία στο πεδίο και σε στενή συνεργασία με όλους. Είστε ένας από τους τοπικούς πολιτικούς παράγοντες που έχουμε συνεργαστεί και στο Αρκαλοχώρι και θα συνεχίσουμε να το κάνουμε προς αυτή την κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Πολύ σύντομα, κύριε Υπουργέ, εύχομαι οι αρχικές ενέργειες που αφορούν στις προκαταβολές και στην παρουσία σας, βέβαια, επιτόπου να έχουν συνέχεια με τον ίδιο ρυθμό, διότι έχουμε διαπιστώσει πολλά προβλήματα, χωρίς κατ’ ανάγκη να είναι οι ευθύνες μονομερείς. Έχουμε διαπιστώσει πολλά προβλήματα και στο Αρκαλοχώρι και σε άλλες περιοχές και στις αποζημιώσεις –το έχουμε ξανασυζητήσει- του 2009 που καθυστέρησαν για διάφορους λόγους.

Πιστεύω αυτή τη φορά, με την αρνητική εμπειρία που έχουμε από τις διαδικασίες, να λυθούν θέματα και να προχωρήσουμε. Το ελπίζω και το ζητώ. Νομίζω ότι οφείλετε να ανταποκριθείτε. Θα περιμένουμε.

Θέλω στη δευτερολογία μου σε δύο σημεία να επιμείνω. Το πρώτο αφορά συμφωνηθέντα, αλλά και αναγκαία, έργα με τον Δήμο Μαλεβιζίου. Συμφωνηθέντα έργα με την κεντρική διοίκηση και τον δήμο και αναγκαία έργα αντιπλημμυρικά, αναγκαίες αναπτυξιακές παρεμβάσεις. Θα πρέπει με κάποιον τρόπο το Υφυπουργείο σας να παίξει έναν ρόλο συντονιστή, ούτως ώστε τα συναρμόδια Υπουργεία που χειρίζονται το «ΑΝΤΩΝΗΣ ΤΡΙΤΣΗΣ», το Ταμείο Ανάκαμψης και το ΕΣΠΑ να δουν τα έργα που έχουν υποβληθεί ήδη με τεχνικά δελτία ή αυτά που πρέπει να υποβληθούν, ώστε να ενταχθούν στα αντίστοιχα προγράμματα, προκειμένου να δούμε να αντιμετωπίζονται τα προβλήματα προληπτικά, αντιπλημμυρικά έργα, αλλά και άλλα αναπτυξιακά, τα οποία σας έχει εκθέσει ο δήμος επιτόπου, αλλά και με έγγραφό του. Αυτό είναι το ένα σημείο.

Το δεύτερο σημείο είναι να μας ενημερώσετε για τη διαδικασία που αφορά στους δύο αδικοχαμένους και στη στήριξη των οικογενειών τους. Σήμερα μπορείτε να μας πείτε συγκεκριμένα πράγματα για το Υπουργείο, τη διαδικασία, τον φορέα και πώς πρέπει να κινηθεί η συγκεκριμένη διαδικασία;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς σας ευχαριστούμε.

Ορίστε, κύριε Υφυπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ πολύ, κύριε Πρόεδρε.

Όπως ανέφερα και πριν και όπως γνωρίζετε, ο μηχανισμός της κρατικής αρωγής κινείται με ταχύτητες που απέχουν παρασάγγας απ’ ό,τι γινόταν στο παρελθόν, με έμφαση στη μείωση της γραφειοκρατίας και στην επέκταση της ψηφιοποίησης.

Έτσι, σήμερα, αφού λάβει ΦΕΚ η κοινή υπουργική απόφαση μέσα στα επόμενα λεπτά, στις επόμενες ώρες, ανοίγει η πλατφόρμα: arogi.gov.gr για τη χορήγηση της πρώτης αρωγής έναντι της επιχορήγησης προς τις επιχειρήσεις για τις δύο περιοχές που έχουν πληγεί σημαντικά από τα ακραία πλημμυρικά φαινόμενα.

Η πλατφόρμα θα είναι ανοιχτή μέχρι τις 7 Νοεμβρίου, καθώς ο στόχος είναι να μπουν μέσα όσο πιο γρήγορα μπορούν οι επιχειρήσεις, επιχειρήσεις που δικαιούνται να κάνουν αίτηση, για να λάβουν άμεσα τη στήριξη. Στήριξη με τη μορφή επιχορήγησης, όπως είπαμε και πριν, που έχει οριστεί στα 1.000 ευρώ για τις πάρα πολύ μικρές ζημιές, στα 3.000 ευρώ και στα 6.000 ευρώ για τις περιπτώσεις που έχουμε μεγάλες ζημιές.

Η περίμετρος των δικαιούχων θα καθοριστεί από την περιφέρεια, καθώς θα αφορά στις επιχειρήσεις οι οποίες θα ενταχθούν στο πλαίσιο στήριξης των πληττόμενων επιχειρήσεων από το Υπουργείο Οικονομικών. Όπως ανέφερα και στην πρωτολογία μου, θα ακολουθήσει της πρώτης αρωγής η προκαταβολή του 25% της εκτιμηθείσας ζημιάς και φυσικά, το τελικό ποσοστό της επιχορήγησης για την κάλυψη της ζημιάς στις επιχειρήσεις που επλήγησαν.

Όσον αφορά στο τελευταίο, ήδη έχει ξεκινήσει η συνεργασία -το αναφέρατε και εσείς, αναφερθήκατε στις πλημμύρες του 2020- των υπηρεσιών του Υπουργείου Οικονομικών με τις επιτροπές κρατικής αρωγής της περιφέρειας, αλλά και τις αρμόδιες υπηρεσίες της περιφέρειας, ώστε να μην υπάρξουν καθυστερήσεις και να τρέξουν οι διαδικασίες με τις ίδιες ταχύτητες που έχουν τρέξει και σε άλλες περιπτώσεις.

Άλλωστε, η μέριμνά μας είναι πάντα να μην υπάρχουν προβλήματα και εμπόδια στους διαύλους συνεργασίας και να επιτυγχάνονται οι υψηλές ταχύτητες που σημειώνονται σε άλλες περιπτώσεις. Ήδη συνεργαζόμαστε στενά, έτσι ώστε να βγει γρήγορα η απόφαση οριοθέτησης των εμπλεκομένων Οργανισμών Τοπικής Αυτοδιοίκησης και θα συνεχίσουμε προς αυτή την κατεύθυνση, καθώς έχουν γίνει σημαντικά βήματα προόδου την τελευταία περίοδο.

Θέλω εδώ να σας θυμίσω ότι από τις πρώτες ημέρες, τις πρώτες εβδομάδες, η καταβολή της πρώτης αρωγής προς τους αιτούντες στις περιοχές που επλήγησαν από τον σεισμό στο Αρκαλοχώρι είχε ξεκινήσει, με αποτέλεσμα περίπου 66 εκατομμύρια ευρώ να έχουν διατεθεί σε επτά χιλιάδες περιπτώσεις.

Ακόμα και στις άλλες περιπτώσεις φυσικών καταστροφών στην Κρήτη που αναφέραμε πριν, η λειτουργία και η προσήλωση των υπηρεσιών του Υπουργείου Οικονομικών έχουν φέρει σημαντικά αποτελέσματα. Για παράδειγμα, για τις πλημμύρες του 2020, όπου οι αποφάσεις οριοθέτησης εκδόθηκαν πέντε και οκτώ μήνες μετά από τα συμβάντα -ενδεικτικά να σας αναφέρω ότι η απόφαση οριοθέτησης του σεισμού βγήκε μία εβδομάδα μετά από τον σεισμό- και οι τελικές λίστες από την περιφέρεια εστάλησαν περίπου δεκαπέντε μήνες μετά από τα συμβάντα, ήδη έχει ολοκληρωθεί η προβλεπόμενη διαδικασία για το 65% των επιχειρήσεων και ανάλογα με τη ροή των εγγράφων, των διευκρινίσεων και των διορθώσεων, προχωρά η διαδικασία σε ένα πλαίσιο καλής συνεργασίας. Έχουμε αναπτύξει –δυστυχώς, λόγω των φυσικών καταστροφών- μία καλή συνεργασία οι υπηρεσίες των κεντρικών δομών με τις περιφερειακές.

Όπως σας είπα, λοιπόν, έχουμε κάνει πολλά και σημαντικά βήματα στο πλαίσιο των διαύλων συνεργασίας των εμπλεκόμενων μερών. Οι χρόνοι αντιστοίχως συμπτύχθηκαν και στην περίπτωση του σεισμού και εκτιμώ ότι θα συμπτυχθούν περισσότερο και στην περίπτωση των πρόσφατων πλημμυρικών φαινομένων.

Θεωρώ ότι θα το πετύχουμε, το έχουμε κάνει και σε άλλες περιοχές, θα το κάνουμε και στην Κρήτη για να στηριχτούν άμεσα και δίκαια οι πληγέντες και να προχωρήσουν όσο πιο γρήγορα γίνεται οι αποκαταστάσεις και με την κατασκευή ανθεκτικών έργων. Αυτό θα κάνουμε και στην περίπτωση των αντιπλημμυρικών έργων. Το έχουμε κάνει στη βόρεια Εύβοια. Ήδη είμαστε σε επικοινωνία με τους αρμόδιους από τους δήμους και τον Δήμο Μαλεβιζίου. Την επόμενη περίοδο θα είναι εδώ στην Αθήνα από ό,τι ενημερωθήκαμε, οπότε θα έρθουν με τα σχετικά τους υπομνήματα, να τα συζητήσουμε και να δούμε τι πρέπει να προτεραιοποιηθεί.

Όσον αφορά στο δεύτερο κομμάτι που αναφέρατε, είναι εκτός των άμεσων αρμοδιοτήτων. Ωστόσο, θα μεριμνήσω σε ένα πλαίσιο συντονισμού, όπως σωστά είπατε, να σας ενημερώσω εγγράφως την επόμενη περίοδο, για να ξέρετε και εσείς πώς μπορείτε να κινηθείτε, αλλά να ενημερωθούν και οι αρμόδιοι. Άρα, θα κινηθούμε προς αυτή την κατεύθυνση. Δίκαιη και όσο πιο γρήγορα γίνεται -για το κομμάτι της αποκατάστασης- στήριξη. Θα το κάνουμε, το έχουμε κάνει και αλλού, θα το κάνουμε και στην περίπτωση των ακραίων πλημμυρικών φαινομένων της Κρήτης.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Για τις δύο οικογένειες είστε έτοιμος να απαντήσετε; Έκανε ερώτηση για τις δύο οικογένειες.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Απάντησα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα απαντήσει γραπτώς, είπε ο κύριος Υπουργός.

**ΠΡΟΕΔΡΕΥΩΝ (Απόστολος Αβδελάς):** Ωραία, καλή συνέχεια και στους δύο.

Δεν θα συζητηθεί κατόπιν συνεννόησης η με αριθμό 63/16-10-2022 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Προστασίας του Πολίτη, με θέμα: «Ραγδαία αύξηση της παραβατικότητας ανηλίκων».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.37΄ λύεται η συνεδρίαση για αύριο, ημέρα Τρίτη 25 Οκτωβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**